**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** การจำแนกประเภทที่ดิน จังหวัดเชียงใหม่ จังหวัดน่าน และจังหวัดลำปาง (ขอเปลี่ยนแปลงมติคณะรัฐมนตรี เดิมเฉพาะแห่ง)  **สารัตถะ :** กษ. เสนอ ครม. ให้ความเห็นชอบกำหนดการจำแนกประเภทที่ดิน จังหวัดเชียงใหม่ จังหวัดน่าน และจังหวัดลำปาง (ขอเปลี่ยนแปลงมติคณะรัฐมนตรีเดิมเฉพาะแห่ง) ตามมติคณะกรรมการพัฒนาที่ดินครั้งที่ 2/2559 เมื่อวันที่  27 มิ.ย. 2559 เพื่อให้หน่วยงานของรัฐที่มีหน้าที่เกี่ยวข้องรับไปปฏิบัติ ดังนี้  1. ขอความเห็นชอบการจำแนกประเภทที่ดินพื้นที่ **“ป่าลุ่มน้ำทา” จังหวัดเชียงใหม่** ดังนี้  ขอเปลี่ยนแปลงมติ ครม. เมื่อวันที่ 15 เม.ย. 2536 “ป่าลุ่มน้ำทา” จังหวัดเชียงใหม่ แปลงที่ 1 เนื้อที่ประมาณ 158 ไร่ และมติ ครม. เมื่อวันที่ 21 มิ.ย. 2509 “ป่าลุ่มน้ำทา” แปลงที่ 2 เนื้อที่ประมาณ 122 ไร่ ออกจากป่าไม้ถาวร ให้เป็นที่อยู่อาศัย ที่ทำกินของราษฎรหรือใช้ประโยชน์อย่างอื่นต่อไป รวมเนื้อที่ **280** ไร่  2.ขอความเห็นชอบการจำแนกประเภทที่ดินพื้นที่ **“ป่าแม่สาครฝั่งขวา ถนนสายแพร่ – น่าน” จังหวัดน่าน** ดังนี้  ขอเปลี่ยนแปลงมติ ครม. เมื่อวันที่ 15 พ.ย. 2531 ในการจำแนกพื้นที่ “ป่าแม่สาคร ฝั่งขวา ถนนสายแพร่ – น่าน” จังหวัดน่าน เนื้อที่ประมาณ **2,533 ไร่** ออกจากเขตป่าไม้ถาวรให้เป็นพื้นที่ทำกินของราษฎร โดยมีพื้นที่ทำกินของราษฎร โดยมีพื้นที่ที่มีสภาพเป็นป่า เนื้อที่ประมาณ **26 ไร่** ให้เป็นป่าชุมชน  3. ขอความเห็นชอบการจำแนกประเภทที่ดินพื้นที่ “ป่าแม่ตุ๋ยฝั่งซ้าย” (ป่าแม่เมาะแปลง 2) จ.ลำปาง ดังนี้  ขอเปลี่ยนแปลงมติ ครม. เมื่อวันที่ 16 มิ.ย. 2513 โดยจำแนกพื้นที่ **“ป่าแม่ตุ๋ยฝั่งซ้าย” (ป่าแม่เมาะแปลง 2)** เนื้อที่ประมาณ **25,580 ไร่** ออกจากเขตป่าไม้ถาวรให้เป็นพื้นที่ทำกินของราษฎร และโดยมีพื้นที่ที่มีสภาพเป็นป่าเนื้อที่ประมาณ **188 ไร่** ให้เป็นป่าชุมชน  โดยมีรายละเอียดสรุปได้ ดังนี้  คณะกรรมการพัฒนาที่ดินได้มีมติในการประชุม ครั้งที่ 2/2559 เมื่อวันที่ 27 มิ.ย. 2559 เห็นชอบเกี่ยวกับ การเสนอขอเปลี่ยนแปลงมติ ครม. ที่เกี่ยวกับการจำแนกประเภทที่ดิน จังหวัดเชียงใหม่ จังหวัดน่าน และจังหวัดลำปาง ออกจากเขตป่าไม้ถาวร เพื่อให้เป็นที่อยู่อาศัยของราษฎร ที่ทำกินของราษฎรหรือใช้ประโยชน์อย่างอื่น และเป็นป่าชุมชน มีรายละเอียด ดังนี้  1. **การจำแนกประเภทที่ดิน จังหวัดเชียงใหม่ “ป่าลุ่มน้ำทา”**  1.1 พื้นที่ป่าไม้ถาวรตามมติ ครม. เมื่อวันที่ 21 มิ.ย. 2509 เนื้อที่ประมาณ 142,518 ไร่ และต่อมามีการประกาศกฎกระทรวงกำหนดพื้นที่บางส่วนเป็นป่าสงวนแห่งชาติ ทำให้มีพื้นที่ป่าไม้ถาวรนอกเขตป่าสงวนแห่งชาติ เนื้อที่ประมาณ 1,234 ไร่ ต่อมา มติ ครม. เมื่อวันที่ 15 เม.ย. 2536 ให้จำแนกเขตป่าไม้ถาวรใหม่ โดยให้เก็บรักษาเป็นป่าไม้ถาวร 697 ไร่  1.2 เมื่อวันที่ 27 มี.ค. 2549 ราษฎรในท้องที่หมู่ 1 – 7 ตำบลแม่ทา อำเภอแม่ออน จังหวัดเชียงใหม่ ได้ขอเอกสารสิทธิที่ดินทำกินในพื้นที่ที่ ครม. มีมติให้เก็บรักษาไว้เป็นป่าไม้ถาวร  1.3 **การดำเนินการที่ผ่านมา**  1.3.1 คณะอนุกรรมการแก้ไขปัญหาที่ดินได้มีมติให้กรมพัฒนาที่ดินรับไปดำเนินการตาม คำเรียกร้อง ซึ่งคณะทำงานได้ทำการสำรวจข้อมูลและรายงานผลสำรวจต่อคณะอนุกรรมการพัฒนาที่ดิน จังหวัดเชียงใหม่ โดยผลสำรวจพื้นที่ส่วนใหญ่อยู่ในเกณฑ์ที่จะนำเข้าพิจารณาในคณะอนุกรรการพัฒนาที่ดิน จังหวัดเชียงใหม่ มี 2 แปลง ดังนี้  แปลงที่ 1 อยู่ในพื้นที่ที่ให้เก็บรักษาไว้เป็นป่าถาวร ตามมติ ครม. เดิมเมื่อวันที่ 15 เม.ย. 2536 เนื้อที่ 158 ไร่ มีราษฎรถือครองอยู่ 32 แปลง ที่ดินไม่มีสภาพป่าหลงเหลืออยู่ในคุณภาพลุ่มน้ำชั้นที่ 3 และ 5  แปลงที่ 2 อยู่ในเขตป่าไม้ถาวร “ป่าลุ่มน้ำทา” ตามมติ ครม. เมื่อวันที่ 21 มิ.ย. 2509 และอยู่นอกเขตป่าสงวนแห่งชาติ แต่ยังมีการสำรวจจำแนกประเภทที่ดินมาก่อนมีเนื้อที่ประมาณ 122 ไร่ ส่วนใหญ่เป็น ที่อยู่อาศัย มีราษฎรถือครองอยู่ 223 แปลง เป็นโรงเรียนดอนชัย 1 แปลง ที่สาธารณะประจำหมู่บ้าน 2 แปลง  ที่สาธารณะประโยชน์ 1 แปลง  1.3.2 คณะอนุกรรมการพัฒนาที่ดิน จังหวัดเชียงใหม่ มีมติในการประชุม ครั้งที่ 1/2553  เมื่อวันที่ 18 มิ.ย. 2553 เห็นชอบให้จำแนกที่ดินที่ทำการสำรวจทั้ง 2 แปลง ออกจากป่าไม่ถาวรแปลงที่ 1 เนื้อที่ประมาณ 158 ไร่ และแปลงที่ 2 เนื้อที่ประมาณ 122 ไร่  1.3.3 คณะกรรมการพัฒนาที่ดินมีมติในคราวประชุม ครั้งที่ 1/2558 เมื่อวันที่ 22 เม.ย. 2558 เห็นชอบให้ทบทวนมติ ครม. เมื่อวันที่ 15 เม.ย. 2536 พื้นที่ “ป่าลุ่มน้ำทา แปลงย่อยที่ 1” เนื้อที่ประมาณ 158 ไร่ และ มติ ครม. เมื่อวันที่ 21 มิ.ย. 2509 พื้นที่ “ป่าลุ่มน้ำทา” เนื้อที่ 122 ไร่ เพื่อให้หน่วยงานของรัฐที่มีหน้าที่ที่เกี่ยวข้อง รับไปปฏิบัติ  1.3.4 คณะกรรมการพัฒนาที่ดิน ในคราวประชุมครั้งที่ 1/2559 เมื่อวันที่ 30 มี.ค. 2559 มีมติเห็นควรให้คณะอนุกรรมการพัฒนาที่ดิน จังหวัดเชียงใหม่ ตรวจสอบและยืนยันข้อมูลและข้อเท็จจริงในพื้นที่ดังกล่าว อีกครั้ง คณะทำงานตรวจสอบพื้นที่ จังหวัดเชียงใหม่ พบว่าข้อมูลและข้อเท็จจริงพื้นที่ที่ขอจำแนกออกจากป่าไม้ถาวร “ป่าลุ่มน้ำทา” ทั้ง 2 แปลง ไม่มีการเปลี่ยนแปลงซึ่งคณะอนุกรรมการพัฒนาที่ดิน จังหวัดเชียงใหม่ พิจารณาเห็นชอบข้อมูลแล้วข้อเท็จจริงที่คณะทำงานตรวจสอบพื้นที่เสนอ โดยพื้นที่ที่ขอจำแนกออกจากป่าไม้ถาวร “ป่าลุ่มน้ำทา” ทั้ง  2 แปลง ไม่มีการเปลี่ยนแปลง  1.3.5 **คณะกรรมการพัฒนาที่ดิน ในการประชุม ครั้งที่ 2/2559 เมื่อวันที่ 27 มิ.ย. 2559 เห็นชอบฯ โดยให้จำแนกป่าไม้ถาวร “ป่าลุ่มน้ำทา” ให้เป็นที่ทำกินของราษฎรหรือใช้ประโยชน์อย่างอื่น เนื้อที่ประมาณ 280 ไร่**  2. **การจำแนกประเภทที่ดินจังหวัดน่าน “ป่าแม่สาครฝั่งขวาถนนสายแพร่ – น่าน”**  2.1 มติ ครม. เมื่อวันที่ 16 มิ.ย. 2507 ให้จำแนกพื้นที่บางส่วนของ จังหวัดน่าน ไว้เป็นป่าไม้ถาวร ประมาณ 71,771 ไร่ และกำหนดพื้นที่บางส่วนเป็นป่าสงวนแห่งชาติ คงเหลือพื้นที่ป่าไม้ถาวรที่อยู่นอกเขตป่าสงวนแห่งชาติ ประมาณ 56,815 ไร่ ต่อมาได้มีมติ ครม. เมื่อวันที่ 15 พ.ย. 2531 ให้รักษาป่าแม่สาครฝั่งขวาให้เป็นป่าสงวนแห่งชาติ ประมาณ 6,781 ไร่ ไว้เป็นป่าถาวรของชาติตามเดิม และให้จำแนกออกจากป่าไม้ถาวรนอกเขตป่าสงวนแห่งชาติ เพื่อใช้ประโยชน์ เนื้อที่ประมาณ 2,060 ไร่ พื้นที่ดังกล่าวอยู่ใน ตำบลอ่ายนาไลย อำเภอเวียงสา จังหวัดน่าน  2.2 ระหว่างปี พ.ศ. 2545 – 2549 นางประไพ เจนใจ และราษฎร ในพื้นที่หมู่ 1 ตำบลแม่สาคร  อำเภอเวียงสา จังหวัดน่าน ได้ขอเอกสารสิทธิที่ดินทำกินในพื้นที่ที่ได้จำแนกไว้เป็นป่าไม้ถาวร ประมาณ 3,085 ไร่  2.3 **การดำเนินการที่ผ่านมา**  2.3.1 คณะอนุกรรมการพัฒนาที่ดิน จังหวัดน่าน มีมติมอบหมายให้คณะทำงานพัฒนาที่ดิน  อำเภอเวียงสา ตรวจสอบการครอบครองที่ดินของราษฎรบ้านสาคร หมู่ 1 ตำบลแม่สาคร อำเภอเวียงสา อยู่ในเขตป่าไม้ถาวร ประมาณ 3,000 ไร่ เมื่อเดือน พ.ค. 2554 พบว่า ราษฎรเข้าครอบครองและใช้ประโยชน์ประมาณ จำนวน 140 ราย 221 แปลง  2.3.2 คณะอนุกรรมการพัฒนาที่ดิน จ.น่าน มีมติในคราวประชุม 1/2555 เมื่อวันที่ 3 ก.ค. 2555 ให้จำแนกออกจากป่าไม้ถาวร ประมาณ 3,085 ไร่ โดยให้เป็นที่ทำกิน ประมาณ 2,533 ไร่ ป่าชุมชน ประมาณ 552 ไร่ ต่อมาคณะกรรมการพัฒนาที่ดิน ในคราวประชุมครั้งที่ 1/2558 เมื่อวันที่ 22 เม.ย. 2558 ให้ทบทวนมติ ครม. เมื่อวันที่ 15 พ.ย. 2531 โดยให้จำแนกพื้นที่ “ป่าแม่สาครฝั่งขวาถนนสายแพร่ – น่าน”ประมาณ 2,533 ไร่  ออกจากเขตป่าไม้ถาวรให้เป็นพื้นที่ทำกินของราษฎร และพื้นที่ที่มีสภาพเป็นป่าประมาณ 26 ไร่ ให้เป็นป่าชุมชน  2.3.3 คณะกรรมการพัฒนาที่ดินในการประชุม ครั้งที่ 1/2559 เมื่อวันที่ 30 มี.ค. 2559 มีมติให้ตรวจสอบและยืนยันข้อมูล ผลการตรวจสอบเห็นว่า ข้อมูลและข้อเท็จจริงในปัจจุบันมีความสอดคล้องตามข้อมูลที่สำรวจปี พ.ศ. 2554 คณะอนุกรรมการพัฒนาที่ดิน จังหวัดน่าน ในการประชุมครั้งที่ 1/2559 เมื่อวันที่ 27 เม.ย. 2559 เห็นชอบข้อมูลดังกล่าว  2.3.4 **คณะกรรมการพัฒนาที่ดิน ในการประชุม ครั้งที่ 2/2559 เมื่อวันที่ 27 มิ.ย. 2559  มีมติเห็นชอบฯ** ให้จำแนกป่าไม้ถาวร **“ป่าแม่สาครฝั่งขวาถนนสายแพร่ – น่าน”** ประมาณ 3,085 ไร่ (1) ให้เก็บรักษาไว้เป็นป่าไม้ถาวร ประมาณ 526 ไร่ (2) จำแนกออก**ให้เป็นที่ทำกินของราษฎร** ประมาณ 2,533 ไร่ (3) ให้เป็นป่าชุมชน 1 แห่ง ประมาณ 26 ไร่  3. **การจำแนกประเภทที่ดินจังหวัดลำปาง “ป่าแม่ตุ๋ยฝั่งซ้าย” (ป่าแม่เมาะแปลง 2)**  3.1 มติ ครม. เมื่อวันที่ 16 มิ.ย. 2513 ให้จำแนกประเภทที่ดิน จังหวัดลำปาง “ป่าแม่ตุ๋ยฝั่งซ้าย”  (ป่าแม่เมาะแปลง 2) เป็นป่าไม้ถาวร ประมาณ 54,620 ไร่ มติ ครม. เมื่อวันที่ 14 ก.ย. 2520 เห็นชอบให้มี การเปลี่ยนแปลงมติ ครม. เมื่อวันที่ 16 มิ.ย. 2513เนื้อที่ 22,400 ไร่ ออกจากป่าไม้ถาวร ครม. ได้มีมติเมื่อสันที่  28 พ.ค. 2528 ดำเนินการจัดที่ดินแปลงดังกล่าว  (ก) ที่ดินส่วนที่ราษฎรครอบครองไม่ชอบด้วยกฎหมาย กล่าวคือ ไม่มีหลักฐานสำหรับที่ดิน  ให้ดำเนินการจัดหาผลประโยชน์ โดยผู้ครอบครองอยู่ในปัจจุบันเช่าตามประมวลกฎหมายที่ดิน (ข) ที่ดินที่บริษัท วนชัยอุตสาหกรรม จำกัด ถือครองโดยไม่มีหลักฐานสำหรับที่ดิน ซึ่งได้ทำประโยชน์เป็นอ้อย ควรให้ผู้ครอบครองที่ดิน ขอสัมปทานตามประมวลกฎหมายที่ดิน (ค) ที่ดินที่มูลนิธิสุขสะอาดปิยวรรณ อ้างว่าครอบครองไว้เพื่ออนุรักษ์ป่าไม้ ซึ่งยังคงสภาพเป็นป่าอยู่ ควรสงวนไว้เป็นป่าไม้ส่วนกลางตามมาตรา 20 (4) แห่งประมวลกฎหมายที่ดิน  3.2 วันที่ 20 ม.ค. 2552 คณะผู้สำรวจความเดือดร้อนกรณีป่าแม่เมาะแปลง 2 ได้ขอความช่วยเหลือ ให้ราษฎรในพื้นที่ซึ่งประสบปัญหาในการออกเอกสารสิทธิ์ที่ดิน ในเขตพื้นที่ป่าแม่เมาะแปลง 2 เป็นพื้นที่ป่าตามมติ ครม. ชื่อป่าแม่เมาะแปลง 2  3.3 **การดำเนินการที่ผ่านมา**  3.3.1 คณะอนุกรรมการพัฒนาที่ดิน จังหวัดลำปาง ในการประชุม ครั้งที่ 1/2553 เมื่อวันที่ 26 พ.ค. 2553 ให้ทบทวนมติ ครม. เมื่อวันที่ 14 ก.ย. 2520 และมติเมื่อวันที่ 28 พ.ค. 2528 ในส่วนที่ราษฎรครอบครองโดยไม่มีเอกสารสิทธิให้ดำเนินการออกเอกสารสิทธิให้แก่ราษฎร จำนวน 3,569 ราย เนื้อที่ประมาณ 21,000 ไร่  3.3.2 คณะกรรมการพัฒนาที่ดินในการประชุม ครั้งที่ 5/2553 เมื่อวันที่ 8 พ.ย. 2553 มอบให้ พด. ประสานกับคณะอนุกรรมการพัฒนาที่ดิน จังหวัดลำปาง เพื่อจัดทำข้อมูลของแปลงที่ดินราษฎรครอบครองไม่ชอบด้วยกฎหมาย ทั้ง 3,569 ราย  3.3.3 ในระหว่างปี พ.ศ. 2554 – 2556 คณะอนุกรรมการพัฒนาที่ดิน จังหวัดลำปาง  มีการประชุมหลายครั้ง จากผลการตรวจสอบของคณะทำงานปรากฏว่า “ป่าแม่ตุ๋ยฝั่งซ้าย” (ป่าแม่เมาะแปลง 2) มีพื้นที่ 2 ส่วน  ส่วนที่ 1 คณะรัฐมนตรีได้มีมติเมื่อวันที่ 24 ก.ย. 2520 และวันที่ 28 พ.ค. 2528  ให้จำแนกออกไปจัดสรรให้กับราษฎรโดยไม่ให้กรรมสิทธิ์ให้เพียงแค่สิทธิทำกิน เนื้อที่ประมาณ 20,729 ไร่  ส่วนที่ 2 พื้นที่ป่าไม้ถาวรส่วนที่เหลืออยู่ตามมติ ครม. เมื่อวันที่ 16 มิ.ย. 2513 ประมาณ 33,891 ไร่ มีราษฎรได้เข้าครอบครอง จำนวน 6,420 แปลง เป็นพื้นที่ที่ราษฎรร้องเรียน 2,237 แปลง  3.3.4 คณะอนุกรรมการพัฒนาที่ดิน จังหวัดลำปาง ในการประชุม ครั้งที่ 1/2557 เมื่อวันที่  3 มิ.ย. 2557 มีมติ ดังนี้  (1) มอบให้กรมที่ดินโดยสำนักงานที่ดิน จังหวัดลำปาง ดำเนินการเกี่ยวกับพื้นที่ตามมติ ครม. เมื่อวันที่ 14 ก.ย. 2520 และมติเมื่อวันที่ 28 พ.ค. 2528 ประมาณ 20,729 ไร่ (2) มอบให้คณะกรรมการพัฒนาที่ดินพิจารณา เรื่อง ขอทบทวนมติ ครม. เมื่อวันที่ 16 มิ.ย. 2513 พื้นที่ป่าแม่ตุ๋ยฝั่งซ้าย (ป่าแม่เมาะแปลง 2) เนื้อที่ประมาณ 25,768 ไร่ โดยแบ่งพื้นที่ 2 ส่วน คือ พื้นที่เป็นป่า ประมาณ 188 ไร่ ให้เป็นป่าชุมชน และพื้นที่ที่เหลือเนื้อที่ประมาณ 25,580 ไร่  3.3.5 คณะกรรมการพัฒนาที่ดิน ในการประชุม ครั้งที่ 2/2558 เมื่อวันที่  28 พ.ค. 2558 เห็นชอบให้ทบทวนมติ ครม. เมื่อวันที่ 16 มิ.ย. 2513 จำแนกพื้นที่ประมาณ 25,768 ไร่ “ป่าแม่ตุ๋ยฝั่งซ้าย” (ป่าแม่เมาะแปลง 2) ออกจากเขตป่าไม่ถาวร ให้ราษฎรทำกินและใช้ประโยชน์ ประมาณ 25,580 ไร่ และเป็นป่าชุมชน ประมาณ 188 ไร่  3.3.6 คณะกรรมการพัฒนาที่ดิน ในการประชุม ครั้งที่ 1/2559 เมื่อวันที่  30 มี.ค. 2559 มีมติเห็นควรให้คณะอนุกรรมการพัฒนาที่ดิน จังหวัดลำปาง ตรวจสอบแล้วพบว่าสอดคล้องกับหลักฐานเดิมที่เคยสำรวจไว้ในปี 2557 คณะอนุกรรมการที่ดิน จังหวัดลำปาง ในการประชุม ครั้งที่ 1/2559 เมื่อวันที่  29 เม.ย. 2559  3.4 **คณะกรรมการพัฒนาที่ดิน ในการประชุมครั้งที่ 2/2559 เมื่อวันที่ 27 มิ.ย. 2559 มีมติเห็นชอบฯ** ให้จำแนกป่าไม้ถาวร “ป่าแม่ตุ๋ยฝั่งซ้าย” (ป่าแม่เมาะแปลง 2) เนื้อที่ประมาณ 25,768 ไร่ เพื่อให้เป็น**ที่ทำกินของราษฎร**หรือใช้ประโยชน์อย่างอื่น เนื้อที่ประมาณ **25,580 ไร่** และให้เป็นป่าชุมชน 7 แห่ง เนื้อที่ประมาณ 188 ไร่  **มติ ครม.** : 1. เห็นชอบการจำแนกประเภทที่ดินพื้นที่ป่าลุ่มน้ำทา จังหวัดเชียงใหม่ ป่าแม่สาครฝั่งขวา ถนนสายแพร่ – น่าน จังหวัดน่าน และป่าแม่ตุ๋ยฝั่งซ้าย (ป่าแม่เมาะแปลง 2) จังหวัดลำปาง ออกจากป่าไม้ถาวรตามมติคณะกรรมการพัฒนาที่ดิน ครั้งที่ 2/2559 เมื่อวันที่ 27 มิ.ย. 2559 เพื่อให้หน่วยงานของรัฐที่มีหน้าที่เกี่ยวข้องรับไปปฏิบัติ ตามที่ กษ. เสนอ ทั้งนี้ ให้ กษ. ดำเนินการให้เป็นไปตามขั้นตอนของกฎหมาย ระเบียบ และมติ ครม. ที่เกี่ยวข้องอย่างเคร่งครัดต่อไป  2. ให้ กษ. แจ้งให้คณะกรรมการนโยบายที่ดินแห่งชาติรับทราบการจำแนกประเภทที่ดินดังกล่าวข้างต้นเพื่อให้เกิดการบูรณาการเกี่ยวกับการจัดทำนโยบายและแผนการบริหารจัดการที่ดินและทรัพยากรที่ดินในภาพรวมของประเทศและเป็นไปตามนโยบายของรัฐบาลต่อไป  3. ให้ กษ. และหน่วยงานที่เกี่ยวข้องรับความเห็นของ ทส. และ สศช. ไปพิจารณาดำเนินการในส่วนที่เกี่ยวข้องต่อไป | **หน่วยงานที่รับผิดชอบ** : กษ. (พด.)  **ประโยชน์ที่ได้รับ** :  เพื่อแก้ไขปัญหาความเดือดร้อนของราษฎรเกี่ยวกับที่ดินทำกินและที่อยู่อาศัย  **กำหนดรายงานผลการปฏิบัติเพื่อเสนอ ครม.** :  - |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** ขอพระราชทานพระบรมราชานุญาตเฉลิมพระเกียรติพระบาทสมเด็จพระจุลจอมเกล้าเจ้าอยู่หัว รัชกาลที่ 5 และพระบาทสมเด็จพระปรมินทรมหาภูมิพลอดุลยเดช รัชกาลที่ 9  **สารัตถะ :** กษ. เสนอ ครม. พิจารณาให้ความเห็นชอบ ดังนี้  1. ขอพระราชทานพระบรมราชานุญาตเฉลิมพระเกียรติพระบาทสมเด็จพระจุลจอมเกล้าเจ้าอยู่หัว รัชกาลที่ 5 เป็น “พระบิดาแห่งการปฏิรูปข้าวไทย”  2. ขอพระราชทานพระบรมราชานุญาตเฉลิมพระเกียรติพระบาทสมเด็จพระปรมินทรมหาภูมิพลอดุลยเดช รัชกาลที่ 9 เป็น “พระบิดาแห่งการวิจัยและพัฒนาข้าวไทย” ซึ่งรองนายกรัฐมนตรี (พลอากาศเอก ประจิน จั่นตอง) ได้ให้ความเห็นชอบแล้ว  โดยมีรายละเอียดสรุปได้ ดังนี้  1. ครม. ได้มีมติเมื่อวันที่ 26 เม.ย. 2559 เห็นชอบการถวายพระราชสมัญญา “พระบิดาแห่งการปฏิรูปข้าวไทย” แด่ พระบาทสมเด็จพระจุลจอมเกล้าเจ้าอยู่หัว รัชกาลที่ 5 และ “พระบิดาแห่งการวิจัยและพัฒนาข้าวไทย”  แด่ พระบาทสมเด็จพระปรมินทรมหาภูมิพลอดุลยเดช รัชกาลที่ 9 เนื่องในโอกาสครบรอบ 100 ปี งานวิจัยข้าวไทย ตามที่ กษ. เสนอ  2. ครม. ได้มีมติเมื่อวันที่ 28 มิ.ย. 2559 ดังนี้  2.1 รับทราบข้อเสนอแนะของสำนักราชเลขาธิการเกี่ยวกับการถวายพระราชสมัญญา แด่พระมาหากษัตริย์ ความสรุปว่า การถวายพระราชสมัญญาเป็นการผูกคำเพื่อถวาย แด่พระมหากษัตริย์ ตามอย่างการสร้างคำในภาษาบาลี คือ นำคำศัพท์ที่มีความดี รูปคำงดงาม เสียงไพเราะ มาประกอบเข้าเป็นชื่อด้วยการสมาสคำ แต่ปัจจุบันการถวายพระราชสมัญญาหรือพระราชสมัญญาโดยผูกคำด้วยการใช้ภาษาธรรมดาอย่างดื่นๆ เช่น พระบิดาแห่ง ... จึงไม่ใช่พระราชสมัญญาหรือพระสมัญญา แต่เป็นการเรียกขานในฐานะที่ทรงพระปรีชาสามารถในด้านหรือการนั้นๆ  2.2 เห็นชอบให้ปรับขั้นตอนการดำเนินการเกี่ยวกับการถวายพระราชสมัญญาและการเรียกขานในฐานะที่ทรงพระปรีชาสามารถในด้านหรือการนั้นๆ แด่พระมหากษัตริย์ โดยให้หน่วยงานเจ้าของเรื่องขอความเห็นจากสำนักราชเลขาธิการเพื่อประกอบการพิจารณาร่วมกับความเห็นของหน่วยงานที่เกี่ยวข้องก่อนเสนอ ครม. เพื่อพิจารณา  2.3 เห็นชอบให้ยกเลิกมติ ครม. เมื่อวันที่ 26 เม.ย. 2559 (เรื่อง ขอถวายพระราชสมัญญาพระบิดาแห่งการปฏิรูปข้าวไทย และพระบิดาแห่งการวิจัยและพัฒนาข้าวไทย) และให้ กษ. พิจารณาทบทวนและดำเนินการเรื่องดังกล่าวให้เป็นไปตามข้อเสนอแนะของสำนักราชเลขาธิการ (ตามข้อ 2.1) และขั้นตอนการดำเนินการ (ตามข้อ 2.2) แล้วจึงเสนอ ครม. พิจารณาอีกครั้งหนึ่ง  3. กษ. เสนอตามรายงานของกรมการข้าว ว่า พระบาทสมเด็จพระจุลจอมเกล้าเจ้าอยู่หัว รัชกาลที่ 5 ทรงริเริ่มปฏิรูปแนวทางการพัฒนาการผลิตข้าวที่ส่งผลและเอื้อประโยชน์ต่อการผลิตและการค้าข้าวของประเทศไทยตั้งแต่อดีตจนถึงปัจจุบันทั้งในและต่างประเทศ เช่น การเปลี่ยนแปลงระบบการบริหารราชการโดยการยกเลิกกรมนาแล้วจัดตั้งกระทรวงเกษตราธิการ เพื่อสนับสนุนด้านการผลิต ปรับปรุงคุณภาพและการค้าข้าวรวมทั้งยกเลิกระบบศักดินา  สร้างขวัญกำลังใจแก่ชาวนา ขยายพื้นที่ปลูกข้าวด้วยการวางรากฐานระบบชลประทานสมัยใหม่ รวมทั้งนำเครื่องจักรไถนามาทดลอง การเลิกทาสส่งผลให้เพิ่มแรงงานในการผลิตข้าว การนำข้าวพันธุ์ดีจากต่างประเทศมาทดลองปลูก มีการจัดประกวดพันธุ์ข้าวสนับสนุนการค้าข้าวโดยริเริ่มระบบขนส่งทางรถไฟและกิจการไปรษณีย์โทรเลข เพื่อใช้ในการเดินทางและขนส่งลำเลียงผลผลิตข้าว การวางรากฐานงานวิจัยและพัฒนาข้าวไทยโดยการจัดตั้งโรงเรียนเกษตราธิการเพื่อผลิตบุคลากรเข้ารับราชการในกรม กองต่างๆ ของกระทรวงเกษตราธิการ รวมทั้งพระราชทานทุนเล่าเรียนให้ไปศึกษา ด้านการเกษตรสาขาต่างๆ ยังต่างประเทศ  4. พระบาทสมเด็จพระปรมินทรมหาภูมิพลอดุลยเดช รัชกาลที่ 9 ทรงมีพระราชดำริและทรงดำเนินการเกี่ยวกับการวิจัยและพัฒนาข้าว ในโครงการส่วนพระองค์โครงการอันเนื่องมาจากพระราชดำริ ทรงสนับสนุนงานวิจัยข้าว  ทรงมุ่งมั่นทุ่มเทกำลังพระวรกายในการปรับใช้ผลการวิจัยและพัฒนา เพื่อให้เกิดความมั่นคงทางอาหาร เศรษฐกิจ สังคม และวัฒนธรรม แก่พสกนิกรที่ประกอบอาชีพทำนาจนเป็นที่ซาบซึ้งในพระมหากรุณาธิคุณนานัปการ เช่น การฟื้นฟู พระราชพิธีพืชมงคลจรดพระนังคัลแรกนาขวัญ ก่อให้เกิดขวัญกำลังใจและความภูมิใจในอาชีพเกษตรกรรม ทรงคิดวิธีเกษตรทฤษฎีใหม่ การทำนาขั้นบันได โครงการฝนหลวงเพื่อบรรเทาปัญหาความแห้งแล้ง ทั้งการแก้ปัญหาดินเปรี้ยว ในพื้นที่ต่างๆ ที่เรียกว่า “แกล้งดิน” การกระจายเมล็ดพันธุ์ข้าวพันธุ์ดีสู่เกษตรกรที่เรียกว่า “พันธุ์ข้าวทรงปลูกพระราชทาน” เป็นองค์อุปถัมภ์องค์กรวิจัยและพัฒนาข้าว ทั้งในและต่างประเทศให้แก่มูลนิธิข้าวไทยในพระบรมราชูปถัมภ์ และสถาบันวิจัยข้าวระหว่างประเทศ และพระราชทานทุนสนับสนุนงานวิจัยด้านข้าวผ่านทางสำนักงานทรัพย์สินส่วนพระมหากษัตริย์ให้กรมการข้าวเป็นประจำทุกปี  5. กษ. ได้ขอให้หน่วยงานที่เกี่ยวข้องพิจารณาเสนอความเห็น ดังนี้  5.1 สำนักราชเลขาธิการแจ้งว่า เห็นด้วยและไม่ขัดข้องกับการเฉลิมพระเกียรติพระบาทสมเด็จ พระจุลจอมเกล้าเจ้าอยู่หัว รัชกาลที่ 5 และพระบาทสมเด็จพระเจ้าอยู่หัว เนื่องจากแสดงออกด้วยความสำนึกในพระมหากรุณาธิคุณที่ทั้งสองพระองค์ทรงปฏิบัติพระราชกรณียกิจเกี่ยวกับข้าวเพื่อพสกนิกรชาวไทย อีกทั้งเป็นช่วงระยะเวลาที่เหมาะสมครบรอบ 100 ปี งานวิจัยข้าวไทย ทั้งนี้ กรมการข้าวสามารถใช้ “พระบิดาแห่งการปฏิรูปข้าวไทย” และ  “พระบิดาแห่งการวิจัยและพัฒนาข้าวไทย” ในลักษณะการเฉลิมพระเกียรติในฐานะที่ทรงมีพระปรีชาสามารถ  โดยไม่ต้องผูกคำในภาษาบาลีเป็นพระราชสมัญญา เพราะเป็นการเฉพาะเรื่องข้าวเท่านั้น  5.2 กรมศิลปากรโดยสำนักวรรณกรรมและประวัติศาสตร์พิจารณาแล้วเห็นสมควรขอพระราชทานพระบรม ราชานุญาตเฉลิมพระเกียรติพระบาทสมเด็จพระเจ้าอยู่หัวทั้งสองพระองค์ ตามความประสงค์ของกรมการข้าว ทั้งนี้  เพื่อเป็นการเผยแพร่พระเกียรติคุณให้ปรากฏแผ่ไพศาล เป็นการฉลองเนื่องในโอกาสครบรอบ 100 ปี งานวิจัยข้าวไทย พ.ศ. 2559  5.3 สำนักงานราชบัณฑิตยสภาแจ้งว่า คณะกรรมการจัดทำหลักเกณฑ์การใช้ราชาศัพท์ได้พิจารณาแล้วมีมติเห็นชอบให้นำความกราบบังคมทูลพระกรุณาได้  **มติ ครม. :** เห็นชอบ ดังนี้  1. ให้เฉลิมพระเกียรติพระบาทสมเด็จพระจุลจอมเกล้าเจ้าอยู่หัว รัชกาลที่ 5 เป็น “พระบิดาแห่งการปฏิรูปข้าวไทย”  2. ให้เฉลิมพระเกียรติพระบาทสมเด็จพระปรมินทรมหาภูมิพลอดุลยเดช รัชกาลปัจจุบัน เป็น “พระบิดาแห่งการวิจัยและพัฒนาข้าวไทย”  ตามที่ กษ. เสนอ และให้สำนักเลขาธิการคณะรัฐมนตรีนำความกราบบังคมทูลพระกรุณาทราบฝ่าละอองธุลีพระบาทต่อไป | **หน่วยงานที่รับผิดชอบ** : กษ. (กข.)  **ประโยชน์ที่ได้รับ :**  เพื่อเป็นการประกาศพระเกียรติคุณและน้อมรำลึกถึง พระมหากรุณาธิคุณในพระปรีชาสามารถและพระอัจฉริยภาพของพระบาทสมเด็จพระจุลจอมเกล้าเจ้าอยู่หัวต่อการปฏิรูปข้าวไทย และพระบาทสมเด็จพระปรมินทรมหาภูมิพลอดุลยเดชต่อการวิจัยและพัฒนาข้าวไทย รวมทั้งเพื่อเป็นการเฉลิมพระเกียรติทั้ง 2 พระองค์ในโอกาสครบรอบ 100 ปี งานวิจัยข้าวไทยในปี 2559  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** ร่างประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ ในท้องที่ตำบลบางเหรียง อำเภอควนเนียง ตำบลบางกล่ำ อำเภอบางกล่ำ และตำบลควนลัง ตำบลหาดใหญ่ อำเภอหาดใหญ่ จังหวัดสงขลา เป็นกรณีที่มีความจำเป็นโดยเร่งด่วน  **สารัตถะ :** กษ. เสนอ ครม. พิจารณาอนุมัติหลักการร่างประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ ในท้องที่ตำบลบางเหรียง อำเภอควนเนียง ตำบลบางกล่ำ อำเภอบางกล่ำ และตำบลควนลัง  ตำบลหาดใหญ่ อำเภอหาดใหญ่ จังหวัดสงขลา เป็นกรณีที่มีความจำเป็นโดยเร่งด่วน และเพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีสิทธิเข้าไปทำการสำรวจเพื่อทราบข้อเท็จจริงเกี่ยวกับอสังหาริมทรัพย์ที่จะต้องเวนคืนที่แน่นอน  โดยมีรายละเอียดสรุปได้ ดังนี้  1. ชป. ได้มีแผนงานก่อสร้างโครงการบรรเทาอุทกภัยอำเภอหาดใหญ่ (ระยะที่ 2) จังหวัดสงขลา ในปี  พ.ศ. 2558 – 2562 ประกอบด้วยงานปรับปรุงคลองระบายน้ำ ร.1 อาคารรับน้ำ สถานีสูบน้ำ และประตูระบายน้ำ ครอบคลุมพื้นที่ 4 ตำบล ได้แก่ ตำบลบางเหรียง อำเภอควนเนียง ตำบลบางกล่ำ อำเภอบางกล่ำ และตำบลควนลัง ตำบลหาดใหญ่ อำเภอหาดใหญ่ จังหวัดสงขลา ซึ่งในการจัดหาที่ดินเพื่อการก่อสร้างดังกล่าวได้มีการประกาศใช้บังคับ พระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่ตำบลบางเหรียง อำเภอควนเหรียง ตำบลบางกล่ำ อำเภอบางกล่ำ และตำบลควนลัง ตำบลหาดใหญ่ อำเภอหาดใหญ่ จังหวัดสงขลา พ.ศ. 2559 ประกาศในราชกิจจานุเบกษา วันที่ 11 มี.ค. 2559 มีกำหนดเวลาใช้บังคับ 4 ปี เพื่อประโยชน์แก่การชลประทาน ในการก่อสร้างระบบส่งน้ำและระบบระบายน้ำพร้อมอาคารประกอบ ตามโครงการบรรเทาอุทกภัยอำเภอหาดใหญ่ (ระยะที่ 2) จังหวัดสงขลา  2. ในการเวนคืนตามพระราชกฤษฎีกาดังกล่าว มีที่ดินที่จะต้องดำเนินการจำนวนประมาณ 124 ไร่ และได้ทำการตกลงซื้อขายกับเจ้าของที่ดินแล้ว ยังคงมีที่ดินจำนวน 87 แปลง เนื้อที่ประมาณ 111 – 3 – 86 ไร่ ไม่สามารถดำเนินการได้ เนื่องจากที่ดินบางแปลงติดจำนองสถาบันการเงิน ติดอายัดซึ่งคู่กรณียังมีปัญหาโต้แย้งกัน จึงไม่สามารถจ่ายเงินค่าทดแทนให้แก่เจ้าของที่ดินหรือผู้ครอบครองอสังหาริมทรัพย์โดยชอบด้วยกฎหมายได้ และมีความจำเป็นต้องวางเงินค่าทดแทนไว้ รวมทั้งมีเจ้าของที่ดินบางรายไม่ยอมตกลงซื้อขาย จึงไม่สามารถดำเนินการจัดซื้อหรือจ่ายค่าทดแทนอสังหาริมทรัพย์ต่อไป ทำให้การเวนคืนตามพระราชกฤษฎีกาต้องล่าช้าซึ่งหากปล่อยให้ระยะเวลาการบังคับใช้ตาม พระราชกฤษฎีกาเนิ่นนานไปจะเป็นปัญหาและอุปสรรคอย่างมากแก่การพัฒนาเศรษฐกิจและสังคม โดยเฉพาะพื้นที่ ของอำเภอหาดใหญ่และพื้นที่ใกล้เคียงซึ่งเป็นพื้นที่เศรษฐกิจที่สำคัญของภาคใต้ จึงต้องเร่งดำเนินการให้ได้มาซึ่งที่ดินเพื่อให้ผู้รับจ้างเข้าทำการก่อสร้างตามสัญญาจ้างและสอดคล้องกับแผนการใช้จ่ายงบประมาณอันจะส่งผลให้ราษฎรที่ได้รับประโยชน์จากระบบชลประทานมีฐานะความเป็นอยู่ที่ดีขึ้นตามนโยบายของรัฐบาล  **มติ ครม. :** อนุมัติในหลักการร่างประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ ในท้องที่ ตำบลบางเหรียง อำเภอควนเนียง ตำบลบางกล่ำ อำเภอบางกล่ำ และตำบลควนลัง ตำบลหาดใหญ่ อำเภอหาดใหญ่ จังหวัดสงขลา เป็นกรณีที่มีความจำเป็นโดยเร่งด่วน ตามที่ กษ. เสนอ และให้ส่งคณะกรรมาการตรวจสอบร่างกฎหมายและร่างอนุบัญญัติที่เสนอ ครม. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อประโยชน์แก่การชลประทาน ในการก่อสร้างระบบส่งน้ำและระบบระบายน้ำพร้อมอาคารประกอบ ตามโครงการบรรเทาอุทกภัยอำเภอหาดใหญ่ (ระยะที่ 2) จังหวัดสงขลา  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** ร่างกฎกระทรวงกำหนดให้ทางน้ำชลประทานคลองอู่ตะเภา เป็นทางน้ำชลประทานที่จะเรียกเก็บค่าชลประทาน พ.ศ. ....  **สารัตถะ :** กษ. เสนอ ครม. พิจารณาอนุมัติหลักการร่างกฎกระทรวงกำหนดให้ทางน้ำชลประทานคลองอู่ตะเภา  เป็นทางน้ำชลประทานที่จะเรียกเก็บค่าชลประทาน พ.ศ. .... ซึ่งมีสาระสำคัญเป็นการกำหนดให้ทางน้ำชลประทาน คลองอู่ตะเภา เป็นทางน้ำชลประทานที่จะเรียกเก็บค่าชลประทาน เพื่อให้เกิดประโยชน์จากการใช้น้ำจากทางน้ำชลประทานอย่างเต็มที่ และเป็นไปอย่างมีประสิทธิภาพ  โดยมีรายละเอียดสรุปได้ ดังนี้  1. กษ. เสนอ ตามรายงานของ ชป. ว่า เนื่องจากปัจจุบันมีการใช้น้ำจากทางน้ำชลประทานคลองอู่ตะเภา  เพื่อกิจการโรงงาน การประปาหรือกิจการอย่างอื่นที่มิใช่การเกษตรกรรมเพิ่มมากขึ้นซึ่งทางน้ำดังกล่าวได้กำหนดให้เป็นทางน้ำชลประทานแล้วตามประกาศกระทรวงเกษตรและสหกรณ์ เรื่อง กำหนดทางน้ำชลประทานตามพระราชบัญญัติการชลประทานหลวง พุทธศักราช 2485 ลงวันที่ 6 ก.ย. 2550 เพื่อประโยชน์ในการควบคุมดูแลปริมาณน้ำ และเพื่อให้การใช้น้ำเป็นไปอย่างมีประสิทธิภาพ อีกทั้งทำให้ทราบถึงปริมาณของน้ำที่ขาดหายไปจากระบบการชลประทาน และเป็นการรองรับการขออนุญาตใช้น้ำจากภาคอุตสาหกรรม การประปา และภาคธุรกิจอื่นที่จะมีขึ้นในอนาคต  จึงสมควรกำหนดให้ทางน้ำชลประทานคลองอู่ตะเภา เป็นทางน้ำชลประทานที่จะเรียกเก็บค่าชลประทานจากผู้ใช้น้ำเพื่อกิจการโรงงาน การประปา หรือกิจการอื่นที่มิใช่การเกษตรกรรมโดยออกเป็นกฎกระทรวง ตามความในพระราชบัญญัติการชลประทานหลวง พุทธศักราช 2485  2. กำหนดให้ทางน้ำชลประทานคลองอู่ตะเภา เป็นทางน้ำชลประทานที่จะเรียกเก็บค่าชลประทาน จากกิโลเมตรที่ 24.000 ในท้องที่ตำบลหาดใหญ่ อำเภอหาดใหญ่ จังหวัดสงขลา ถึงกิโลเมตรที่ 34.500 ในท้องที่ตำบลบ้านพรุ อำเภอหาดใหญ่ จังหวัดสงขลา เป็นทางน้ำชลประทานที่จะเรียกเก็บค่าชลประทาน  **มติ ครม. :** อนุมัติหลักการร่างกฎกระทรวงกำหนดให้ทางน้ำชลประทานคลองอู่ตะเภา เป็นทางน้ำชลประทานที่จะเรียกเก็บค่าชลประทาน พ.ศ. .... ตามที่ กษ. และให้ส่ง สคก. พิจารณา แล้วดำเนินการต่อไปได้ | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อประโยชน์ในการควบคุมดูแลปริมาณน้ำ และเพื่อให้การใช้น้ำเป็นไปอย่างมีประสิทธิภาพ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** ร่างประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ ในท้องที่ตำบลหนองตรุด ตำบลนาโต๊ะหมิง และตำบลบางรัก อำเภอเมืองตรัง จังหวัดตรัง เป็นกรณีที่มีความจำเป็นโดยเร่งด่วน  **สารัตถะ :** กษ. เสนอ ครม. พิจารณาอนุมัติหลักการร่างประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ ในท้องที่ตำบลหนองตรุด ตำบลนาโต๊ะหมิง และตำบลบางรัก อำเภอเมืองตรัง จังหวัดตรัง เป็นกรณีที่มีความจำเป็น โดยเร่งด่วน และเพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีสิทธิเข้าไปทำการสำรวจเพื่อทราบข้อเท็จจริงเกี่ยวกับอสังหาริมทรัพย์ที่จะต้องเวนคืนที่แน่นอน  โดยมีรายละเอียดสรุปได้ ดังนี้  1. ชป. ได้มีแผนงานดำเนินการก่อสร้างคลองผันน้ำความยาว 7.55 กิโลเมตร โดยมีอาคารรับน้ำ สถานีสูบน้ำ และประตูระบายน้ำ ตามแผนงานที่กำหนดไว้ในปี พ.ศ. 2558 – 2561 ภายใต้ชื่อโครงการระบบระบายน้ำแม่น้ำตรัง จังหวัดตรัง เพื่อช่วยบรรเทาอุทกภัยที่เกิดจากปริมาณน้ำไหลล้นเข้าไปท่วมในเขตอำเภอเมืองตรัง และพื้นที่ใกล้เคียง  ซึ่งสามารถระบายน้ำได้ 782 ลูกบาศก์เมตรต่อวินาที และได้ทำสัญญาว่าจ้างผู้รับจ้างแล้ว วงเงินสัญญา 601 ล้านบาท อายุสัญญา 900 วัน เริ่มอายุสัญญาวันที่ 29 ก.พ. 2559 และสิ้นสุดอายุสัญญาวันที่ 16 ส.ค. 2561 ซึ่งในการจัดหาที่ดินเพื่อการก่อสร้างดังกล่าวได้มีประกาศใช้บังคับพระราชกฤษฎีกากำหนดเขตที่ดินในบริเวณที่ที่จะเวนคืนในท้องที่ตำบลหนองตรุด ตำบลนาโต๊ะหมิง และอำเภอบางรัก อำเภอเมืองตรัง จังหวัดตรัง พ.ศ. 2558 ประกาศในราชกิจจานุเบกษา วันที่ 23 ธ.ค. 2558 มีกำหนดเวลาใช้บังคับ 4 ปี เพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีสิทธิเข้าไปทำการสำรวจข้อเท็จจริงเกี่ยวกับอสังหาริมทรัพย์ที่จะต้องเวนคืนที่แน่นอนภายในแนวเขตตามแผนที่ท้าย พระราชกฤษฎีกา  2. ในการเวนคืนตามพระราชกฤษฎีกาดังกล่าว มีที่ดินที่จะต้องดำเนินการทั้งหมดประมาณ 239 แปลง รวมเนื้อที่ประมาณ 753-1-21 ไร่ และผู้ซึ่งได้รับมอบหมายจากเจ้าหน้าที่เวนคืนได้เข้าทำการสำรวจข้อเท็จจริงเกี่ยวกับอสังหาริมทรัพย์ที่จะต้องเวนคืนภายในเขตตามแผนที่ท้ายพระราชกฤาฎีกา และนำเสนอคณะกรรมการกำหนดราคาเบื้องต้นของอสังหาริมทรัพย์ที่จะต้องเวนคืนและจำนวนเงินค่าทดแทน เพื่อพิจารณากำหนดราคาค่าทดแทนเบื้องต้นให้กับเจ้าของที่ดินผู้มีสิทธิแล้ว แต่ปรากฏว่ามีที่ดินบางแปลงติดจำนอง ติดอายัดซึ่งคู่กรณียังมีปัญหาโต้แย้งกัน  และมีเจ้าของที่ดินบางรายไม่ยอมตกลงซื้อขาย จึงไม่สามารถดำเนินการจัดซื้อหรือจ่ายค่าทดแทนอสังหาริมทรัพย์ต่อไปได้ ทำให้การเวนคืนตามพระราชกฤาฎีกาต้องล่าช้าอย่างแน่นอน ซึ่งหากปล่อยให้ระยะเวลาการบังคับใช้ตามพระราชกฤษฎีกาเนิ่นนานไป จะส่งผลให้โครงการระบบระบายน้ำแม่น้ำตรัง จังหวัดตรัง ไม่สามารถส่งมอบพื้นที่ให้แก่ผู้รับจ้างตามเงื่อนไขหรือข้อกำหนดในสัญญาจ้างได้ และกระทบต่อแผนการเบิกจ่ายเงินงบประมาณที่กำหนดไว้อีกทั้งการก่อสร้างที่ต้องล่าช้าออกไปจะเป็นปัญหาและอุปสรรคอย่างมากแก่การพัฒนาเศรษฐกิจและสังคม  **มติ ครม. :** อนุมัติในหลักการร่างประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ ในท้องที่ตำบลหนองตรุด ตำบลนาโต๊ะหมิง และตำบลบางรัก อำเภอเมืองตรัง จังหวัดตรัง เป็นกรณีที่มีความจำเป็นโดยเร่งด่วน ตามที่ กษ. เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอ ครม. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อให้สามารถเข้าครอบครองและใช้อสังหาริมทรัพย์ เพื่อก่อสร้างให้แล้วเสร็จตามแผนงาน และสามารถระบายน้ำช่วยเหลือราษฎรในพื้นที่ประสบปัญหาการเกิดอุทกภัยซ้ำซากได้อย่าง มีประสิทธิภาพ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** ร่างกฎกระทรวงกำหนดให้ทางน้ำชลประทานอ่างเก็บน้ำคลองพระพุทธ เป็นทางน้ำชลประทานที่จะเรียกเก็บค่าชลประทาน พ.ศ. ....  **สารัตถะ :** กษ. เสนอ ครม. พิจารณาอนุมัติหลักการร่างกฎกระทรวงกำหนดให้ทางน้ำชลประทานอ่างเก็บน้ำคลองพระพุทธ เป็นทางน้ำชลประทานที่จะเรียกเก็บค่าชลประทาน พ.ศ. .... ซึ่งมีสาระสำคัญเป็นการกำหนดให้ทางน้ำชลประทาน อ่างเก็บน้ำคลองพระพุทธ เป็นทางน้ำชลประทานที่จะเรียกเก็บค่าชลประทานจากผู้ใช้น้ำเพื่อกิจการโรงงาน การประปา หรือกิจการอื่นที่มิใช่เกษตรกรรม เพื่อให้เกิดประโยชน์จากการใช้น้ำอย่างเต็มที่  โดยมีรายละเอียดสรุปได้ ดังนี้  1. กษ. เสนอตามรายงานของ ชป. ว่า มีการใช้น้ำจากทางน้ำชลประทานนอกภาคเกษตรกรรมเพิ่มมากขึ้น  ในการนี้เพื่อให้เกิดประโยชน์จากการใช้น้ำจากทางน้ำชลประทานอย่างเต็มที่และเป็นไปอย่างมีประสิทธิภาพ อีกทั้ง ทำให้ทราบถึงปริมาณของน้ำที่ขาดหายไปจากกระบวนการชลประทานและเป็นการรองรับการขออนุญาตใช้น้ำจากภาคอุตสาหกรรม การประปา และกิจการอื่นที่จะมีขึ้นในอนาคต สมควรกำหนดทางน้ำชลประทานซึ่งได้มีประกาศกระทรวงเกษตรและสหกรณ์ ลงวันที่ 9 ต.ค. 2550 กำหนดให้เป็นทางน้ำชลประทานดังกล่าว เป็นทางน้ำชลประทานที่จะเรียกเก็บค่าชลประทานโดยออกเป็นกฎกระทรวง ทั้งนี้ ตามความในมาตรา 8 (1) แห่งพระราชบัญญัติการชลประทานหลวง พุทธศักราช 2485 ซึ่งแก้ไขเพิ่มเติมโดยพระราชบัญญัติการชลประทานหลวง (ฉบับที่ 4) พ.ศ. 2518  2. ให้ทางน้ำชลประทานอ่างเก็บน้ำคลองพระพุทธ ในท้องที่ตำบลทับไทร อำเภอโป่งน้ำร้อน จังหวัดจันทบุรี  เป็นทางน้ำชลประทานที่จะเรียกเก็บค่าชลประทาน  **มติ ครม. :** อนุมัติหลักการร่างกฎกระทรวงกำหนดให้ทางน้ำชลประทานอ่างเก็บน้ำคลองพระพุทธ เป็นทางน้ำชลประทานที่จะเรียกเก็บค่าชลประทาน พ.ศ. .... ตามที่ กษ. เสนอ และให้ส่ง สคก. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อประโยชน์ในการควบคุมดูแลปริมาณน้ำ และเพื่อให้การใช้น้ำเป็นไปอย่างมีประสิทธิภาพ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** : (ร่าง) ยุทธศาสตร์กาแฟ ปี 2559 – 2563 และ (ร่าง) ยุทธศาสตร์ชา ปี 2559 – 2563  **สารัตถะ :** กษ. เสนอ ครม. ดังนี้  1) รับทราบ (ร่าง) ยุทธศาสตร์กาแฟ ปี 2559 – 2563 และ (ร่าง) ยุทธศาสตร์ชา ปี 2559 – 2563  2) มอบหมายหน่วยงานที่เกี่ยวข้องให้การสนับสนุนการดำเนินงาน  โดยมีรายละเอียดสรุปได้  ๑.(ร่าง) ยุทธศาสตร์กาแฟ ปี 2559 – 2563  (1) วิสัยทัศน์ เป็นผู้นำการผลิตและการค้ากาแฟคุณภาพในภูมิภาคอาเซียน ก้าวไกลสู่ตลาดโลกภายใต้ภาพลักษณ์กาแฟไทย  (2) พันธกิจ เพิ่มปริมาณผลผลิตกาแฟในประเทศ เพิ่มประสิทธิภาพเพื่อลดต้นทุนการผลิตโดยไม่ทำลายสิ่งแวดล้อม สร้าง/พัฒนาเครือข่ายระหว่างกลุ่มเกษตรกรและผู้ประกอบการ ยกระดับคุณภาพมาตรฐานสู่สากลและภาพลักษณ์กาแฟไทย สร้างให้ไทยเป็นศูนย์กลางการค้ากาแฟในอาเซียน  (3) ยุทธศาสตร์กาแฟโรบัสตา  เป้าหมาย รักษาผลผลิตกาแฟภายใต้การผลิตเป็นมิตรกับสิ่งแวดล้อมไม่น้อยกว่า 30,000 ตัน/ปี  เพิ่มผลผลิตต่อไร่ให้มากกว่า 250 กิโลกรัม/ไร่ ในสวนเดี่ยว และ มากกว่า 150 กิโลกรัม/ไร่ ในสวนผสมผสาน ลดต้นทุนการผลิตของเกษตรกรอย่างน้อย 10% และเพิ่มมูลค่าการค้ากาแฟอย่างน้อย 10%  **กลยุทธ์**  กลยุทธ์ที่ 1 เพิ่มประสิทธิภาพการผลิตและลดต้นทุนการผลิต โดยไม่ทำลายสิ่งแวดล้อม มีแนวทาง ในการดำเนินงาน เช่น จัดทำเขตการผลิตกาแฟที่เหมาะสมในพื้นที่ที่มีศักยภาพใหม่ จัดทำฐานข้อมูลเกษตรกรปลูกกาแฟ พัฒนาและส่งเสริมการใช้ทรัพยากรดินอย่างมีประสิทธิภาพ ถ่ายทอดเทคโนโลยีการเพิ่มประสิทธิภาพการผลิต ปรับเปลี่ยนสวนเก่าโดยใช้กาแฟสายพันธุ์ดี พัฒนาการผลิตของเกษตรกรให้ได้มาตรฐาน GAP  กลยุทธ์ที่ 2 พัฒนาการแปรรูปและสร้างมูลค่าเพิ่ม มีแนวทางในการดำเนินงาน เช่น ส่งเสริมการแปรรูปเพื่อเพิ่มมูลค่าสินค้าผลิตภัณฑ์กาแฟ ส่งเสริมการแปรรูปให้ได้มาตรฐาน GMP/HACCP ส่งเสริมการสร้างนวัตกรรมผลิตภัณฑ์กาแฟ ส่งเสริมการสร้างแบรนด์สินค้า  กลยุทธ์ที่ 3 พัฒนาด้านการตลาด มีแนวทางในการดำเนินงาน เช่น ส่งเสริมการซื้อขายเมล็ดกาแฟและผลิตภัณฑ์กาแฟตามชั้นคุณภาพ บริหารตลาดภายในและตลาดต่างประเทศ  กลยุทธ์ที่ 4 ด้านการวิจัยและพัฒนา มีแนวทางในการดำเนินงาน เช่น วิจัยพันธุ์กาแฟโรบัสตาที่ให้ผลผลิตสูง วิจัยเทคโนโลยีการผลิตกาแฟในการเพิ่มผลผลิต คุณภาพ และลดต้นทุน การผลิต วิจัยและพัฒนานวัตกรรมเพื่อเพิ่มมูลค่าผลิตภัณฑ์ วิจัยและพัฒนาการตลาดเดิมและตลาดใหม่ เพื่อเพิ่มขีดความสามารถในการแข่งขัน วิจัยและพัฒนาความร่วมมือกับต่างประเทศ  กลยุทธ์ที่ 5 ด้านการบริหารจัดการ มีแนวทางในการดำเนินงาน เช่น การบริหารสำนักงานเลขานุการในการขับเคลื่อนยุทธศาสตร์ สร้างเครือข่ายข้อมูลกาแฟโรบัสตาภายในประเทศและต่างประเทศ ส่งเสริมความเข้มแข็งกลุ่มเกษตรกร/สหกรณ์และพัฒนาเครือข่ายผู้ผลิตกาแฟโรบัสตา พัฒนาเครือข่ายกลุ่มรับซื้อและจัดการผลผลิต ทบทวนมาตรการด้านการค้าและภาษีการนำเข้าและส่งออก จัดทำโครงการความร่วมมือระหว่างผู้ปลูกและภาคเอกชนเพื่อการผลิตกาแฟอย่างยั่งยืน  (4) ยุทธศาสตร์กาแฟอะราบิกา  เป้าหมาย พัฒนาคุณภาพกาแฟอะราบิกาให้ได้มาตรฐานเพิ่มขึ้น 20% และเพิ่มมูลค่าการค้ากาแฟอะราบิกาอย่างน้อย 10%  **กลยุทธ์**  กลยุทธ์ที่ 1 เพิ่มประสิทธิภาพการผลิตและพัฒนาคุณภาพผลผลิตกาแฟอะราบิกาโดยไม่ทำลายสิ่งแวดล้อม มีแนวทางในการดำเนินงาน เช่น จัดทำเขตการผลิตกาแฟอะราบิกาที่เหมาะสม ขึ้นทะเบียนและจัดทำฐานข้อมูลเกษตรกร ผู้ปลูกกาแฟอะราบิกา พัฒนาและส่งเสริมการใช้ทรัพยากรดินอย่างมีประสิทธิภาพ ถ่ายทอดเทคโนโลยีการเพิ่มประสิทธิภาพการผลิต พัฒนาการผลิตของเกษตรกรให้ได้มาตรฐาน GAP และมาตรฐานกาแฟอินทรีย์  กลยุทธ์ที่ 2 พัฒนาการแปรรูปและสร้างมูลค่าเพิ่ม มีแนวทางในการดำเนินงาน เช่น ส่งเสริมการแปรรูปกาแฟชนิดพิเศษ เพื่อเพิ่มมูลค่าสินค้าผลิตภัณฑ์กาแฟ การผลิตกาแฟเฉพาะถิ่น สร้างเอกลักษณ์กาแฟไทย ในสถาบันเกษตรกรและผู้ประกอบการ ส่งเสริมการแปรรูปให้ได้มาตรฐาน GMP/HACCP ส่งเสริมการสร้างนวัตกรรมผลิตภัณฑ์กาแฟ ส่งเสริมการสร้างแบรนด์สินค้า  กลยุทธ์ที่ 3 พัฒนาด้านการตลาด มีแนวทางในการดำเนินงาน เช่น ส่งเสริมการซื้อขายเมล็ดกาแฟและผลิตภัณฑ์กาแฟอะราบิกาตามชั้นคุณภาพ บริหารตลาดภายในและตลาดต่างประเทศ  กลยุทธ์ที่ 4 ด้านการวิจัยและพัฒนา มีแนวทางในการดำเนินงาน เช่น วิจัยพันธุ์กาแฟอะราบิกา ทนทาน ต่อโรค มีความเหมาะสมแต่ละพื้นที่รสชาติดี มีความหลากหลายของพันธุ์ วิจัยเทคโนโลยีการผลิตและวิทยาการหลังการเก็บเกี่ยวกาแฟในการเพิ่มผลผลิต คุณภาพ และลดต้นทุนการผลิต วิจัยและพัฒนาเพื่อเพิ่มมูลค่าผลิตภัณฑ์ และเครื่องมือแปรรูปกาแฟอะราบิกา วิจัยและพัฒนาการตลาดเดิมและตลาดใหม่เพื่อเพิ่มขีดความสามารถในการแข่งขัน วิจัยและพัฒนาความร่วมมือกับต่างประเทศ  กลยุทธ์ที่ 5 ด้านการบริหารจัดการ มีแนวทางในการดำเนินงาน เช่น บริหารสำนักงานเลขานุการในการขับเคลื่อนยุทธศาสตร์ ส่งเสริมความเข้มแข็งกลุ่มเกษตรกร/สหกรณ์และสร้างเครือข่ายข้อมูลกาแฟอะราบิกาภายในประเทศและต่างประเทศ พัฒนาเครือข่ายผู้ผลิตกาแฟอะราบิกา พัฒนาเครือข่ายกลุ่มรับซื้อและจัดการผลผลิต ทบทวนมาตรการด้านการค้าและภาษีการนำเข้าและส่งออก จัดทำโครงการความร่วมมือระหว่างผู้ปลูกและภาคเอกชนเพื่อการผลิตกาแฟอย่างยั่งยืน  (5) ประโยชน์ที่คาดว่าจะได้รับ  - กาแฟโรบัสตา กลุ่มเกษตรกร/สหกรณ์ มีความเข้มแข็ง คุณภาพชีวิตที่ดีขึ้น ผลผลิตเพียงพอกับความต้องการของอุตสาหกรรมไม่น้อยกว่าร้อยละ 30 เกษตรกรมีความสามารถในการผลิตกาแฟที่ได้คุณภาพ มาตรฐาน ลดต้นทุนการผลิตโดยไม่ทำลายสิ่งแวดล้อม สามารถพัฒนาให้ไทยเป็นศูนย์กลางของการค้ากาแฟในอาเซียน  - กาแฟอะราบิกา กลุ่มเกษตรกร/สหกรณ์ มีความเข้มแข็ง คุณภาพชีวิตที่ดีขึ้น เกษตรกรมีความสามารถในการผลิตกาแฟคุณภาพ มาตรฐาน ลดต้นทุนการผลิต โดยไม่ทำลายสิ่งแวดล้อม เมล็ดกาแฟไทยและผลิตภัณฑ์กาแฟ เป็นที่รู้จักและยอมรับในตลาดในประเทศและต่างประเทศ  2. สรุปสาระสำคัญ (ร่าง) ยุทธศาสตร์ชา ปี 2559 - 2563  (1) วิสัยทัศน์ เป็นผู้นำการค้าชาในภูมิภาคอาเซียน ก้าวไกลสู่ตลาดโลกภายใต้ภาพลักษณ์ชาไทย  (2) พันธกิจ เพิ่มประสิทธิภาพ และลดต้นทุนการผลิต สร้าง/พัฒนาเครือข่ายระหว่างกลุ่มเกษตรกรและผู้ประกอบการ ยกระดับคุณภาพมาตรฐานชาสู่สากล และภาพลักษณ์ชาไทย สร้างไทยให้เป็นศูนย์กลางการค้าชาในอาเซียน  (3) เป้าหมาย พัฒนาและส่งเสริมให้ผู้ผลิตชาเข้าสู่ระบบมาตรฐานการผลิตเกษตรดีที่เหมาะสมตามมาตรฐานเพิ่มขึ้น 20% และ เพิ่มมูลค่าการค้าชาอย่างน้อย 10% ภายในปี 2563  (4) กลยุทธ์  กลยุทธ์ที่ 1 เพิ่มประสิทธิภาพการผลิต ลดต้นทุนการผลิต เป็นมิตรกับสิ่งแวดล้อม มีแนวทาง ในการดำเนินการ เช่น จัดทำเขตการผลิตชาที่เหมาะสม ขึ้นทะเบียน และจัดทำฐานข้อมูลเกษตรกรปลูกชา พัฒนาและส่งเสริมการใช้ทรัพยากรดินอย่างมีประสิทธิภาพ ปรับปรุงสวนชา เสื่อมโทรม พัฒนาการผลิตและรับรองสวนชา ของเกษตรกรให้ได้มาตรฐาน GAP และอินทรีย์ และมาตรฐานสากล  กลยุทธ์ที่ 2 พัฒนาการแปรรูปและสร้างมูลค่าเพิ่ม มีแนวทางในการดำเนินการ เช่น ส่งเสริมการแปรรูปเพื่อเพิ่มมูลค่าสินค้าผลิตภัณฑ์ชา ส่งเสริมการแปรรูปให้ได้มาตรฐาน GMP/HACCP ส่งเสริมการสร้างนวัตกรรมผลิตภัณฑ์ชา ส่งเสริมการสร้างแบรนด์สินค้า  กลยุทธ์ที่ 3 พัฒนาด้านการตลาด มีแนวทางในการดำเนินการ เช่น ส่งเสริมการซื้อขายใบชา และผลิตภัณฑ์ชาให้สอดคล้องกับมาตรฐานสากล บริหารตลาดภายในและตลาดต่างประเทศ  กลยุทธ์ที่ 4 ด้านการวิจัยและพัฒนา มีแนวทางในการดำเนินการ เช่น วิจัยพันธุ์ชาที่ให้ผลผลิตสูง  มีมาตรฐานคุณภาพตรงตามความต้องการของผู้ผลิต วิจัยเทคโนโลยีการผลิตชาในการเพิ่มผลผลิต คุณภาพ และลดต้นทุนการผลิต วิจัยและพัฒนานวัตกรรมเพื่อเพิ่มมูลค่าผลิตภัณฑ์ วิจัยและพัฒนาการตลาดเดิมและตลาดใหม่เพื่อเพิ่มขีดความสามารถในการแข่งขัน วิจัยและพัฒนาความร่วมมือกับต่างประเทศ  กลยุทธ์ที่ 5 ด้านการบริหารจัดการ มีแนวทางในการดำเนินการ เช่น บริหารสำนักงานเลขานุการในการขับเคลื่อนยุทธศาสตร์ สร้างเครือข่ายข้อมูลชาภายในประเทศและต่างประเทศ พัฒนาเครือข่ายผู้ผลิตชา พัฒนาเครือข่ายกลุ่มรับซื้อและจัดการผลผลิต จัดทำโครงการ ความร่วมมือระหว่าง ผู้ปลูกและภาคเอกชนเพื่อการผลิตชาอย่างยั่งยืน  (5) ประโยชน์ที่คาดว่าจะได้รับ ทำให้ชาใบและผลิตภัณฑ์ชาไทย เป็นที่รู้จักและยอมรับในตลาดในประเทศ และต่างประเทศ สามารถพัฒนาให้ไทยเป็นศูนย์กลางการค้าชาที่มีคุณภาพในอาเซียน  **มติ ครม.** : รับทราบ (ร่าง) ยุทธศาสตร์กาแฟ ปี 2559 – 2563 และ (ร่าง) ยุทธศาสตร์ชา ปี 2559 – 2563 และมอบหมายหน่วยงานที่เกี่ยวข้องให้การสนับสนุนการดำเนินงาน ตามที่ กษ. เสนอ และให้ กษ. รับความเห็นของ ทส. วท. อก. สศช. และ สงป. ไปประกอบการพิจารณาดำเนินการต่อไปด้วย | **หน่วยงานที่รับผิดชอบ** : กษ. (วก.)  **ประโยชน์ที่ได้รับ** :  เพื่อให้การพัฒนากาแฟและชาในประเทศเป็นไปในทิศทางเดียวกัน  **กำหนดรายงานผลการปฏิบัติเพื่อเสนอ ครม.** :  - |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อทราบ (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** รายงานการประชุมระดับรัฐมนตรี China-ASEAN Ministerial Meeting on Quality Supervision, Inspection and Quarantine (SPS Cooperation) ครั้งที่ 5  **สารัตถะ :** กษ. เสนอ ครม. รับทราบรายงานการประชุมระดับรัฐมนตรี China-ASEAN Ministerial Meeting on Quality Supervision, Inspection and Quarantine (SPS Cooperation) ครั้งที่ 5  โดยมีรายละเอียดสรุปได้ ดังนี้  กระทรวงเกษตรและสหกรณ์ขอเสนอเรื่อง รายงานการประชุมระดับรัฐมนตรี China-ASEAN Ministerial Meeting on Quality Supervision, Inspection and Quarantine (SPS Cooperation) ครั้งที่ 5 ภายใต้บันทึกความเข้าใจร่วมกันระหว่างอาเซียนและสาธารณรัฐประชาชนจีนในความร่วมมือด้านมาตรการสุขอนามัยและสุขอนามัยพืช (ASEAN-China MOU on SPS) ตั้งแต่วันที่ 9-11 กันยายน 2559 ณ เมืองหนานหนิง สาธารณรัฐประชาชนจีน  มาเพื่อคณะรัฐมนตรีทราบ โดยเรื่องนี้เข้าข่ายที่จะต้องนำเสนอคณะรัฐมนตรีตามพระราชกฤษฎีกาว่าด้วยการเสนอเรื่องและการประชุมคณะรัฐมนตรี พ.ศ. 2548 มาตรา 4 วรรค ๗ ว่าด้วยเรื่องที่เกี่ยวกับความสัมพันธระหวางประเทศหรือที่เกี่ยวกับองคการระหวางประเทศที่มีผลผูกพันรัฐบาลไทย โดยมีสาระสำคัญหลักสรุปได้ ดังนี้  1. การประชุมครั้งนี้มีวัตถุประสงค์เพื่อเสริมสร้างความร่วมมือในการควบคุมคุณภาพตรวจสอบและกักกันที่เกี่ยวข้องกับมาตรการสุขอนามัยและสุขอนามัยพืช (SPS) ในระดับของผู้นำประเทศสมาชิกอาเซียนและจีน และผลักดันโครงการความร่วมมือที่ได้หารือในการประชุมระดับอธิบดีและระดับเทคนิคให้เกิดขึ้นอย่างเป็นรูปธรรม  ๒. ที่ประชุมรับทราบรายงานและข้อเสนอแนะของการประชุมผู้ประสานงานระดับอธิบดี (ASEAN-China SPS Cooperation Contact Point Meeting) ครั้งที่ 5 เมื่อเดือนสิงหาคม 2๕๕๙ โดยมีเนื้อหาครอบคลุมการดำเนินความร่วมมือด้าน SPS ระหว่างประเทศสมาชิกอาเซียนและสาธารณรัฐประชาชนจีนภายใต้แผนปฏิบัติการของปี 2558-2559 และให้การรับรองแผนปฏิบัติการความร่วมมือปี ๒๕60-2561 ซึ่งประกอบด้วยขอบเขตความร่วมมือ 4 ด้านหลัก ได้แก่  1) การจัดทำระบบการแลกเปลี่ยนข้อมูลและการแจ้งเตือน พัฒนา China-ASEAN SPS Cooperation Information Website ให้เป็นศูนย์การแลกเปลี่ยนข้อมูลที่เกี่ยวข้อง กับ SPS ที่มีประสิทธิภาพต่อไป  2) การแลกเปลี่ยนการเยือนแบบทวิภาคี ทั้งระดับรัฐมนตรี อธิบดี และเจ้าหน้าที่เพื่อกระชับความสัมพันธ์ระหว่างกันอย่างต่อเนื่อง  3) การจัดการฝึกอบรม โดยไทยจะรับผิดชอบการฝึกอบรมหัวข้อ Training for the aquatic animal epidemiology and rapid detection and response of aquatic animal quarantine diseases at the borders (entry/exit points) ซึ่งเป็นการฝึกอบรมเกี่ยวกับระบาดวิทยาในสัตว์น้ำในปี ๒๕๖๑  4) การจัดทำวิจัยร่วม จีนและมาเลเซียจะทำวิจัยร่วมเกี่ยวกับการนำ ISPM 15-วัสดุบรรจุภัณฑ์ไม้ไปปฏิบัติใช้  ๓. จีนได้นำเสนอโครงการเพิ่มเติมเพื่อเสริมสร้างความร่วมมือด้าน SPS ต่อไป 4 โครงการ ได้แก่ ๑) การจัดทำพื้นที่นำร่องอาเซียน-จีน ในการตรวจสอบและกักกันสินค้าเกษตรและอาหาร เพื่ออำนวยความสะดวกทางการค้า  ๒) ความร่วมมือด้านการมาตรฐานทางการเกษตร ๓) ความร่วมมือด้านระบบใบรับรองอิเล็กทรอนิกส์ และ  ๔) ความร่วมมือด้านการป้องกันและการควบคุมโรคพืชและสัตว์ โดยอยู่ระหว่างการพัฒนาฐานข้อมูลโรคระบาดในสัตว์และพืชของอาเซียนและจีน  ๔. การรับรองแถลงการณ์ร่วมหนานหนิง เพื่อประกาศเจตนารมณ์ของผู้นำระดับรัฐมนตรีอาเซียนและจีนในการตระหนักถึงผลการดำเนินงานที่ผ่านมาภายใต้ MOU ดังกล่าว โดยมีสาระสำคัญหลัก ดังนี้  1) ความสำเร็จในการเจรจาการยกระดับความตกลงการค้าเสรีอาเซียน–จีน โดยมุ่งหวังบรรลุเป้าหมายทางการค้าและการลงทุนที่ตกลงร่วมกัน  2) เร่งรัดการเจรจาประเด็น SPS ภายใต้ความตกลงหุ้นส่วนทางเศรษฐกิจระดับภูมิภาค (RCEP) ให้สามารถสรุปผลได้ภายในกำหนด  3) การส่งเสริมความร่วมมือในการตรวจสอบและกักกันสินค้าเกษตรและอาหารระหว่างอาเซียน-จีน  การแลกเปลี่ยนมาตรฐานและข้อมูลทางเทคนิค การพัฒนาระบบใบรับรองอิเล็กทรอนิกส์ และกระบวนการตรวจสอบ ที่ด่าน การส่งเสริมความร่วมมือในการดำเนินงานของเว็บไซต์ China-ASEAN SPS Cooperation Information Website รวมทั้งการเสริมสร้างความร่วมมือในด้านการมาตรฐานการเกษตร เป็นต้น เพื่อยกระดับคุณภาพ  ความปลอดภัย และมาตรฐานของสินค้าเกษตรและอาหารส่งออกระหว่างประเทศสมาชิกอาเซียนและจีน  **มติ ครม. :** ทราบตามที่ กษ. เสนอ | **หน่วยงานที่รับผิดชอบ** : กษ. (มกอช.)  **ประโยชน์ที่ได้รับ :**  การประชุมดังกล่าว จะเสริมสร้างความร่วมมือในด้าน SPS  และกระชับความสัมพันธ์ในระดับผู้นำประเทศสมาชิกอาเซียนและจีนให้แน่นแฟ้นมากยิ่งขึ้น พร้อมทั้งผลักดันโครงการความร่วมมือภายใต้ MOU ให้เกิดขึ้นได้อย่างเป็นรูปธรรม ทั้งในส่วนของการพัฒนาขีดความสามารถและความช่วยเหลือทางวิชาการ ซึ่งจะส่งผลต่อการอำนวยการความสะดวกทางการค้าสินค้าเกษตรและอาหารระหว่างประเทศสมาชิกอาเซียนและจีนต่อไป  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 39/2559 วันอังคาร ที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อทราบเป็นข้อมูล (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** ดัชนีราคาและผลผลิตสินค้าเกษตรเดือนสิงหาคม 2559 และแนวโน้มเดือนกันยายน 2559  **สารัตถะ :** กษ. เสนอ ครม. เพื่อทราบดัชนีราคาและผลผลิตสินค้าเกษตรเดือนสิงหาคม 2559 และแนวโน้ม เดือนกันยายน 2559  โดยมีรายละเอียดสรุปได้ ดังนี้  **ภาพรวมราคาสินค้าเกษตร**ของเดือน ส.ค. 59 **เมื่อเปรียบเทียบกับเดือนเดียวกันของปีที่ผ่านมา** พบว่า  ดัชนีราคาสินค้าเกษตร**สูงขึ้น**ร้อยละ 15.22 สินค้าที่ราคาปรับตัว**สูงขึ้น** ได้แก่ ข้าวเปลือกเจ้า สับปะรดโรงงาน และสุกร สินค้าที่ราคาปรับตัว**ลดลง** ได้แก่ มันสำปะหลัง **เมื่อเปรียบเทียบกับเดือน ก.ค. ที่ผ่านมา** ดัชนีราคา**สูงขึ้น**ร้อยละ 1.55 โดยสินค้าที่ราคาปรับตัว**สูงขึ้น** ได้แก่ ยางพารา ไก่เนื้อ และไข่ไก่ สินค้าที่ราคาปรับตัว**ลดลง** ได้แก่ มันสำปะหลัง สับปะรดโรงงาน และข้าวโพดเลี้ยงสัตว์  **ภาพรวมด้านการผลิตสินค้าเกษตร เมื่อเปรียบเทียบกับช่วงเดียวกันของปีที่ผ่านมา** ดัชนีผลผลิต**ลดลง**  ร้อยละ 8.34 สินค้าสำคัญที่ผลผลิต**ลดลง** ได้แก่ ข้าวเปลือกเจ้า และข้าวโพดเลี้ยงสัตว์ สินค้าสำคัญที่ผลผลิต**เพิ่มขึ้น** ได้แก่ มันสำปะหลัง และสับปะรดโรงงาน **และเมื่อเปรียบเทียบกับเดือน ก.ค. ที่ผ่านมา** ดัชนีผลผลิต**เพิ่มขึ้น** ร้อยละ 6.16 สินค้าสำคัญที่ผลผลิต**เพิ่มขึ้น** ได้แก่ ข้าวเปลือกเจ้า และข้าวโพดเลี้ยงสัตว์ สินค้าสำคัญที่ผลผลิต**ลดลง** ได้แก่ สับปะรดโรงงาน และปาล์มน้ำมัน  **ในเดือน ก.ย. 59** คาดว่าดัชนีผลผลิตจะลดลงเมื่อเปรียบเทียบกับเดือน ก.ย. 58 และเพิ่มขึ้นเมื่อเปรียบเทียบกับเดือน ส.ค. 59 สินค้าสำคัญที่ออกสู่ตลาดมากในเดือน ก.ย. 59 ได้แก่ ข้าวโพดเลี้ยงสัตว์ มังคุด และลองกอง  **มติ ครม. :** ทราบตามที่ กษ. เสนอ | **หน่วยงานที่รับผิดชอบ** : กษ. (สศก.)  **ประโยชน์ที่ได้รับ** :  เพื่อติดตามและเฝ้าระวังสถานการณ์ด้านราคา และการผลิตสินค้าเกษตร ทำให้ทราบถึงแนวโน้มของปัญหาที่จะเกิดขึ้นในภาคเกษตร  **กำหนดรายงานผลการปฏิบัติเพื่อเสนอ ครม.** :  **-** |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** : ท่าทีไทยสำหรับการประชุมคณะกรรมการร่วมทางการค้าระหว่างไทยกับสาธารณรัฐมัลดีฟส์ ครั้งที่ 2  **สารัตถะ :** พณ. เสนอ ครม. พิจารณา ดังนี้  1) ให้ความเห็นชอบในหลักการต่อท่าทีไทยสำหรับการหารือกับสาธารณรัฐมัลดีฟส์ และมอบหามายให้ รมว.พณ. (นางอภิรดี ตันตราภรณ์) ใช้เป็นกรอบการหารือสำหรับการประชุมคณะกรรมการร่วมทางการค้าไทย-สาธาราณรัฐมัลดีฟส์ ครั้งที่ 2  2) หากในการประชุมดังกล่าว มีผลให้มีการตกลงเรื่องความร่วมมือด้านเศรษฐกิจการค้าในประเด็นอื่น ๆ อันจะเป็นประโยชน์ต่อการส่งเสริมความสัมพันธ์ทางเศรษฐกิจการค้าสองฝ่ายระหว่างไทยกับสาธารณรัฐมัลดีฟส์ โดยไม่มีการจัดทำเป็นความตกลงหรือหนังสือสัญญาขึ้นมาขอให้กระทรวงพาณิชย์และคณะผู้แทนไทยที่เข้าร่วมการประชุมดังกล่าวสามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง  3) อนุมัติให้รัฐมนตรีว่าการกระทรวงพาณิชย์ (นางอภิรดี ตันตราภรณ์) หรือผู้ที่ได้รับมอบหมาย รับรองผลการประชุมคณะกรรการร่วมทางการค้าไทย-สาธารณรัฐมัลดีฟส์ ครั้งที่ 2 รวมถึงเอกสารอื่นๆ ที่เป็นผลจากการหารือขยายความร่วมมือเฉพาะด้าน  โดยมีรายละเอียดสรุปได้ ดังนี้  1. พณ. รายงานว่า ในครั้งนี้ สาธารณรัฐมัลดีฟส์มีกำหนดเป็นเจ้าภาพ**จัดการประชุม JTC ไทย-สาธารณรัฐมัลดีฟส์ ครั้งที่ 2 ระหว่างวันที่ 12 – 13 ตุลาคม 2559 ณ สาธารณรัฐมัลดีฟส์** โดยมี รมว.พณ. (นางอภิรดี ตันตราภรณ์) และรัฐมนตรีว่าการกระทรวงพัฒนาเศรษฐกิจสาธารณรัฐมัลดีฟส์ (นายโมฮัมเหม็ด ซาอิด) เป็นประธานร่วม ซึ่งในขณะนี้  **ทั้งสองฝ่ายอยู่ระหว่างการจัดทำร่างวาระการประชุมและเอกสารสรุปผลการประชุมดังกล่าว**  **2. ท่าทีไทยสำหรับการประชุม JTC ไทย-สาธารณรัฐมัลดีฟส์ ครั้งที่ 2 มีสาระสำคัญ สรุปได้ดังนี้**  **2.1. ความร่วมมือด้านสาขาการประมง**  **2.2 ความร่วมมือสาขาด้านสุขภาพและบริการที่เกี่ยวข้อง**  **2.3 ความร่วมมือด้านสาขาการท่องเที่ยว**  **2.4 การจัดทำอนุสัญญาภาษีซ้อนและความตกลงเพื่อการส่งเสริมและคุ้มครองการลงทุน**  **2.5 ความร่วมมือด้านแรงงาน**  **2.6 การยกเว้นการตรวจลงตราให้มัลดีฟส์**  **2.7 การจัดตั้งสำนักงานการค้าสาธารณรัฐมัลดีฟส์ในไทย**  3. พณ. ได้จัดการประชุมส่วนราชการและเอกชนไทยที่เกี่ยวข้อง อาทิ กรมส่งเสริมการค้าระหว่างประเทศ  กรมเอเชียใต้ ตะวันออกกลางและแอฟริกา กรมความร่วมมือระหว่างประเทศ กรมการกงสุล สำนักงานเศรษฐกิจอุตสาหกรรม กรมประมง กรมสนับสนุนบริการสุขภาพ สำนักงานคณะกรรมการส่งเสริมการลงทุน และกระทรวงแรงงาน ซึ่งได้ให้ความเห็นชอบต่อข้อเสนอท่าทีไทยของ พณ.  **มติ ครม.** : 1. เห็นชอบและอนุมัติตามที่ พณ. เสนอ ทั้งนี้ หากในการประชุมคณะกรรมการร่วมทางการค้าระหว่างไทย กับสาธารณรัฐมัลดิฟส์ ครั้งที่ 2 มีผลให้มีการตกลงเรื่องความร่วมมือด้านเศรษฐกิจการค้าในประเทศอื่นๆ นอกเหนือจากที่ ครม. ได้ให้ความเห็นชอบอันจะเป็นประโยชน์ต่อการส่งเสริมความสัมพันธ์ทางเศรษฐกิจการค้าสองฝ่ายระหว่างไทยกับสาธารณรัฐมัลดัฟส์โดยไม่มีการจัดทำเป็นความตกลงหรือหนังสือสัญญาขึ้นมา ให้ พณ. ดำเนินการได้โดยให้นำเสนอ ครม. ทราบภายหลัง พร้อมชี้แจงสาเหตุและประโยชน์ประเทศไทยได้รับจากการปรับเปลี่ยนดังกล่าวด้วย  2.ให้ พณ. รับความเห็นของ กค. สธ. และ สศช. ไปพิจารณาประกอบการดำเนินการต่อไป ทั้งนี้ หากมี การรับรองผลการประชุมคณะกรรมการร่วมทางการค้าไทย – สาธารณรัฐมัลดีฟส์ ครั้งที่ 2 รวมถึงเอกสารอื่นๆ ที่เป็นผลจากการหารือขยายความร่วมมือเฉพาะด้าน ให้ พณ. พิจารณาดำเนินการตามความเห็นของ สคก. ด้วย | **หน่วยงานที่รับผิดชอบ** : พณ./กษ. (สกต./สศก./กป.)  **ประโยชน์ที่ได้รับ** :  เพื่อกระชับความสัมพันธ์ทางเศรษฐกิจและการค้าระหว่างกัน  **กำหนดรายงานผลการปฏิบัติเพื่อเสนอ ครม.** :  - |

**ผลการประชุมคณะรัฐมนตรี**

**ครั้งที่ 39/2559 วันอังคาร ที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** แนวทางการบริหารจัดการมันสำปะหลังปี 2559/60 เพิ่มเติม  **สารัตถะ :** พณ. เสนอ ครม. พิจารณา ดังนี้  1. อนุมัติให้เลื่อนระยะเวลาการดำเนินโครงการ 3 โครงการ คือ  1.1 โครงการเพิ่มประสิทธิภาพการเพาะปลูกมันสำปะหลังในระบบน้ำหยด ปี 2559/60  1.2 โครงการสินเชื่อเพื่อยกระดับมาตรฐานการผลิตและการแปรรูปมันสำปะหลัง ปี 2559/60  1.3 โครงการสินเชื่อเพื่อรวบรวมมันสำปะหลังและสร้างมูลค่าเพิ่มโดยสถาบันเกษตรกร ปี 2559/60  จากเดิมที่ ธ.ก.ส. จะเริ่มดำเนินการโครงการวันที่ 1 ธ.ค. 2559 และสิ้นสุดระยะเวลาโครงการ 31 ธ.ค. 2562  เป็นเริ่มดำเนินโครงการตั้งแต่ 15 ต.ค. 2559 เป็นต้นไป  2. อนุมัติโครงการพักชำระหนี้ต้นเงินและลดดอกเบี้ยให้เกษตรกรผู้ปลูกมันสำปะหลัง กรอบวงเงินงบประมาณ 1,200 ล้านบาท โดยให้ ธ.ก.ส. ขอรับการจัดสรรงบประมาณรายจ่ายประจำปีต่อไป  3. รับทราบโครงการให้สินเชื่อเพื่อค่าใช้จ่ายฉุกเฉินสำหรับเกษตรกรผู้ปลูกหมันสำปะหลัง  โดยมีรายละเอียดสรุปได้ ดังนี้  1. ครม. ได้มีมติเมื่อวันที่ 30 ส.ค. 2559 อนุมัติแนวทางการบริหารจัดการมันสำปะหลัง ปี 2559/60 จำนวน 4 โครงการ ได้แก่ (1) โครงการลดดอกเบี้ยเงินกู้ให้เกษตรกรผู้ปลูกมันสำปะหลัง ปี 2559/60 (2) **โครงการเพิ่มประสิทธิภาพ การเพาะปลูกมันสำปะหลังในระบบน้ำหยด ปี 2559/60** (3) **โครงการสินเชื่อเพื่อยกระดับมาตรฐานการผลิตและการแปรรูปมันสำปะหลัง ปี 2559/60** และ (4) **โครงการสินเชื่อเพื่อรวบรวมมันสำประหลังและสร้างมูลค่าเพิ่มโดยสถาบันเกษตรกร ปี 2559/60** โดยเริ่มดำเนินโครงการ วันที่ 1 ธ.ค. 2559 และสิ้นสุดวันที่ 31 ธ.ค. 2562  กรอบวงเงินงบประมาณรวม 5,367,725 ล้านบาท แยกเป็นวงเงินสินเชื่อ 4,800 ล้านบาท วงเงินชดเชยดอกเบี้ย รวม 567,725 ล้านบาท  2. **ในคราวประชุมคณะกรรมการนโยบายและบริหารจัดการมันสำปะหลัง (นบมส.) ครั้งที่ 4/2559**  เมื่อวันพฤหัสบดีที่ 22 ก.ย. 2559 ได้พิจารณาแนวทางการบริการจัดการมันสำปะหลัง ปี 2559/60 เพิ่มเติม  ให้สอดคล้องกับสถานการณ์และแนวโน้นราคามันสำปะหลังในประเทศไทยและต่างประเทศที่มีแนวโน้มตกต่ำลงอย่างต่อเนื่อง**จึงมีมติเห็นชอบแนวทางการบริหารจัดการมันสำปะหลัง ปี 2559/60 เพิ่มเติม ดังนี้**  2.1. **ให้เลื่อนระยะเวลาการดำเนินโครงการ 3 โครงการ** ประกอบด้วย  2.1.1 โครงการเพิ่มประสิทธิภาพการเพาะปลูกมันสำปะหลังในระบบน้ำหยด  2.1.2 โครงการสินเชื่อเพื่อยกระดับมาตรฐานการผลิตและการแปรรูปมันสำปะหลัง  2.1.3 โครงการสินเชื่อเพื่อรวบรวมมันสำปะหลังและสร้างมูลค่าเพิ่มโดยสถาบันเกษตรกร จากเดิมที่  ธ.ก.ส. จะเริ่มดำเนินการโครงการวันที่ 1 ธ.ค. 2559 และสิ้นสุดระยะเวลาโครงการ 31 ธ.ค. 2562 เป็นเริ่มดำเนินโครงการตั้งแต่ 15 ต.ค. 2559 เป็นต้นไป  2.2**. โครงการพักชำระหนี้ต้นเงินและลดดอกเบี้ยให้เกษตรกรผู้ปลูกมันสำปะหลัง** เพื่อบรรเทาภาระหนี้สินและลดต้นทุนในการประกอบอาชีพ ให้กับเกษตรกรลูกค้า ธ.ก.ส.ที่มีหนี้เงินกู้เพื่อการผลิตมันสำปะหลัง ณ วันที่ 31 ส.ค. 2559 รายละไม่เกิน 500,000 บาท เป้าหมาย 500,000 ราย ต้นเงินกู้ 40,000 ล้านบาท วิธีการพักชำระต้นเงิน โดยเลื่อนกำหนดชำระคืนต้นเงินเป็นระยะเวลา 2 ปี ตั้งแต่วันที่ 1 ก.ย. 2559 - 31 ส.ค. 2561 รัฐบาลชดเชยดอกเบี้ยแทนเกษตรกรร้อยละ 1.50 ต่อปี เป็นวงเงินรวม 1,200 ล้านบาท โดยให้ ธ.ก.ส. ขอรับการจัดสรรงบประมาณรายจ่ายประจำปีต่อไป  2.3. **โครงการให้สินเชื่อเพื่อค่าใช้จ่ายฉุกเฉินสำหรับเกษตรกรผู้ปลูกมันสำปะหลัง** ที่เป็นลูกค้า ธ.ก.ส เป้าหมาย 500,000 ราย วงเงินสินเชื่อรายละไม่เกิน 20,000 บาท รวมวงเงินสินเชื่อ 10,000 ล้านบาท โดยคิดดอกเบี้ยจากเกษตรกรในอัตราร้อยละ 0.5 ต่อเดือน (ร้อยละ 6 ต่อปี) กำหนดชำระคืนไม่เกิน 12 เดือน เพื่อให้เกษตรกรมีเงินทุนไว้ใช้จ่ายในครัวเรือนในช่วงที่รอเก็บเกี่ยวผลผลิตเพื่อให้ได้ราคาที่เหมาะสมและคุ้มทุน  **มติ ครม. :** อนุมัติและรับทราบตามความเห็นของ สงป. และให้ พณ. รับความเห็นของ สศช. ไปประกอบการพิจารณาดำเนินการต่อไปด้วย ทั้งนี้ การดำเนินโครงการพักชำระหนี้ต้นเงินและลดดอกเบี้ยให้เกษตรกรผู้ปลูกมันสำปะหลังจะต้องไม่มีความซ้ำซ้อนกับมาตรการช่วยเหลืออื่นๆ ของรัฐบาล | **หน่วยงานที่รับผิดชอบ** : พณ./กษ. (สศก.)  **ประโยชน์ที่ได้รับ** :  เพื่อบรรเทาความเดือดร้อนให้แก่เกษตรกรผู้ปลูกมันสำปะหลัง ที่ประสบปัญหาราคามนสำปะหลังตกต่ำ  **กำหนดรายงานผลการปฏิบัติเพื่อเสนอ ครม.** :  - |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** (ร่าง) แผนแม่บทแห่งชาติ ว่าด้วยการพัฒนาสมุนไพร ฉบับที่ 1 พ.ศ. 2560 - 2564  **สารัตถะ :** สธ. เสนอ ครม. พิจารณา ดังนี้  1. อนุมัติ (ร่าง) แผนแม่บทแห่งชาติ ว่าด้วยการพัฒนาสมุนไพร ฉบับที่ 1 พ.ศ. 2560 - 2564  2. มอบหมายให้กระทรวงหลักทั้ง 9 กระทรวง สธ. กษ. ทส. วท. พณ. กก. มท. ศธ. อก. สศช. และ สงป. พิจารณาดำเนินการในส่วนที่เกี่ยวข้อง  3. เห็นชอบให้จัดตั้งคณะกรรมการนโยบายสมุนไพรแห่งชาติ มีบทบาทหน้าที่ในการกำหนด นโยบายขับเคลื่อน และติดตามผลการดำเนินงานตามแผนแม่บทแห่งชาติว่าด้วยการสมุนไพรไทย ฉบับที่ 1 พ.ศ. 2560 – 2564 รวมถึงให้ข้อเสนอต่อ ครม. ในเรื่องที่เกี่ยวข้องกับนโยบายและยุทธศาสตร์ด้านสมุนไพรของประเทศ  โดยมอบหมายให้ สธ. ทำหน้าที่ฝ่ายเลขานุการคณะกรรมการนโยบายสมุนไพรแห่งชาติ  โดยมีรายละเอียดสรุปได้ ดังนี้  1. นายกรัฐมนตรีได้มีคำสั่งสำนักนายกรัฐมนตรี ที่ 4/2559 ลงวันที่ 14 ม.ค. 2559 เรื่อง แต่งตั้งคณะกรรมการอำนวยการและคณะกรรมการดำเนินการยกร่างแผนแม่บทแห่งชาติ ว่าด้วยการพัฒนาสมุนไพรไทย  พ.ศ. 2560 – 2564 ซึ่งต่อมา ศธ. ร่วมกับ กษ. ทส. วท. พณ. กก. มท. ศธ. อก. และหน่วยงานที่เกี่ยวข้องทั้งภาครัฐและเอกชนยกร่างแผนแม่บทแห่งชาติ ว่าด้วยการพัฒนาสมุนไพรไทย ฉบับที่ 1 พ.ศ. 2560 – 2564 เพื่อพัฒนาและขับเคลื่อนนโยบายเกี่ยวกับการพัฒนาสมุนไพรไทยอย่างเป็นระบบ โดยคณะกรรมการดังกล่าวได้มีมติเมื่อวันที่ 29 มิ.ย. 2559 เห็นชอบแผนแม่บทฯ และให้นำเสนอต่อ ครม. พิจารณาอนุมัติ  2. แผนแม่บทแห่งชาติ ว่าด้วยการสมุนไพรไทย พ.ศ. 2560 – 2564 มีสาระสำคัญสรุปดังนี้  **วิสัยทัศน์** สมุนไพรไทยเพื่อความมั่นคงทางสุขภาพและความยั่งยืนของเศรษฐกิจไทย  **เป้าหมาย** 1) ประเทศไทยจะเป็นประเทศที่ส่งออกวัตถุดิบสมุนไพรคุณภาพและผลิตภัณฑ์สมุนไพรชั้นนำ ของภูมิภาค ASEAN ภายในปี พ.ศ. 2564 2) มูลค่าของวัตถุดิบสมุนไพรและผลิตภัณฑ์สมุนไพรภายในประเทศเพิ่มขึ้นอย่างน้อย 1 เท่าตัวภายในปี พ.ศ. 2564  **ยุทธศาสตร์** **ยุทธศาสตร์ที่ 1** **ส่งเสริมผลิตผลของสมุนไพรไทยที่มีศักยภาพตามความต้องการของตลาด ทั้งในและต่างประเทศ** มุ่งพัฒนาสมุนไพรไทยครอบคลุมการจัดการการปลูกและการแปรรูปวัตถุดิบสมุนไพร การจัดการคุณภาพวัตถุดิบสมุนไพร การจัดการตลาดวัตถุดิบสมุนไพร การวิจัยและพัฒนาวัตถุดิบสมุนไพร รวมถึงการคุ้มครองพืชสมุนไพรและภูมิปัญญาการใช้ประโยชน์จากสมุนไพรในประเทศไทย **ยุทธศาสตร์ที่ 2 พัฒนาอุตสาหกรรมและการตลาดสมุนไพรให้มีคุณภาพระดับสากล** มุ่งพัฒนาภาคอุตสาหกรรมสมุนไพร การพัฒนาปัจจัยพื้นฐานของการวิจัยและพัฒนาผลิตภัณฑ์สมุนไพร รวมถึงเพิ่มศักยภาพทางการแข่งขันทางการตลาดของผลิตภัณฑ์สมุนไพรทั้งในและต่างประเทศ **ยุทธศาสตร์ที่ 3 ส่งเสริมการใช้สมุนไพรเพื่อการรักษาโรคและการสร้างเสริมสุขภาพ** มุ่งพัฒนาระบบการบริการแพทย์แผนไทย การวิจัยตำรับยาสมุนไพรและสมุนไพรเพื่อขึ้นทะเบียนในบัญชียาหลักการพัฒนาบุคลากรที่เกี่ยวข้องกับการแพทย์แผนไทย การเข้าถึงตำรับยาสมุนไพรในสถานบริการสาธารณสุข การส่งเสริมภูมิปัญญาการแพทย์พื้นบ้าน  และการส่งเสริมการใช้สมุนไพรที่ถูกต้อง **ยุทธศาสตร์ที่ 4 สร้างความเข้มแข็งของการบริหารและนโยบายภาครัฐเพื่อการขับเคลื่อนสมุนไพรไทยอย่างยั่งยืน** มุ่งพัฒนาโครงสร้างการบริหารในระดับนโยบาย การพัฒนากฎหมายเฉพาะสำหรับผลิตภัณฑ์สมุนไพร การพัฒนาระบบฐานข้อมูลสมุนไพร การพัฒนาระบบฐานข้อมูลสมุนไพร การประเมิน ขีดความสามารถในการแข่งขันด้านสมุนไพร กระบวนการบริหารงานวิจัยและพัฒนาสมุนไพรการกำหนดสมนุไพรที่มีศักยภาพเพื่อการส่งเสริม และการขับเคลื่อนแผนแม่บทแห่งชาติฯ  **กรอบวงเงินในการดำเนินการ** ประมาณ 18,500 ล้านบาท  3. รายละเอียดแผนการใช้จ่ายงบประมาณ สรุปได้ดังนี้  **ปีงบประมาณ 2560** งบดำเนินการ 1,132.74 ล้านบาท งบลงทุน 1,702.70 ล้านบาท รวมทั้งสิ้น 2,853.44 ล้านบาท  **ปีงบประมาณ 2561** งบดำเนินการ 1,498.62 ล้านบาท งบลงทุน 2,051.00 ล้านบาท รวมทั้งสิ้น 3,549.62 ล้านบาท  **ปีงบประมาณ 2562** งบดำเนินการ 1,668.27 ล้านบาท งบลงทุน 2,102.50 ล้านบาท รวมทั้งสิ้น 3,770.77 ล้านบาท  **ปีงบประมาณ 2563** งบดำเนินการ 2,088.57 ล้านบาท งบลงทุน 2,143.50 ล้านบาท รวมทั้งสิ้น 4,232.07 ล้านบาท  **ปีงบประมาณ 2564** งบดำเนินการ 1,899.05 ล้านบาท งบลงทุน 2,195.00 ล้านบาท รวมทั้งสิ้น 4,094.05 ล้านบาท  รวม งบดำเนินการ 8,287.25 ล้านบาท งบลงทุน 10,212.70 ล้านบาท รวมทั้งสิ้น 18,499.95 ล้านบาท  **งบดำเนินการมีกิจกรรมที่สำคัญ เช่น** จัดทำฐานข้อมูลพืชสมุนไพรและพื้นที่ปลูก ยกระดับและเพิ่มความหลากหลายของผลิตภัณฑ์ ผลักดันให้ไทยเป็นศูนย์กลางจัดงานผลิตภัณฑ์สมุนไพร อบรมแพทย์พื้นบ้านเพื่อดูแลคน ในชุมชน การวิจัยและฐานข้อมูลนักวิจัยสมุนไพร **ส่วนงบลงทุนมีกิจกรรมที่สำคัญ เช่น** ส่งเสริมการแปรรูปสมุนไพร พัฒนาห้องปฏิบัติการและศูนย์วิจัย ก่อสร้างอาคารแพทย์แผนไทยการพัฒนาเมืองสมุนไพร 4 จังหวัด (เชียงราย ปราจีนบุรี สกลนคร สุราษฎร์ธานี)  4. ในการดำเนินการภายใต้ยุทธศาสตร์ที่ 4 กำหนดให้มีคณะกรรมการนโยบายสมุนไพรแห่งชาติ ทำหน้าที่กำหนด ขับเคลื่อน และติดตามผลการดำเนินงานตามแผนแม่บทแห่งชาติ ว่าด้วยการพัฒนาสมุนไพรไทย ทุก 5 ปี รวมถึงให้ข้อเสนอแนะต่อ ครม. ในเรื่องที่เกี่ยวข้องกับนโยบายและยุทธศาสตร์ด้านสมุนไพรของประเทศ โดยมีองค์ประกอบและอำนาจหน้าที่ ดังนี้  **องค์ประกอบคณะกรรมการ**  1) นายกรัฐมนตรีหรือรองนายกรัฐมนตรีซึ่งนายกรัฐมนตรี มอบหมาย เป็นประธานกรรมการ 2) รมว.สธ. เป็นรองประธานคนที่หนึ่ง และ รมว.กษ. เป็นรองประธานคนที่สอง 3) ปลัด กษ. ปลัด สธ. ปลัด พณ. ปลัด กค. ปลัด กก. ปลัด วท. ปลัด อก. ปลัด ศธ. ปลัด มท. ปลัด ทส. เลขาธิการคณะกรรมการอาหารและยา อธิบดีกรมวิทยาศาสตร์การแพทย์ เลขาธิการสำนักงานคณะกรรมการกฤษฎีกา เลขาธิการคณะกรรมการวิจัยแห่งชาติ ผอ.สำนักงานพัฒนาวิทยาศาสตร์และเทคโนโลยีแห่งประเทศไทย ผอ.สถาบันวิจัยระบบสาธารณสุข เป็นกรรมการ 4) นายกแพทย์สภา นายกสภาเภสัชกรรม และนายกสภาการแพทย์แผนไทย เป็นกรรมการ 5) ประธานสภาอุตสาหกรรมแห่งประเทศไทยและประธานสภาหอการค้าแห่งประเทศ แห่งละหนึ่งคน เป็นกรรมการ 6) กรรมการผู้ทรงคุณวุฒิจำนวนแปดคน ประกอบด้วย ผู้ทรงคุณวุฒิด้านสมุนไพร ด้านการเกษตรและพันธุ์พืช ด้านอุตสาหกรรม ด้านกฎหมาย ด้านการค้าและการลงทุน ด้านการแพทย์แผนไทย ด้านวิจัยและพัฒนา ด้านการคุ้มครองผู้บริโภค ด้านละหนึ่งคน  ให้ สธ. โดยอธิบดีกรมพัฒนาการแพทย์แผนไทยและให้การแพทย์ทางเลือก เป็นกรรมการและเลขานุการ และให้รองอธิบดีซึ่งอธิบดีมอบหมาย รองอธิบดีกรมส่งเสริมการเกษตรที่อธิบดีกรมส่งเสริมการเกษตรมอบหมาย และ รองเลขาธิการคณะกรรมการอาหารและยาที่เลขาธิการ คณะกรรมการอาหารและยามอบหมาย เป็นกรรมการและผู้ช่วยเลขานุการ  **อำนาจหน้าที่คณะกรรมการ**  1) กำหนดนโยบายแห่งชาติด้านผลิตภัณฑ์สมุนไพรและแผนแม่บทแห่งชาติ ว่าด้วยการพัฒนาสมุนไพรแห่งชาติทุกห้าปี เสนอ ครม. เพื่อพิจารณาให้ความเห็นชอบและมอบหมายหน่วยงานที่เกี่ยวข้องดำเนินการตามอำนาจหน้าที่ 2) ให้ความเห็นหรือข้อเสนอแนะ ครม. ในเรื่องที่เกี่ยวกับนโยบายแห่งชาติ ด้านผลิตภัณฑ์สมุนไพรรวมถึง การเสนอเพื่อให้เพิ่มเติมแก้ไขปรับปรุงกฎหมายทั้งในระดับพระราชบัญญัติและกฎหมายลำดับรองที่เกี่ยวข้องกับสมุนไพร 3) ติดตาม ประเมินผลการปฏิบัติตามนโยบายแห่งชาติด้านผลิตภัณฑ์สมุนไพรและแผนแม่บทแห่งชาติ ตาม (1) อำนวยการและรวมทั้งเสนอ ครม. เพื่อพิจารณาปัญหา ปัญหาจากการปฏิบัติงานของส่วนราชการต่างๆ ซึ่งปฏิบัติตามกฎหมายหรือกฎระเบียบของแต่ละหน่วยงาน 4)กำหนดมาตรการในการป้องกันและแก้ไขปัญหาที่เกิดจากการใช้ผลิตภัณฑ์สมุนไพร 5) ส่งเสริมการศึกษาวิจัยและพัฒนารวมถึงวิเคราะห์สถานการณ์และข้อมูลของผลิตภัณฑ์เพื่อใช้ประโยชน์ในการผลิต 6) เสนอมาตรการส่งเสริมความร่วมมือระหว่างหน่วยงานรัฐและเอกชนทั้งในและต่างประเทศ  7) เสนอให้สิทธิประโยชน์เพื่อส่งเสริมวิสาหกิจขนาดกลางและขนาดย่อม เพื่อขจัดความเสียเปรียบ 8) จัดทำรายงานประจำปีต่อ ครม. 9) แต่งตั้งคณะอนุกรรมการหรือคณะทำงานเพื่อพิจารณาหรือปฏิบัติการอย่างหนึ่งอย่างใดแทนคณะกรรมการหรือที่คณะกรรมการมอบหมาย 10) ปฏิบัติงานหรือดำเนินการอื่นใดตามที่นายกรัฐมนตรีหรือคณะรัฐมนตรีมอบหมาย  ความเห็นของ กษ.  กษ. ได้พิจารณาแล้วเห็นควรให้ความเห็นชอบ (ร่าง) แผนแม่บทแห่งชาติ ว่าด้วยการพัฒนาสมุนไพรไทย ฉบับที่ 1 พ.ศ. 2560 – 2564 ตามที่ สธ. เสนอโดยมีข้อคิดเห็นเพิ่มเติม ดังนี้  1. ยุทธศาสตร์ที่ 1 ซึ่งเกี่ยวกับการส่งเสริมผลิตภัณฑ์สมุนไพร จะต้องสนับสนุนให้มีการผลิตที่สอดคล้องกับ ความต้องการของตลาด ขณะที่ยุทธศาสตร์ที่ 2 และ 3 เกี่ยวข้องกับการตลาดและผู้ใช้ จำเป็นต้องมีข้อมูลความต้องการของตลาดในพืชสมุนไพรแต่ละชนิด ช่วงเวลาที่ต้องการ และประเภทของสมุนไพร เช่น ชนิดสด หรือชนิดแห้ง เพื่อให้ฝ่ายส่งเสริมการผลิตในยุทธศาสตร์ที่ 1 สามารถวางแผนและส่งเสริมให้การผลิตสมุนไพรสอดคล้องกับความต้องการของตลาด และไม่ส่งผลกระทบต่อเกษตรกร  2. ยุทธศาสตร์ที่ 4 ควรมีการบูรณาการร่วมกับหน่วยงานที่เกี่ยวข้อง เพื่อหาแนวทางอนุรักษ์สมุนไพรไทยให้มีความหลากหลายทั้งที่อยู่ในป่าอุทยานและป่าชุมชน และให้มีการจดสิทธิบัตรสมุนไพรไทย เพื่อคุ้มครองให้อยู่ในประเทศได้อย่างยั่งยืน  **มติ ครม.** : 1. อนุมัติและเห็นชอบตามที่ สธ. เสนอ ส่วนเรื่องงบประมาณค่าใช้จ่ายให้ สธ. และหน่วยงานที่เกี่ยวข้องดำเนินการตามความเห็นของ สงป. ทั้งนี้ ให้ สธ. รับความเห็นของ กค. กต. กษ. วท. ศธ. และ สศช. ไปพิจารณาประกอบการดำเนินการด้วย  2. ให้ สธ. ร่วมกับหน่วยงานที่เกี่ยวข้องพิจารณาดำเนินการ ดังนี้  2.1 เร่งรัดการสรรหาบุคคลผู้ซึ่งสมควรดำรงตำแหน่งกรรมการผู้ทรงคุณวุฒิในคณะกรรมการนโยบายสมุนไพรแห่งชาติ แล้วนำเสนอประธานกรรมการนโยบายสมุนไพรแห่งชาติเพื่อให้ความเห็นชอบต่อไป  2.2 บูรณาการการทำงานตามแผนแม่บทแห่งชาติว่าด้วยการพัฒนาสมุนไพรไทยตามที่เสนอ ในครั้งนี้ กับยุทธศาสตร์ Medical Hub ตามมติ ครม. เมื่อวันที่ 13 ก.ย. 2559 [เรื่อง ยุทธศาสตร์การพัฒนาประเทศไทยให้เป็นศูนย์กลางสุขภาพนานาชาติ (Medical Hub) (พ.ศ. 2559 – 2568) ระยะ 10 ปี] เพื่อให้การดำเนินการมีความเหมาะสม เป็นปัจจุบัน ไม่ซ้ำซ้อน และสอดคล้องกันต่อไป รวมทั้งกำหนดเป้าหมายการดำเนินการและผลสัมฤทธิ์ที่เป็นรูปธรรมในปี 2560 ด้วย  2.3 พิจารณาทบทวนปรับปรุงกฎหมายต่างๆ ที่เกี่ยวข้องกับสมุนไพร เช่น พระราชบัญญัติคุ้มครองและส่งเสริมภูมิปัญญาการแพทย์แผนไทย พ.ศ. 2542 รวมทั้งร่างพระราชบัญญัติผลิตภัณฑ์สมุนไพร พ.ศ. .... ให้มีความเหมาะสม เป็นปัจจุบัน ไม่ซ้ำซ้อน และสอดคล้องกันต่อไป | **หน่วยงานที่รับผิดชอบ** : สธ./กษ. (สศก.)  **ประโยชน์ที่ได้รับ** :  เพื่อที่จะพัฒนาพืชสมุนไพรให้สามารถใช้ประโยชน์ได้อย่างมีประสิทธิภาพเพื่อให้เป็นที่ยอมรับและสร้างมูลค่าเพิ่มให้แก่พืชสมุนไพรไทย เพื่อให้ประชาชนได้ใช้ประโยชน์ เกษตรกรมีรายได้เพิ่มขึ้น และส่งผลกระทบเชิงบวกต่อเศรษฐกิจของประเทศ เพื่อให้ประเทศไทยมีความมั่นคงทางด้านสุขภาพทั้งในมิติส่งเสริมสุขภาพ การป้องกันโรค การรักษาพยาบาล และฟื้นฟูสภาพร่างกาย และเกิดความยั่งยืนของเศรษฐกิจในครอบครัว ชุมชน อุตสาหกรรม และประเทศ  **กำหนดรายงานผลการปฏิบัติเพื่อเสนอ ครม.** :  **-** |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** โครงการเมืองต้นแบบ “สามเหลี่ยมมั่นคง มั่งคั่ง ยั่งยืน”  **สารัตถะ :** สศช. เสนอ ครม พิจารณาโครงการเมืองต้นแบบ “สามเหลี่ยมมั่นคง มั่งคั่ง ยั่งยืน” ดังนี้  1. **ระยะเร่งด่วน** เพื่อสร้างบรรยากาศและเป็นการสนับสนุนให้เกิดการลงทุนตามแผนการลงทุนของภาคเอกชนในพื้นที่ได้ทันที เห็นควรให้ดำเนินการ ดังนี้  1.1 มอบหมายคณะกรรมการขับเคลื่อนการแก้ไขปัญหาจังหวัดชายแดนภาคใต้ (คปต.) ประกาศพื้นที่อำเภอหนองจิก จังหวัดปัตตานี อำเภอสุไหงโก – ลก จังหวัดนราธิวาส และอำเภอเบตง จังหวัดยะลาเป็นพื้นที่พัฒนาพิเศษเฉพาะ เพื่อให้เกิดความชัดเจนของขอบเขตพื้นที่การพัฒนาเมืองต้นแบบฯ รองรับการให้สิทธิประโยชน์การลงทุน มาตรการการคลังและการเงินตลอดจนมาตรการอื่น ๆ เพื่อสนับสนุนผู้ประกอบการลงทุนในพื้นที่ 3 อำเภอที่เป็น กรณีพิเศษ และเมื่อสามารถเปิดพื้นที่เศรษฐกิจนำร่องใน 3 อำเภอให้เกิดผลเป็นรูปธรรมแล้วให้ขยายผลการพัฒนาไปยังพื้นที่ใกล้เคียงที่มีศักยภาพและความพร้อมในเรื่องการดูแลรักษาความมั่นคงและปลอดภัยโดยประกาศเขตพื้นที่พัฒนาพิเศษเฉพาะเพิ่มเติมต่อไป  1.2 จัดตั้งคณะอนุกรรมการขับเคลื่อนโครงการเมืองต้นแบบฯ ภายใต้ คปต. โดยมีรัฐมนตรีประจำ สำนักนายกรัฐมนตรีเป็นประธาน กรรมการประกอบด้วยกองอำนวยการรักษาความมั่นคงภายในราชอาณาจักร (กอ.รมน.) ภาค 4 ส่วนหน้า เลขาธิการคณะกรรมการส่งเสริมการลงทุน เลขาธิการคณะกรรมการพัฒนาการเศรษฐกิจ และสังคมแห่งชาติ ผู้อำนวยการสำนักงบประมาณ ปลัดกระทรวงการคลัง และกระทรวงที่เกี่ยวข้อง และเลขาธิการ  ศูนย์อำนวยการบริหารจังหวัดชายแดนภาคใต้เป็นฝ่ายเลขานุการคณะกรรมการ ทำหน้าที่กำหนดนโยบายและ แผนยุทธศาสตร์การพัฒนา พิจารณากลั่นกรองโครงการ ติดตามและประเมินผล โดยจัดตั้งสำนักงานในศูนย์อำนวย การบริหารจังหวัดชายแดนภาคใต้ (ศฮ.บต.) เพื่อประสานการพัฒนาพื้นที่ฯ และทำหน้าที่เป็นฝ่ายเลขานุการ  1.3 ให้ความเห็นชอบในหลักการโครงการลงทุนภายใต้โครงการเมืองต้นแบบ “สามเหลี่ยมมั่นคง มั่งคั่ง ยั่งยืน” (ปี 2560 – 2563) จำนวน 63 โครงการ กรอบวงเงิน 5,175,389 ล้านบาท โดยขอรับการสนับสนุนงบประมาณจากเงินงบกลาง รายการเงินสำรองจ่ายเพื่อกรณีฉุกเฉินหรือจำเป็น ประจำปี 2560 สำหรบโครงการสำคัญ ที่ต้องเร่งดำเนินการตั้งแต่ปี 2560 จำนวน 22 โครงการ วงเงิน 1,190.953 ล้านบาท  สำหรับโครงการส่วนที่เหลือให้ขอรับจัดสรรงบประมาณในปีต่อไปโดยมอบหมายให้สำนักงบประมาณ (สงป.) พิจารณาการบูรณาการงบประมาณภายใต้โครงการเมืองต้นแบบฯ โดยคำนึงถึงความพร้อมในการดำเนินการ และความเหมาะสมรายละเอียดวงเงินลงทุนโครงการ  ทั้งนี้ ในส่วนของโครงการศึกษาออกแบบรายละเอียดเกี่ยวกับการพัฒนาเมืองการค้าชายแดน  เช่น โครงการศึกษาความเหาะสมการจัดตั้งเมืองการค้าปลอดภาษีโครงการศึกษาก่อสร้างเมืองสุไหงโก-ลกคอมเพล็กซ์ และโครงการศึกษาจัดตั้งตลาดกลางสินค้าเกษตรชายแดนสุไหงโก – ลก เป็นต้น ให้หน่วยงานเจ้าของโครงการพิจารณาจัดทำแผนพัฒนาเป็นระยะ ๆ และทางเลือกรูปแบบการให้เอกชนร่วมลงทุน (Public Private Partnership : PPP)  ด้วย เพื่อให้เกิดความคุ้มค่าและลดภาระงบประมาณในระยะยาว  1.4 มอบหมาย ศอ.บต. ร่วมกับสำนักงานคณะกรรมการส่งเสริมการลงทุน (สกท.) และ 3 จังหวัดชายแดนภาคใต้เร่งพิจารณาความเหมาะสมการจัดสถานที่ตั้งศูนย์บริการเบ็ดเสร็จ (One Stop Service) พร้อมทั้งจัดหาบุคลากรประจำศูนย์ ฯ รวมทั้งการพัฒนาความรู้ความเข้าใจให้กับบุคลากร ฯ เพื่ออำนวยความสะดวกและให้บริการ แก่ผู้ประกอบการที่ประสงค์จะลงทุนในพื้นที่ 3 อำเภอได้อย่างมีประสิทธิภาพ  1.5 มอบหมาย กอ.รมน. ภาค 4 ส่วนหน้า กำหนดพื้นที่ปลอดภัยให้ชัดเจนครอบคลุมพื้นที่อำเภอหนองจิก พร้อมทั้งเร่งจัดทำแผนการดำเนินงานให้สอดคล้องกับกิจกรรมทางเศรษฐกิจที่จะเกิดขึ้นตามทิศทางและเป้าหมายโครงการเมืองต้นแบบฯ โดยให้ความสำคัญกับการมีส่วนร่วมของท้องถิ่น ชุมชน และประชาชนในพื้นที่ ในการร่วมจัดทำแผนฯร่วมเฝ้าระวังและป้องกันการเกิดเหตุ ตลอดจนให้ความร่วมมือกับการดำเนินมาตรการกำหนดและบริหารจัดการพื้นที่สาธารณะเพื่อป้องกันอันตรายจากเหตุคาร์บอม เช่น ลาดจอดรถ และทางเท้า เป็นต้น ทั้งนี้ ให้ กอ.รมน.  และ ศอ.บต. ร่วมกันจัดทำแผนการประชาสัมพันธ์เพื่อสร้างความเข้าใจและการยอมรับของประชาชนในพื้นที่  2. **การดำเนินงานระยะต่อไป**  2.1 มอบหมาย กค. พิจารณาความเหมาะสมในการจัดตั้งกองทุนเพื่อเป็นแหล่งเงินทุนในระยะยาวให้กับผู้ประกอบการที่ประสงค์จะลงทุนในพื้นที่ และเพื่อให้เกิดความยั่งยืนในการพัฒนาพื้นที่เศรษฐกิจใน 3 จังหวัดชายแดนภาคใต้  2.2 ให้หน่วยงานจัดทำรายละเอียดแผนงานโครงการเพิ่มเติมเพื่อสนับสนุนการยกระดับความเป็น เมืองต้นแบบตามทิศทางและเป้าหมายการพัฒนาของทั้ง 3 เมือง ได้อย่างมีประสิทธิภาพและได้มาตรฐานสากล อาทิ  การศึกษาวิจัยเพื่อยกระดับคุณภาพผลผลิตปศุสัตว์และพืชผลให้มีคุณภาพมาตรฐาน การพัฒนาโครงข่ายเชื่อมโยง การคมนาคมขนส่งสนามบินเบตงรวมถึงแหล่งท่องเที่ยวรองรับเมืองการค้าชายแดนสุไหงโก-ลก และเมืองเกษตรอุตสาหกรรมหนองจิก เป็นต้น และให้นำเสนอคณะอนุกรรมการขับเคลื่อนโครงการพิจารณากลั่นกรองก่อนนำเสนอ  ครม. พิจารณาตามขั้นตอนต่อไป  3. **สำหรับแผนงานโครงการอื่นที่ส่วนราชการเสนอ** จำนวน 3 รายการวงเงินรวม 883.044 ล้านบาท เพื่อแก้ไขปัญหาและการพัฒนาคุณภาพชีวิตของประชาชนในจังหวัดชายแดนภาคใต้ เห็นควรให้ส่วนราชการเจ้าของแผนงานโครงการนำเสนอเพื่อขอรับการจัดสรรงบประมาณตามขั้นตอนต่อไป  โดยมีรายละเอียดสรุปได้ ดังนี้  มติ ครม. เมื่อวันที่ 2 สิงหาคม 2559 มอบหมายให้ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ศูนย์อำนวยการบริหารจังหวัดชายแดนภาคใต้ (ศอ.บต.) และหน่วยงานภาครัฐ รวมทั้งภาคเอกชนที่เกี่ยวข้องทั้งส่วนกลางและในพื้นที่ จัดทำรายละเอียด โครงการเมืองต้นแบบ“สามเหลี่ยมมั่นคง มั่งคั่ง ยั่งยืน”เสนอ รองนายกรัฐมนตรีด้านความมั่นคงและด้านเศรษฐกิจ เพื่อพิจารณากลั่นกรองก่อนนำเสนอคณะรัฐมนตรี รายละเอียด ของโครงการสรุปได้ดังนี้  1. กรอบแนวคิด “สามเหลี่ยมมั่นคง มั่งคั่ง ยั่งยืน” เป็นการพัฒนาเศรษฐกิจของจังหวัดชายแดนภาคใต้ ในพื้นที่ 3 อำเภอ ประกอบด้วย อำเภอหนองจิก จังหวัดปัตตานี อำเภอสุไหงโกลก จังหวัดนราธิวาส และอำเภอเบตง จังหวัดยะลา ให้เป็นเมืองต้นแบบที่มีการพัฒนาในลักษณะพื้นที่พัฒนาพิเศษเฉพาะ โดยมีความเชื่อมโยงห่วงโซ่คุณค่า ของพื้นที่ดังกล่าวให้มีการลงทุนของภาคเอกชน ที่สามารถสร้างงานและสร้างรายได้ให้กับประชาชน ในท้องถิ่น  มีการดำเนินงานที่ทุกภาคส่วนมีส่วนร่วมแบบประชารัฐ และนำไปสู่การกระจายรายได้ไปยังพื้นที่ใกล้เคียง และเพิ่มพื้นที่ปลอดภัยได้มากยิ่งขึ้น  2. เป้าหมาย พัฒนาอำเภอหนองจิก จังหวัดปัตตานี เป็นเมืองต้นแบบอุตสาหกรรม แปรรูปการเกษตร พัฒนาอำเภอสุไหงโก-ลก จังหวัดนราธิวาส เป็นศูนย์กลางการค้าชายแดนระหว่างประเทศ และพัฒนาอำเภอเบตง  จังหวัดยะลา เป็นเมืองต้นแบบการพัฒนาที่พึ่งพาตนเองอย่างยั่งยืน  3. แนวทางการพัฒนา แบ่งเป็น 3 ระยะ  ระยะที่ 1 : ระยะเร่งด่วนเพื่อเสริมสร้างบรรยากาศการลงทุน ได้แก่ การออกมาตรการด้านสิทธิประโยชน์ การลงทุน มาตรการการคลัง รวมถึงภาษีเงินได้บุคคลธรรมดาสำหรับแรงงานช่างเทคนิคเฉพาะ และมาตรการการเงิน เงินกู้ดอกเบี้ยต่ำ (Soft Loan) จัดตั้งกองทุนส่งเสริมธุรกิจรุ่นใหม่ของแต่ละอำเภอ พัฒนาและยกระดับศูนย์บริการเบ็ดเสร็จให้มีประสิทธิภาพ กำหนดมาตรการด้านการประกันภัยความมั่นคง ประชาสัมพันธ์เพื่อสร้างความเข้าใจและ การยอมรับของประชาชนในพื้นที่ จัดตั้งกลไกขับเคลื่อน ติดตามและประเมินผล สร้างความเชื่อมั่นด้านความปลอดภัย ในชีวิตและทรัพย์สิน พัฒนาระบบเทคโนโลยีและการสื่อสารที่ทันสมัย และศึกษาวิจัยสนับสนุนการพัฒนาเมืองต้นแบบ  ระยะที่ 2 : ระยะ 2 ปีถัดมาเพื่อสนับสนุนการลงทุนระยะแรก ให้ความสำคัญกับ การขยายพื้นที่เพิ่มผลผลิต และการพัฒนาคุณภาพผลผลิตทางการเกษตร เพื่อจำหน่ายเป็นสินค้าและวัตถุดิบ โดยเฉพาะปาล์มน้ำมัน และมะพร้าว รวมทั้งพัฒนาพื้นที่บริเวณด่านชายแดน การเพิ่มประสิทธิภาพโครงข่ายคมนาคมขนส่ง และพัฒนาโครงสร้างพื้นฐาน ที่จำเป็นต่อการรองรับการค้าชายแดนและการท่องเที่ยว โดยมีรูปแบบการให้เอกชนร่วมลงทุน ใน 3 พื้นที่ ดังนี้  1) อำเภอหนองจิก ส่งเสริมการแปรรูปผลผลิตการเกษตร เป็นสินค้า OTOP ปรับปรุงท่าเรือปัตตานี  และปรับปรุงถนนรองรับกิจกรรมทางเศรษฐกิจ  2) อำเภอสุไหงโกลก จัดตั้ง Free Trade Zone ก่อสร้างสะพาน โก-ลก แห่งที่ 2 ศึกษาความเหมาะสม ศูนย์กระจายสินค้า บนที่ดินของการรถไฟแห่งประเทศไทย และศึกษาความเหมาะสมคลังสินค้า โรงงาน ศูนย์นิทรรศการ นันทนาการ และศูนย์การค้าชายแดน เพื่อสนับสนุนการเป็นศูนย์กลางการค้าชายแดนระหว่างประเทศ  3) อำเภอเบตง พัฒนาการท่องเที่ยวครบวงจร และพัฒนาแหล่งท่องเที่ยวใหม่ พัฒนาคุณภาพระบบไฟฟ้า และระบบโครงสร้างพื้นฐานอื่นๆ  ระยะที่ 3 : ระยะต่อไป ดำเนินการเชื่อมโยงระบบการขนส่งทางบก ทางเรือ ทางอากาศ ไปยังภูมิภาคต่างๆ ทั้งในประเทศและต่างประเทศ  4. ข้อเสนอมาตรการและแผนงาน/โครงการ  4.1 มาตรการ  1) มาตรการด้านการดูแลความมั่นคงและความปลอดภัยในชีวิตและทรัพย์สิน โดยขอให้ กอ.รมน. ภาค 4 ส่วนหน้า กำหนดเขตพื้นที่ปลอดภัย (Safety Zone) ให้ครอบคลุมอำเภอหนองจิกด้วย และจัดทำแผนดูแลรักษาความปลอดภัยให้สอดคล้องกับกิจกรรมทางเศรษฐกิจ ตามทิศทางและเป้าหมายโครงการเมืองต้นแบบฯ และสามารถประสานความร่วมมือการดำเนินงานของภาคเอกชน ชุมชน และประชาชนในพื้นที่อย่างบูรณาการและมีประสิทธิภาพ  2) มาตรการด้านสิทธิประโยชน์และมาตรการการคลังและการเงิน ได้แก่ เพิ่มอัตราการลดหย่อนอากรขาเข้าวัตถุดิบสำหรับการผลิตเพื่อจำหน่ายในประเทศ เป็นร้อยละ 90 รวมทั้งขยายระยะเวลายกเว้นอากรขาเข้าวัตถุดิบสำหรับการผลิตเพื่อการส่งออก เป็นเวลา 10 ปี การหักค่าใช้จ่าย ค่าขนส่ง ค่าไฟฟ้า และค่าประปา เป็น 20 ปี และ การยกเว้นภาษีเงินได้สำหรับโครงการเดิม เป็น 5 ปี ตลอดจนเพิ่มประเภทกิจการที่ให้ การส่งเสริมอีก 6 ประเภท  ขยายระยะเวลามาตรการภาษีเพื่อสนับสนุนการประกอบธุรกิจในพื้นที่จังหวัดชายแดนภาคใต้ออกไปอีก 3 ปี ภาครัฐสนับสนุนค่าเบี้ยประกันภัยส่วนต่างร้อยละ 50 และผู้ประกอบการสามารถนำเบี้ยประกันภัยไปหักค่าใช้จ่ายใน การคำนวณภาษีเงินได้นิติบุคคล ลดค่าธรรมเนียมการจดทะเบียนสิทธินิติกรรม การโอนและการจดทะเบียนการจำนองอสังหาริมทรัพย์และห้องชุด  4.2 แผนงานโครงการ  1) โครงการที่สอดคล้องกับแนวทางพัฒนาเมืองต้นแบบฯ (ปี 2560 – 2563) มี 63 โครงการ  กรอบวงเงิน 5,175.389 ล้านบาท ประกอบด้วย โครงการด้านการพัฒนาโครงสร้างพื้นฐาน 33 โครงการ  วงเงิน 4,454.486 ล้านบาท ด้านการพัฒนาและส่งเสริมอาชีพ 25 โครงการ วงเงิน 150.904 ล้านบาท และ ด้านอื่นๆ 5 โครงการ วงเงิน 570 ล้านบาท โดยเป็นโครงการที่ขอจัดสรรงบประมาณ ปี 2560 แล้ว จำนวน 17 โครงการ งบประมาณ 343.641 ล้านบาท และมีโครงการที่จำเป็นเร่งด่วนต้องได้รับจัดสรรงบประมาณเพิ่มเติมในปี 2560 อีก 22 โครงการ วงเงิน 1,190.953 ล้านบาท  ทั้งนี้ กระทรวงเกษตรและสหกรณ์ มีโครงการภายใต้กรอบแผนงานโครงการพัฒนาเมืองต้นแบบ จำนวน 10 โครงการ วงเงิน 311.317 ล้านบาท เป็นโครงการที่ได้รับงบประมาณปี 2560 แล้ว 1 โครงการ คือ โครงการก่อตั้งตลาดค้าสัตว์ เป็นโครงการจำเป็นเร่งด่วนต้องได้รับการจัดสรรงบประมาณเพิ่มเติมปี 2560 จำนวน 5 โครงการ ได้แก่ โครงการจัดซื้อน้ำเชื้อเพื่อแบ่งแยกเพศ เพื่อผลิตโคเนื้อรองรับอุตสาหกรรมอาหารฮาลาล โครงการฟื้นฟูพื้นที่นาร้างปลูกปาล์มน้ำมัน ในเขตเมืองต้นแบบอุตสาหกรรม อำเภอหนองจิก โครงการส่งเสริมการเลี้ยงโคเนื้อ โครงการแก้มลิงเก็บน้ำ และโครงการปรับปรุงระบบส่งน้ำระดับแปลงนา อ.หนองจิก  2) แผนงานโครงการอื่น จำนวน 3 โครงการ วงเงิน 883.754 ล้านบาท เป็นการดำเนินงานในเรื่องการแก้ไขปัญหาคุณภาพชีวิต ซึ่งส่วนราชการสามารถขอรับ การจัดสรรจากสำนักงบประมาณโดยตรง หรืออาจเสนอ ขอจาก คปต. ตามขั้นตอนได้  3) โครงการลงทุนของภาคเอกชน ที่อำเภอหนองจิก จำนวน 9 โครงการ ได้แก่ โรงกลั่นน้ำมันปาล์ม (เพิ่มกำลังการผลิตจากเดิม 60 ตันทะลายต่อชั่วโมง เป็น 120 ตันทะลายต่อชั่วโมง) โรงงานแยกไข โรงงานบรรจุน้ำมันพืช โรงงานผลิตไบโอดีเซล บี 160 โรงงานไฟฟ้าชีวมวล โรงงานไฟฟ้าพลังงานแสงอาทิตย์ 30 เมกกะวัตต์ โรงงานแปรรูปผลไม้ โรงงานแปรรูปอาหารทะเล และโรงงานแปรรูปมะพร้าวครบวงจร และมีแผนที่จะทำแปลงสาธิตและฝึกอบรมเกษตรกรการใช้เทคโนโลยีในการทำเกษตรอำเภอเบตง เป็นการลงทุนของชุมชนในโรงไฟฟ้าชีวมวล รวมทั้งประกอบธุรกิจด้านการท่องเที่ยว และต่อเนื่องการท่องเที่ยวอำเภอสุไหงโก-ลก เป็นการศึกษาออกแบบรายละเอียดความเหมาะสมในการพัฒนาเมืองการค้าชายแดน เช่น โครงการศึกษาความเหมาะสมการจัดตั้งเมืองการค้า ปลอดภาษี การศึกษาจัดตั้งตลาดกลางสินค้าเกษตรชายแดน สุไหงโก-ลก ซึ่งควรพิจารณาทางเลือกรูปแบบการให้เอกชนร่วมลงทุนด้วย และ ควรจัดทำแผนพัฒนาเป็นระยะๆ  **มติ ครม. :** 1 เห็นชอบในหลักการโครงการเมืองต้นแบบ “สามเหลี่ยมมั่นคง มั่นคั่ง ยั่งยืน” (ปี 2560 – 2563) และแนวทางการดำเนินงานตามที่ สศช. เสนอ โดยให้หน่วยงานที่เกี่ยวข้อง เช่น กค. กษ. คค. พณ. อก. สำนักงานคณะกรรมการส่งเสริมการลงทุน สำนักงานคณะกรรมการกำกับและส่งเสริมการประกอบธุรกิจประกันภัย  ศูนย์อำนวยการบริหาจังหวัดชายแดนภาคใต้ กองอำนวยการรักษาความมั่นคงภายในราชอาณาจักร เป็นต้น นำแนวทางดังกล่าวไปดำเนินการในส่วนที่เกี่ยวข้อง และพิจารณาแนวทางการให้ประชาชนในพื้นที่เข้ามามีส่วนร่วมและได้รับประโยชน์ในการดำเนินการด้วย สำหรับงบประมาณในการดำเนินโครงการลงทุนภายใต้โครงการเมืองต้นแบบ  ให้หน่วยงานที่เกี่ยวข้องดำเนินการตามความเห็นของ สงป. ทั้งนี้ ให้ปฏิบัติตามกฎหมาย ระเบียบ และมติ ครม.  ที่เกี่ยวข้องอย่างเคร่งครัด  2. ในการจัดตั้งคณะอนุกรรมการขับเคลื่อนโครงการเมืองต้นแบบ “สามเหลี่ยมมั่นคง มั่นคั่ง ยั่งยืน” ให้เพิ่ม “กรรมการและเลขานุการคณะกรรมการขับเคลื่อนการแก้ไขปัญหาจังหวัดชายแดนภาคใต้” ในองค์ประกอบของคณะอนุกรรมการฯ ตามความเห็นของประธานกรรมการขับเคลื่อนการแก้ไขปัญหาจังหวัดชายแดนภาคใต้ | **หน่วยงานที่รับผิดชอบ** : สศช./กษ. (ศอ.บต.)  **ประโยชน์ที่ได้รับ :**  เพื่อสนับสนุนผู้ประกอบการลงทุนในพื้นที่ 3 อำเภอที่เป็น กรณีพิเศษ และเมื่อสามารถเปิดพื้นที่เศรษฐกิจนำร่องใน 3 อำเภอ ให้เกิดผลเป็นรูปธรรมแล้วให้ขยายผลการพัฒนาไปยังพื้นที่ใกล้เคียง ที่มีศักยภาพและความพร้อมในเรื่องการดูแลรักษาความมั่นคง และปลอดภัย  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** :ขอความเห็นชอบรายละเอียดแผนงานและแผนเงิน และขออนุมัติงบประมาณรายจ่ายประจำปีงบประมาณ  พ.ศ. 2560 งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อใช้ในการจัดงานนิทรรศการโลก International Recognized Exhibition Expo 2017 Astana  **สารัตถะ :** พน. เสนอ ครม. เพื่อพิจารณา ดังนี้  1. เห็นชอบรายละเอียดแผนงานและแผนเงินในข่อ 4 และอนุมัติงบประมาณรายจ่ายประจำปีงบประมาณ พ.ศ. 2560 งบกลาง รายการเงินสำรองจ่ายเพื่อกรณีฉุกเฉินหรือจำเป็น วงเงิน 327,150,000 บาท (สามร้อยยี่สิบเจ็ดล้านหนึ่งแสนห้าหมื่นบาทถ้วน) เพื่อใช้ในการจัดนิทรรศการโลก International Recognized Exhibition Expo 2017 Astana และการดำเนินงานที่เกี่ยวข้องอื่นๆ  2. เห็นชอบให้คณะกรรมการอำนวยการงาน Astana Expo 2017 หรือกระทรวงพลังงาน ในกรณีที่มีเหตุผลความจำเป็น สามารถปรับรายละเอียดแผนงานและแผนเงิน ภายในกรอบวงเงินที่ ครม. ให้ความเห็นชอบในข้อ 1  โดยไม่ต้องเสนอคณะรัฐมนตรีพิจารณาอีกครั้ง  3. เห็นชอบให้การเดินทางไปราชการต่างประเทศ กรณีที่ไม่สามารถเบิกจ่ายได้ตามอัตราที่ระเบียบกระทรวงการคลังว่าด้วยค่าใช้จ่ายในการฝึกอบรม การจัดงานและการประชุมระหว่างประเทศ พ.ศ. 2548 และที่แก้ไขเพิ่มเติม หรือระเบียบที่เกี่ยวข้องกำหนดสามารถเบิกจ่ายได้ตามที่จ่ายจริง โดยให้เป็นดุลยพินิจของหัวหน้าส่วนราชการ ในการอนุมัติ  โดยมีรายละเอียดสรุปได้ ดังนี้  1. คณะรัฐมนตรีมีมติ วันที่ 7 มิถุนายน 2559 อนุมัติในหลักการให้ประเทศไทยเข้าร่วมงาน Astana 2017  ซึ่งกำหนดจัดในระหว่างวันที่ 10 มิถุนายน – 10 กันยายน 2560 ณ กรุงอัสตานา สาธารณรัฐคาซัคสถาน  โดยให้กระทรวงพลังงานเป็นหน่วยงานหลักรับผิดชอบการเข้าร่วมงาน และให้กระทรวงอื่นๆที่เกี่ยวข้องเป็นหน่วยงานสนับสนุนการเข้าร่วมงาน โดยให้กระทรวงพลังงานเป็นหน่วยงานนำเสนอแผนงานและแผนเงินให้คณะรัฐมนตรีพิจารณา  2. กระทรวงพลังงาน มีคำสั่งแต่งตั้งคณะกรรมการอำนวยการงาน Astana Expo 2017 โดยมีปลัดกระทรวงพลังงานเป็นประธาน มีอำนาจหน้าที่ในการกำหนดแนวทาง รูปแบบการดำเนินการจัดงาน และคณะรัฐมนตรีมีมติ วันที่ 2 สิงหาคม 2559 เห็นชอบการลงนามในสัญญา(Participation Contact Expo 2017 Astana) ยืนยัน การเข้าร่วมจัดงานนิทรรศการอย่างเป็นทางการกับประเทศเจ้าภาพ โดยพื้นที่ที่ประเทศไทยได้รับการยืนยันเป็นพื้นที่สำหรับ จัดนิทรรศการ ชั้น 1 จำนวน 734.05 ตารางเมตร และพื้นที่รอการยืนยันเป็นพื้นที่เชิงพาณิชย์ ชั้น 2 จำนวน 200 ตารางเมตร รวมทั้งสิ้น 934.05 ตารางเมตร ประกอบกับมติที่ประชุมของคณะกรรมการอำนวยการงาน Astana Expo 2017 ได้เห็นชอบงบประมาณการจัดงาน ซึ่งได้ผ่านการกลั่นกรองจากคณะทำงานด้านงบประมาณ ซึ่งมีรองผู้อำนวยการ สำนักงบประมาณ (นายดุสิต เขมะศักดิ์ขัย) เป็นประธาน แล้ว  3. การจัดทำงบประมาณการเข้าร่วมจัดนิทรรศการของไทย ได้มีการประชุมหารือและรวบรวมคำของบประมาณจากคณะทำงานที่มีผู้แทนจากหน่วยงานที่เกี่ยวข้อง จำนวน 6 ชุด โดยได้อ้างอิงกฎระเบียบที่เกี่ยวข้อง ประกอบด้วย ระเบียบกระทรวงการคลังว่าด้วยค่าใช้จ่ายในการฝึกอบรม การจัดงานและการประชุมระหว่างประเทศ พ.ศ. 2549 และที่แก้ไขเพิ่มเติม หลักเกณฑ์ราคากลางการจ้างที่ปรึกษาของกระทรวงการคลัง และยังได้อ้างอิงข้อมูลการจัดทำงบประมาณตามคู่มือการเข้าร่วมการจัดนิทรรศการ (Participation Guide) ที่จัดทำโดยประเทศเจ้าภาพ  4. งบประมาณที่ใช้ในการจัดนิทรรศการและการดำเนินงาน ขออนุมัติจากงบประมาณรายจ่ายประจำ ปีงบประมาณ พ.ศ. 2560 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 327.1500 ล้านบาท ประกอบด้วย 1) ค่าจ้างดำเนินการจัดนิทรรศการ 251.25 ล้านบาท 2) ค่าใช้จ่ายในการเดินทางไปราชการต่างประเทศ 72.11 ล้านบาท และ 3) ค่าใช้จ่ายดำเนินงานและบริหารโครงการ 3.79 ล้านบาท  **มติ ครม. :** เห็นชอบและอนุมัติในหลักการตามที่ พน. เสนอ สำหรับค่าใช้จ่ายในการจัดนิทรรศการให้เป็นไป ตามความเห็นของ สงป. โดยให้ พน. รับความเห็นของ สศช. ไปพิจารณาดำเนินการด้วย | **หน่วยงานที่รับผิดชอบ** : พน./กษ. (สศก.)  **ประโยชน์ที่ได้รับ :**  เพื่อประชาสัมพันธ์และขยายความร่วมด้านพลังงานกับนานาประเทศ และเป็นโอกาสที่ดีในการศึกษาแนวโน้มการพัฒนาด้านพลังงานโลก สามารถนำมาวางแผนจัดทำยุทธศาสตร์ส่งเสริมนโยบายด้านพลังงาน รวมทั้งสามารถสร้างโอกาสในการขยายตลาดทางการค้าให้กับไทย  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** ร่างพระราชบัญญัติส่งเสริมวิสาหกิจขนาดกลางและขนาดย่อม (ฉบับที่ ..) พ.ศ. ....  **สารัตถะ :** สสว. เสนอ ครม. พิจารณาอนุมัติหลักการร่างพระราชบัญญัติส่งเสริมวิสาหกิจขนาดกลางและขนาดย่อม  (ฉบับที่ ..) พ.ศ. .... มีสาระสำคัญเป็นการปรับปรุงกฎหมายว่าด้วยการส่งเสริมวิสาหกิจขนาดกลางและขนาดย่อม  ให้กระบวนการช่วยเหลือ ส่งเสริมและสนับสนุนครอบคลุมถึงวิสาหกิจภาคการเกษตร กำหนดลักษณะของวิสาหกิจ ขนาดกลางและขนาดย่อมโดยเพิ่มเติมหลักเกณฑ์การพิจารณาเรื่องรายได้ และแก้ไขเพิ่มเติมให้สอดคล้องกับการโอนย้าย สสว. มาอยู่ภายใต้การกำกับดูแลของนายกรัฐมนตรี  โดยมีรายละเอียดสรุปได้ ดังนี้  1. สำนักงานคณะกรรมการพัฒนาการเศรษฐกิจและสังคมแห่งชาติได้จัดทำแผนการปรับปรุงโครงสร้าง การบริหารงานการส่งเสริม SMEs เพื่อให้การส่งเสริม SMEs เป็นเอกภาพ โดยให้ สสว. อยู่ภายใต้การกำกับดูแล ของนายกรัฐมนตรี เพื่อให้เป็นหน่วยงานหลักในการขับเคลื่อน SMEs ตามนโยบายคณะรักษาความสงบแห่งชาติ (คสช.) หรือนโยบายรัฐบาลในอนาคต และให้เพิ่มเติมการแบ่งกลุ่มการส่งเสริม SMEs เป็น 4 กลุ่ม ประกอบด้วย ภาคการผลิต การค้า บริการ และการเกษตร และต่อมาได้มีประกาศ คสช. ฉบับที่ 99/2557 เรื่อง การแก้ไขเพิ่มเติมกฎหมายว่าด้วยการส่งเสริมวิสาหกิจขนาดกลางและขนาดย่อม ประกาศ ณ วันที่ 21 ก.ค. 2557 โดยเปลี่ยนผู้รักษาการตามกฎหมายจากรัฐมนตรีว่าการกระทรวงอุตสาหกรรม เป็น นายกรัฐมนตรี ทำให้นายกรัฐมนตรีมีอำนาจและหน้าที่สั่งการและควบคุมให้มีการปฏิบัติให้เป็นไปตามกฎหมาย  2. เพื่อให้บทบัญญัติของกฎหมายเกี่ยวกับการส่งเสริม SMEs มีความสอดคล้องกัน และเป็นไปตามนโยบาย ของ คสช. จึงต้องมีการปรับปรุงแก้ไข้พระราชบัญญัติส่งเสริมวิสาหกิจขนาดกลางและขนาดย่อม พ.ศ. 2543 โดย สสว. ได้เสนอร่างพระราชบัญญัติส่งเสริมวิสาหกิจขนาดกลางและขนาดย่อม (ฉบับที่ ..) พ.ศ. .... ต่อที่ประชุมคณะกรรมการต่างๆ ดังนี้  2.1 คณะกรรมการส่งเสริมวิสาหกิจขนาดกลางและขนาดย่อม (เฉพาะกิจ) ในคราวการประชุม ครั้งที่ 2/2557 เมื่อวันที่ 29 ส.ค. 2557 ไดมีมติเห็นชอบหลักการปรับปรุงแก้ไขพระราชบัญญัติส่งเสริมวิสาหกิจขนาดกลางและขนาดย่อม พ.ศ. 2543 ในประเด็น**การเพิ่มเติมภาคการเกษตร ในบทนิยามคำว่า “วิสาหกิจ”และ “องค์การเอกชน”**  2.2 คณะอนุกรรมการบริหารสำนักงานส่งเสริมวิสาหกิจขนาดกลางและขนาดย่อมในคราวประชุม ครั้งที่ 2/2559 เมื่อวันที่ 24 พ.ค. 2559 ได้มีมติอนุมัติแก้ไขเพิ่มเติมพระราชบัญญัติส่งเสริมวิสาหกิจขนาดกลาง และขนาดย่อม พ.ศ. 2543 และให้นำเสนอรองนายกรัฐมนตรี (ด้านเศรษฐกิจ) พิจารณา ก่อนนำเสนอคณะกรรมการส่งเสริมวิสาหกิจขนาดกลางและขนาดย่อม (เฉพาะกิจ) เพื่อพิจารณาต่อไป รวมทั้งให้ สสว. รับความเห็นที่ประชุมไปพิจารณาดำเนินการด้วย  2.3 สสว. ได้ดำเนินการตามความเห็นของคณะอนุกรรมการบริหารสำนักงานส่งเสริมวิสาหกิจขนาดกลาง และขนาดย่อมแล้ว และรองนายกรัฐมนตรี (นายสมคิดฯ) ได้ให้ความเห็นชอบให้นำเสนอคณะกรรมการส่งเสริมวิสาหกิจขนาดกลางและขนาดย่อม (เฉพาะกิจ) เพื่อพิจารณา ต่อมาคณะกรรมการส่งเสริมวิสาหกิจขนาดกลางและขนาดย่อม (เฉพาะกิจ) ในคราวการประชุมครั้งที่ 2/2559 เมื่อวันที่ 28 ก.ค. 2559 มีมติเห็นชอบให้แก้ไขเพิ่มเติมพระราชบัญญัติส่งเสริมวิสาหกิจขนาดกลางและขนาดย่อม พ.ศ. 2543 ตามที่ สสว. เสนอ แต่ให้**เพิ่มเติมองค์ประกอบคณะกรรมการส่งเสริมวิสาหกิจขนาดกลางและขนาดย่อม** เป็นกรรมการโดยตำแหน่ง 19 คน และเป็นกรรมการผู้ทรงคุณวุฒิ 10 คน โดยให้เพิ่มเติมปลัดกระทรวงอุตสาหกรรม ประธานสภาเกษตรกรแห่งชาติ ประธานสภาอุตสาหกรรมท่องเที่ยว แห่งประเทศไทย และประธานสมาคมธนาคารไทย เป็นกรรมการ  3. ร่างพระราชบัญญัติในเรื่องนี้ช่วยลดข้อจำกัดที่ไม่เอื้อต่อการส่งเสริมและสนับสนุนผู้ประกอบการวิสาหกิจ ขนาดกลางและขนาดย่อม และให้กระบวนการช่วยเหลือส่งเสริมและสนับสนุนครอบคลุมถึงวิสาหกิจภาคการเกษตร  และเป็นการแก้ไขเพิ่มเติมองค์ประกอบและอำนาจหน้าที่ของคณะกรรมการส่งเสริมวิสาหกิจขนาดกลางและขนาดย่อมให้การทำงานเพื่อให้เกิดความต่อเนื่องและสอดคล้องในทิศทางเดียวกัน รวมทั้งสอดคล้องกับการโอนย้าย สสว. มาอยู่ภายใต้การกำกับดูแลของนายกรัฐมนตรี  4. แก้ไขเพิ่มเติมบทนิยามคำว่า “วิสาหกิจ” และ “องค์การเอกชน” **ให้ครอบคลุมถึงภาคการเกษตร**  5. แก้ไขเพิ่มเติมลักษณะของวิสาหกิจขนาดกลางและขนาดย่อม โดยให้ใช้**เกณฑ์จำนวนรายได้**เป็นเกณฑ์ในการพิจารณาด้วย  6. **แก้ไขเพิ่มเติมองค์ประกอบของคณะกรรมการส่งเสริมวิสาหกิจขนาดกลางและขนาดย่อม** โดยเพิ่มเติมจำนวนคณะกรรมการจากเดิม 25 คน เป็น 29 คน ดังนี้  6.1 เพิ่มเติมรองนายกรัฐมนตรีที่นายกรัฐมนตรีมอบหมายเป็นรองประธานกรรมการ เพิ่มเติมปลัดกระทรวงมหาดไทย ผู้อำนวยการสำนักงบประมาณ ประธานสภาเกษตรกรแห่งชาติ ประธานสภาอุตสาหกรรมท่องเที่ยวแห่งประเทศไทย และประธานสมาคมธนาคารไทย เป็นกรรมการ  6.2 ปรับลดจำนวนกรรมการผู้ทรงคุณวุฒิ จากไม่เกินสิบสองคนเหลือไม่เกินสิบคน  6.3 ลดจำนวนกรรมการผู้ทรงคุณวุฒิที่แต่งตั้งจากผู้แทนองค์การเอกชนจากเดิมอย่างน้อยหกคน เป็นอย่างน้อยกึ่งหนึ่ง  6.4 ลดจำนวนผู้แทนองค์การเอกชนที่เป็นผู้ประกอบวิสาหกิจขนาดกลางและขนาดย่อมในภูมิภาค จากเดิมอย่างน้อยสามคน เป็นอย่างน้อยสองคน  7. **เพิ่มเติมอำนาจหน้าที่ของคณะกรรมการส่งเสริมวิสาหกิจขนาดกลางและขนาดย่อม** โดยให้มีอำนาจหน้าที่ในการเสนอแนะต่อคณะรัฐมนตรีเพื่อกำหนดให้ส่วนราชการหน่วยงานของรัฐ หรือรัฐวิสาหกิจที่เกี่ยวข้องกับการส่งเสริมวิสาหกิจขนาดกลางและขนาดย่อมจัดให้มีงบประมาณแบบบูรณาการในการส่งเสริมวิสาหกิจขนาดกลางและขนาดย่อมให้เป็นไปในทิศทางและนโยบายเดียวกัน  8. **เพิ่มเติมองค์ประกอบของคณะกรรมการบริหารสำนักงานส่งเสริมวิสาหกิจขนาดกลางและขนาดย่อม** ทั้งนี้ เพื่อให้สอดคล้องกับการโอนย้ายมาอยู่ภายใต้การกำกับดูแลของนายกรัฐมนตรี โดยไม่มีการเปลี่ยนแปลงจำนวนคณะกรรมการ ดังนี้  8.1 ประธานกรรมการ มาจากคณะกรรมการแต่งตั้งจากผู้มีความรู้ความเชี่ยวชาญและประสบการณ์สูงทางด้านวิสาหกิจขนาดกลางและขนาดย่อม  8.2 แก้ไขเพิ่มเติมกรรมการโดยตำแหน่ง โดยตัดปลัดกระทรวงอุตสาหกรรมและผู้แทนกระทรวงการคลังออก เปลี่ยนผู้แทนกระทรวงเกษตรและสหกรณ์เป็นอธิบดีกรมส่งเสริมการเกษตร เปลี่ยนผู้แทนกระทรวงพาณิชย์เป็น อธิบดีกรมพัฒนาธุรกิจการค้าเปลี่ยนผู้แทนสำนักงานคณะกรรมการส่งเสริมการลงทุนเป็นเลขาธิการคณะกรรมการส่งเสริมการลงทุนและเพิ่มเติมผู้แทนกระทรวงวิทยาศาสตร์และเทคโนโลยี  8.3 เพิ่มเติมคุณสมบัติของกรรมการผู้ทรงคุณวุฒิ โดยต้องไม่เป็นผู้ปฏิบัติงานในหน่วยงานของรัฐซึ่งมีตำแหน่งหรือเงินเดือนประจำร่วมอยู่ด้วยอย่างน้อยสี่คน เนื่องจากให้ครอบคลุมถึงผู้ปฏิบัติงานในหน่วยงานของรัฐ และลดกรรมการที่มาจากภาครัฐลง  **มติ ครม. :** 1. อนุมัติหลักการร่างพระราชบัญญัติส่งเสริมวิสาหกิจขนาดกลางและขนาดย่อม (ฉบับที่ ..) พ.ศ. .... ตามที่ สสว. เสนอ และให้ส่ง สคก. ตรวจพิจารณา โดยให้รับความเห็นของ สศช. และ ธปท. ไปประกอบการพิจารณาด้วย และ ให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญยัติแห่งชาติต่อไป ทั้งนี้ ให้ สสว. รับความเห็นของ กค. ไปพิจารณาดำเนินการต่อไปด้วย  2. รับทราบแผนในการจัดทำกฎหมายลำดับรองและกรอบระยะเวลาของร่างพระราชบัญญัติดังกล่าวตามที่ สสว. เสนอ | **หน่วยงานที่รับผิดชอบ** : สสว./กษ. (สกม.)  **ประโยชน์ที่ได้รับ :**  เพื่อให้กระบวนการช่วยเหลือ ส่งเสริมและสนับสนุนครอบคลุมถึงวิสาหกิจทุกประเภทกิจการ และการแบ่งประเภทของวิสาหกิจ มีความชัดเจนยิ่งขึ้น  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** ร่างพระราชบัญญัติการค้าสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูง พ.ศ. ....  **สารัตถะ :** พณ. เสนอ ครม. พิจารณา  1. อนุมัติหลักการร่างพระราชบัญญัติการค้าสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูง พ.ศ. .... โดยมีสาระสำคัญเป็นการกำหนดให้มีคณะกรรมการการค้าสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูง เพื่อทำหน้าที่กำหนดหรือแก้ไขนโยบายมาตรการและแนวทางเกี่ยวกับการบริหารการค้าสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูง กำหนดมาตรการภายในประเทศเพื่อป้องกันการแพร่ขยายอาวุธที่มีอานุภาพทำลายลางสูง สินค้าที่ใช้ได้ทั้งสองทาง และสินค้าทั่วไปที่สามารถนำไปประกอบ พัฒนาเสริมสร้าง และดำเนินการประการอื่นที่เกี่ยวข้องกับอาวุธที่มีอานุภาพทำลายลางสูง โดยให้มีระบบบริหารการส่งออก การผ่านแดน การถ่ายลำ การเป็นคนกลาง และการดำเนินการใดๆ ที่เกี่ยวข้องกับอาวุธที่มีอานุภาพทำลายล้างสูง เพื่อให้สอดคล้อง กับข้อมติคณะมนตรีความมั่นคงแห่งสหประชาชาติ (UNSCR) ที่ 1540 (2004) ว่าด้วยการไม่แพร่ขยายอาวุธที่มีอานุภาพทำลายล้างสูง (Weapons of Mass Destruction : WMD)  2. รับทราบแผนในการจัดทำกฎหมายลำดับรองและกรอบระยะเวลาของร่างพระราชบัญญัติดังกล่าว  โดยมีรายละเอียดสรุปได้ ดังนี้  1. กำหนดนิยามของคำสำคัญ ได้แก่ สินค้า เทคโนโลยี สินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูง อาวุธที่มีอานุภาพทำลายล้างสูง สินค้าที่ใช้ได้สองทางสินค้าที่เข้าข่ายเป็นสินค้าที่ใช้ได้สองทาง เหตุอันควรสงสัย และกิจกรรมที่ควบคุม เป็นต้น  2. กำหนดให้มีคณะกรรมการการค้าสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูง เรียกโดยย่อว่า “กอทส.” โดยมีรัฐมนตรีว่าการกระทรวงพาณิชย์เป็นประธานกรรมการ ปลัดกระทรวงพาณิชย์ เป็นรองประธานกรรมการ และกรรมการโดยตำแหน่งอีก 15 คน มีอำนาจหน้าที่กำหนดหรือแก้ไขนโยบายมาตรการและแนวทางเกี่ยวกับการบริหารการค้าสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูง รวมทั้งกำกับดูแลประสานงานสั่งการและติดตามการดำเนินงานของส่วนราชการหน่วยงานของรัฐและองค์กรต่างๆ ที่เกี่ยวข้องกับการบริหารการค้าสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูงเพื่อให้เป็นไปตามนโยบายที่กำหนด  3. กำหนดมาตรการในการดำเนินกิจกรรมที่ควบคุมซึ่งสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูง ดังนี้  3.1 ในกรณีที่จำเป็นหรือสมควรเพื่อความมั่นคงระหว่างประเทศในการดำเนินกิจกรรมที่ควบคุมซึ่งสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูงให้รัฐมนตรีว่าการกระทรวงพาณิชย์ โดยคำแนะนำของคณะกรรมการมีอำนาจประกาศกำหนดมาตรการหนึ่งมาตรการใด เช่น กำหนดสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูงใดเป็นสินค้าที่ต้องขออนุญาต กำหนดให้สินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูงใดเป็นสินค้าที่ต้องรับรองว่าไม่เป็นสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูง หรือกำหนดมาตรการอื่นใดเพื่อประโยชน์ในการควบคุมการแพร่ขยายของสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูง  3.2 ให้อธิบดีโดยคำแนะนำของคณะกรรมการหรือคณะอนุกรรมการที่คณะกรรมการมอบหมาย มีอำนาจกำหนดรายการในบัญชีสินค้าที่ใช้ได้สองทางบัญชีสินค้าที่เข้าข่ายเป็นสินค้าที่ใช้ได้สองทาง รายการในบัญชีอาวุธยุทโธปกรณ์ ที่จะต้องปฏิบัติตามมาตรการภายใต้พระราชบัญญัติฉบับนี้  3.3 กำหนดหลักเกณฑ์ วิธีการ และเงื่อนไขการขออนุญาตการรับรอง พักใช้หรือเพิกถอนใบอนุญาต ใบรับรอง รวมถึงการกำหนดให้นำค่าธรรมเนียมที่เรียกเก็บจากใบอนุญาต ใบรับรอง ไปใช้เป็นค่าใช้จ่ายในการดำเนินการภายใต้พระราชบัญญัตินี้ โดยกำหนดให้นำไปใช้ได้เฉพาะในกิจกรรมที่เกี่ยวเนื่องกับการดำเนินการภายใต้พระราชบัญญัตินี้ และการพัฒนา ปรับปรุง บำรุงรักษาระบบข้อมูลอิเล็กทรอนิกส์  3.4 กำหนดให้บทกฎหมายว่าด้วยการศุลกากรและอำนาจพนักงานศุลกากร ในส่วนที่ว่าด้วยการตรวจของและป้องกันการลักลอบหนีศุลกากร การตรวจค้น การยึดและริบของ หรือการจับกุมผู้กระทำผิด การสำแดงเท็จ และการฟ้องร้อง ให้ใช้บังคับแก่การดำเนินกิจกรรมที่ควบคุมซึ่งสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูง ตามพระราชบัญญัตินี้ด้วย รวมทั้งกำหนดให้บรรดาความผิดตามพระราชบัญญัตินี้ ให้อธิบดีกรมศุลกากรหรือคณะกรรมการเปรียบเทียบตามกฎหมายว่าด้วยศุลกากรมีอำนาจเปรียบเทียบได้ ทั้งนี้ ให้นำบทบัญญัติเกี่ยวกับการเปรียบเทียบตามกฎหมายว่าด้วยศุลกากรมาใช้บังคับกับการเปรียบเทียบความผิดตามพระราชบัญญัตินี้โดยอนุโลม  4. กำหนดหลักเกณฑ์และวิธีการอุทธรณ์  5. กำหนดอำนาจหน้าที่ของพนักงานเจ้าหน้าที่ โดยมีอำนาจเข้าไปในเคหสถาน หรือสถานที่ใดๆ ในเวลาระหว่างพระอาทิตย์ขึ้นถึงพระอาทิตย์ตกหรือในเวลาทำการของสถานที่นั้นเมื่อมีเหตุอันควรเชื่อได้ว่ามีการกระทำความผิดตามพระราชบัญญัตินี้เพื่อตรวจค้นตรวจสอบและควบคุมหรือตรวจสอบระบบควบคุมภายในของนิติบุคคลให้เป็นไป ตามพระราชบัญญัตินี้ รวมทั้งมีหนังสือสอบถามหรือเรียกให้สถาบันการเงิน ส่วนราชการ องค์การหรือหน่วยงานของรัฐ หรือรัฐวิสาหกิจ ส่งเจ้าหน้าที่ที่เกี่ยวข้องมาเพื่อให้ถ้อยคำ ส่งคำชี้แจ้งเป็นหนังสือ หรือส่งบัญชีเอกสารหรือหลักฐานใดๆ มาเพื่อตรวจสอบ หรือเพื่อประกอบการพิจารณา ตลอดจนยึดหรืออายัดทรัพย์สินที่มีเหตุอันควรเชื่อได้ว่ามีการกระทำความผิด ตามพระราชบัญญัตินี้ เป็นต้น ทั้งนี้ ในการปฏิบัติหนาที่ตามพระราชบัญญัตินี้ให้พนักงานเจ้าหน้าที่เป็นเจ้าพนักงานตามประมวลกฎหมายอาญา  6. กำหนดบทกำหนดโทษกรณีที่มีการฝ่าฝืนไม่ปฏิบัติตามพระราชบัญญัตินี้และให้อธิบดีหรือผู้ซึ่งอธิบดีมอบหมายมีอำนาจเปรียบเทียบได้  7. กำหนดบทเฉพาะกาลเพื่อรองรับการใดๆ ที่ได้ปฏิบัติอยู่ก่อนวันที่พระราชบัญญัตินี้ใช้บังคับ  **มติ ครม.** : 1. อนุมัติหลักการร่างพระราชบัญญัติการค้าสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูง พ.ศ. .... ตามที่ พณ. เสนอ และให้ส่ง สคก. ตรวจพิจารณา โดยรับความเห็นของ กห. อก. และสำนักงานศาลยุติธรรม  ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป  2. รับทราบแผนในการจัดทำกฎหมายลำดับรองและกรอบระยะเวลาของร่างพระราชบัญญัติ ตามที่ พณ. เสนอ | **หน่วยงานที่รับผิดชอบ** : พณ./กษ. (สศก.)  **ประโยชน์ที่ได้รับ :**  เพื่อประโยชน์ในการควบคุมการแพร่ขยายของสินค้าที่เกี่ยวข้องกับการแพร่ขยายอาวุธที่มีอานุภาพทำลายล้างสูง  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** โครงการปรับปรุงกิจการประปาแผนหลัก ครั้งที่ 9 ของการประปานครหลวง  **สารัตถะ :** มท. เสนอ ครม. พิจารณาให้ความเห็นชอบ ดังนี้  1. ให้ กปน. ดำเนินงานโครงการปรับปรุงกิจการประปาแผนหลัก ครั้งที่ 9 วงเงินลงทุนรวม 42,750 ล้านบาท โดยใช้เงินรายได้ของ กปน. จำนวน 19,750 ล้านบาท และเงินกู้ในประเทศ จำนวน 23,000 ล้านบาท  2. ให้ กปน. กู้เงินในประเทศ ภายในกรอบวงเงิน 23,000 ล้านบาท เพื่อเป็นเงินลงทุนของโครงการดังกล่าว โดย กปน. จะทยอยดำเนินการกู้เงินตามความจำเป็นจนกว่างานจะแล้วเสร็จ  โดยมีรายละเอียดสรุปได้ ดังนี้  1. ครม. มีมติเมื่อวันที่ 10 มิ.ย. 2551 เห็นชอบโครงการปรับปรุงกิจการประปาแผนหลัก ครั้งที่ 8 ของ กปน. วงเงินลงทุน 7,494 ล้านบาท โดยให้ปรับลดการลงทุนในส่วนการวางท่อใหม่ทดแทนท่อเก่าวงเงิน 306 ล้านบาท ให้ไปจัดไว้ในงบลงทุนประจำปี ตามมติคณะกรรมการพัฒนาการเศรษฐกิจและสังคมแห่งชาติเมื่อวันที่ 15 ต.ค. 2550  2. ครม. มีมติเมื่อวันที่ 27 ก.ย. 2559 เห็นชอบกรอบและงบลงทุนของรัฐวิสาหกิจประจำปีงบประมาณ 2560 ตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอ วงเงินดำเนินการ จำนวน 1,520,541  ล้านบาท และวงเงินเบิกจ่ายลงทุน จำนวน 580,980 ล้านบาท สำหรับโครงการที่ยังไม่ได้รับความเห็นชอบจาก ครม. ซึ่งรวมถึงโครงการปรับปรุงกิจการประปาแผนหลัก ครั้งที่ 9 ให้ดำเนินการได้เมื่อได้รับอนุมัติตามขั้นตอนแล้ว  3. มท. รายงานว่า กปน. ได้จัดทำโครงการปรับปรุงกิจกรรมประปาแผนหลัก ครั้งที่ 9 เพื่อเพิ่มประสิทธิภาพความมั่นคง เพียงพอ และความมีเสถียรภาพในโครงสร้างพื้นฐานระบบประปา พร้อมยกระดับคุณภาพชีวิตของประชาชนในเขตพื้นที่รับผิดชอบของ กปน. ได้แก่ กรุงเทพมหานคร นนทบุรี และสมุทรปราการ ให้สามารถเข้าถึงน้ำประปาที่มีคุณภาพ สะอาด ปลอดภัย รองรับกับปริมาณความต้องการใช้น้ำที่เพิ่มขึ้น สนับสนุนการขับเคลื่อนเศรษฐกิจของประเทศตามนโยบายรัฐบาลและการพัฒนาประเทศตามแผนพัฒนาเศรษฐกิจและสังคมแห่งชาติ ฉบับที่ 11 ในด้านการพัฒนาศักยภาพการให้บริการน้ำอุปโภคบริโภคทั้งในเชิงปริมาณและคุณภาพที่มีมาตรฐานสากลครอบคลุมทั้งในเขตเมืองและพื้นที่ชนบท  4. กปน. ได้จัดทำโครงการปรับปรุงกิจการประปาแผนหลัก ครั้งที่ 9 โดยมีขอบเขตงานครอบคลุมระบบน้ำดิบ ระบบผลิตน้ำ ระบบสูบส่งน้ำ ระบบสูบจ่ายน้ำ และงานอื่น ๆ ที่เกี่ยวข้อง ระยะเวลาดำเนินการ 7 ปี เริ่มตั้งแต่ปี พ.ศ. 2559 จนถึงปี พ.ศ. 2565 ซึ่งคณะกรรมการ กปน. ได้ให้ความเห็นชอบโครงการปรับปรุงกิจการประปาแผนหลัก ครั้งที่ 9 ในคราวประชุมครั้งที่ 6/2558 เมื่อวันที่ 10 มิ.ย. 2558 โดยมีสาระสำคัญ ดังนี้  4.1 **วัตถุประสงค์โครงการ**  4.1.1 เพื่อขยายกำลังการผลิตน้ำประปาของโรงงานผลิตน้ำมหาสวัสดิ์ให้รองรับกับปริมาณความต้องการใช้น้ำที่เพิ่มขึ้นในอนาคต และเพิ่มประสิทธิภาพในการบริหารจัดการความเสี่ยงระบบผลิตน้ำ  4.1.2 เพื่อสร้างเสถียรภาพและความมั่นคงของระบบส่งน้ำด้วยการก่อสร้างอุโมงค์ส่งน้ำจากโรงงานผลิตน้ำมหาสวัสดิ์อีกหนึ่งเส้นทาง พร้อมทั้งก่อสร้างอุโมงค์ส่งน้ำเชื่อมฝั่งตะวันออกและฝั่งตะวันตกเพิ่มอีกเส้นทางหนึ่ง  4.1.3 เพื่อสร้างประสิทธิภาพในระบบสูบจ่ายน้ำโดยเฉพาะพื้นที่ฝั่งตะวันตกของแม่น้ำเจ้าพระยาตอนล่างด้วยการเพิ่มสถานีสูบจ่ายน้ำแห่งใหม่  4.1.4 เพื่อเพิ่มประสิทธิภาพในระบบสูบจ่ายน้ำโดยการก่อสร้างขยายถังเก็บน้ำใสเพิ่มที่สถานีสูบจ่ายน้ำมีนบุรี สถานีสูบจ่ายน้ำลาดกระบัง สถานีสูบจ่ายน้ำบางพลี สถานีสูบจ่ายน้ำลาดพร้าว และสถานีสูบจ่ายน้ำสำโรง  4.1.5 เพื่อรองรับการให้บริการน้ำประปาแก่ประชาชน โดยเฉพาะพื้นที่รอบนอกตามรอยต่อของเขตพื้นที่รับผิดชอบของ กปน.  4.2 **ขอบเขตงานที่สำคัญ** มีดังนี้  **น้ำดิบ** เครื่องสูบน้ำดิบ ขนาด 150 ลูกบาศก์เมตรต่อนาที จำนวน 5 ชุด ที่โรงสูบน้ำดิบมหาสวัสดิ์ 3**วงเงิน** 355 ล้านบาท  **ผลิตน้ำ** 1) ก่อสร้างขยายกำลังการผลิตน้ำที่โรงงานผลิตน้ำมหาสวัสดิ์เพิ่มขึ้นอีก 800,000 ลูกบาศก์เมตรต่อวัน พร้อมงานอื่นที่เกี่ยวข้อง **วงเงิน** 4,059 ล้านบาท  2) งานจัดซื้อและติดตั้งสถานีไฟฟ้าย่อย (Sub-Station) 115 KV ที่โรงงานผลิตน้ำมหาสวัสดิ์ **วงเงิน** 463 ล้านบาท  **สูบส่งน้ำ** 1) งานก่อสร้างอุโมงค์ส่งน้ำระยะทางประมาณ 44 กิโลเมตร พร้อมงานอื่นที่เกี่ยวข้อง **วงเงิน** 15,083 ล้านบาท  2) เครื่องสูบส่งน้ำขนาด 300 ลูกบาศก์เมตรต่อนาที จำนวน 3 ชุด ที่สถานีสูบส่งน้ำมหาสวัสดิ์ 2 พร้อมงานอื่นที่เกี่ยวข้อง **วงเงิน** 486 ล้านบาท  **สูบจ่ายน้ำ** 1) ก่อสร้าง/จัดซื้อและติดตั้งสถานีสูบจ่ายน้ำบางมด **วงเงิน** 1,822 ล้านบาท  2) งานก่อสร้างถังเก็บน้ำใส ขนาด 80,000 ลูกบาศก์เมตร ที่สถานีสูบจ่ายน้ำบางพลี พร้อมงานอื่นที่เกี่ยวข้อง **วงเงิน** 1,097 ล้านบาท  3) งานจัดซื้อและติดตั้งสถานีไฟฟ้าย่อยที่สถานีสูบจ่ายน้ำลาดกระบังแห่งที่ 2 พร้อมงานอื่นที่เกี่ยวข้อง **วงเงิน** 49 ล้านบาท  4) งานก่อสร้างสถานีสูบจ่ายน้ำลาดกระบังแห่งที่ 2 ถังเก็บน้ำใสขนาดความจุ 50,000 ลูกบาศก์เมตร พร้อมงานอื่นที่เกี่ยวข้อง **วงเงิน** 1,109 ล้านบาท  5) งานก่อสร้างถังเก็บน้ำใส ขนาด 70,000 ลูกบาศก์เมตร ที่สถานีสูบจ่ายน้ำมีนบุรี พร้อมงานอื่นที่เกี่ยวข้อง **วงเงิน** 1,123 ล้านบาท  6) งานก่อสร้างถังเก็บน้ำใส ขนาด 20,000 ลูกบาศก์เมตร ที่สถานีสูบจ่ายน้ำลาดพร้าว พร้อมงานอื่นที่เกี่ยวข้อง **วงเงิน** 349 ล้านบาท  7) งานก่อสร้างถังเก็บน้ำใส ขนาด 20,000 ลูกบาศก์เมตร ที่สถานีสูบจ่ายน้ำสำโรง พร้อมงานอื่นที่เกี่ยวข้อง **วงเงิน** 552 ล้านบาท  8) งานจัดซื้อและติดตั้งเครื่องสูบน้ำ **วงเงิน** 394 ล้านบาท  9) งานเพิ่มประสิทธิภาพระบบจ่ายน้ำโดยการวางท่อประปาขนาด 100 – 1,800 มิลลิเมตร โดยที่ กปน. ดำเนินการเอง และงานร่วมกับหน่วยงานภายนอก **วงเงิน** 10,000 ล้านบาท  **อื่น ๆ** 1) ค่าจ้างวิศวกรที่ปรึกษาสำรวจ ออกแบบ และควบคุมงานก่อสร้าง **วงเงิน** 998 ล้านบาท  2) ค่าบริหารและควบคุมโครงการ **วงเงิน** 924 ล้านบาท  3) ค่างานสำรอง **วงเงิน** 3,887 ล้านบาท  **รวมเงินโครงการ** 42,750 ล้านบาท  4.3 **ระยะเวลาดำเนินการ** : 7 ปี คาดว่าจะเริ่มดำเนินการในปี 2559 – 2565 (กรณีที่สามารถขออนุมัติความเห็นชอบจากคณะรัฐมนตรีภายในปี 2559)  4.4 **วงเงินลงทุน** : โครงการปรับปรุงกิจการประปาแผนหลัก ครั้งที่ 9 ประกอบด้วย  **แหล่งเงินทุน** : เงินรายได้ของ กปน. **จำนวน** 19,750 ล้านบาท **คิดเป็นร้อยละ** 46.2  เงินกู้ในประเทศ **จำนวน** 23,000 ล้านบาท **คิดเป็นร้อยละ** 53.8  **รวมทั้งสิ้น 42,750 ล้านบาท**  4.5 **ผลตอบแทนโครงการ**  **ผลตอบแทน** : ทางการเงิน (FIRR) **อัตราผลตอบแทนร้อยละ** - 3.37 **มูลค่าปัจจุบันสุทธิ (NPV)** – 28,830.3 ล้านบาท **อัตราส่วนผลประโยชน์ต่อค่าลงทุน (B/C ratio)** 0.36  **ผลตอบแทน** : ทางเศรษฐศาสตร์ (EIRR) **อัตราผลตอบแทนร้อยละ** 14.54 **มูลค่าปัจจุบันสุทธิ (NPV)** 5,809.7 ล้านบาท **อัตราส่วนผลประโยชน์ต่อค่าลงทุน (B/C ratio)** 1.23  4.6 **ผลที่คาดว่าจะได้รับจากการดำเนินโครงการ** : ภายหลังการดำเนินงานโครงการปรับปรุงกิจการประปาแผนหลัก ครั้งที่ 9 แล้วเสร็จ โครงการดังกล่าวจะสามารถสร้างประโยชน์ให้แก่ประชาชนในพื้นที่รับผิดชอบของ กปน. ได้ดังนี้  4.6.1 สามารถเพิ่มประสิทธิภาพของระบบประปาทั้งระบบ ให้มีความเพียงพอและมีคุณภาพ มั่นคง และสร้างความยั่งยืนแก่โครงสร้างพื้นฐานระบบประปาของ กปน. มากยิ่งขึ้น  4.6.2 สามารถลดผลกระทบจากวิกฤติการณ์น้ำดิบจากลุ่มน้ำเจ้าพระยาด้อยคุณภาพสำหรับการผลิตน้ำประปา โดยการนำน้ำจากลุ่มน้ำแม่กลองเข้ามาทดแทน เพื่อสร้างเสถียรภาพและความยั่งยืนแก่ระบบประปา  4.6.3 เพิ่มความสามารถในการกักเก็บน้ำใสโดยสร้างถังเก็บน้ำใสเพิ่มขึ้นตามสถานีสูบจ่ายน้ำเพื่อขยายระยะเวลาในการสูบจ่ายน้ำได้เพิ่มสูงขึ้นจากเดิม หากเกิดกรณีฉุกเฉินต่าง ๆ แก่ระบบผลิตน้ำประปา  4.6.4 สามารถให้บริการน้ำประปาครอบคลุมพื้นที่บริการ โดยเฉพาะพื้นที่ชายขอบรอบนอกและรองรับการขยายตัวของเมืองในพื้นที่กรุงเทพมหานครตอนบนและตอนล่าง  4.6.5 สามารถยกระดับการให้บริการน้ำประปาด้วยการเพิ่มแรงดันน้ำที่สูงขึ้นและสร้างความพึงพอใจแก่ผู้ใช้น้ำให้เกิดความประทับใจและสร้างภาพลักษณ์ที่ดี  4.7 **การประเมินผลกระทบสิ่งแวดล้อม** : การดำเนินการอยู่ภายใต้การควบคุม การบริหารจัดการที่ถูกต้อง  มีมาตรฐานตามหลักสากลเป็นไปตามเกณฑ์มาตรฐานที่กฎหมายที่เกี่ยวข้องกำหนด ภายในพื้นที่และระยะเวลาอันจำกัด ส่งผลให้ผลกระทบที่เกิดขึ้นมีเพียงเล็กน้อยไม่เข้าข่ายหรือไม่มีนัยสำคัญของความรุนแรง และทาง กปน. ได้คำนึงและตระหนักถึงเรื่องผลกระทบที่จะมีต่อสิ่งแวดล้อมเป็นอย่างดี โดยได้เตรียมมาตรการป้องกันและบริหารจัดการที่ถูกต้องและมีมาตรฐานเพื่อบริหารจัดการโครงการดังกล่าวให้ก่อสร้างและดำเนินการทั้งช่วงระยะเวลาก่อนก่อสร้าง ระยะเวลาก่อสร้าง และการดำเนินการภายหลังการก่อสร้างแล้วเสร็จให้ส่งผลกระทบต่อสิ่งแวดล้อมให้น้อยที่สุด โดย กปน.  จะดำเนินการจัดให้มีมาตรการในด้านคุณภาพ อากาศ เสียง และความสั่นสะเทือน จะไม่ส่งผลกระทบต่อสิ่งแวดล้อมอย่างมีนัยสำคัญ  5. **สำนักงานนโยบายและแผนทรัพยากรธรรมชาติและสิ่งแวดล้อม** ทส. พิจารณากิจกรรมภายใต้โครงการปรับปรุงกิจการประปาแผนหลัก ครั้งที่ 9 แล้วเห็นว่าไม่มีกิจกรรมใดที่เข้าข่ายต้องจัดทำรายงานการวิเคราะห์ผลกระทบสิ่งแวดล้อม ตามประกาศ ทส. เรื่อง กำหนดประเภทและขนาดของโครงการหรือกิจการซึ่งต้องจัดทำรายงานการวิเคราะห์ผลกระทบสิ่งแวดล้อมและหลักเกณฑ์วิธีการระเบียบปฏิบัติและแนวทางการจัดทำรายงานการวิเคราะห์ผลกระทบสิ่งแวดล้อม  6. **คณะกรรมการพัฒนาการเศรษฐกิจและสังคมแห่งชาติ** ได้มีมติเมื่อวันที่ 7 เม.ย. 2559 สรุปได้ ดังนี้  6.1 เห็นควรให้ความเห็นชอบการดำเนินโครงการปรับปรุงกิจการประปาแผนหลัก ครั้งที่ 9 ของ กปน.  วงเงินลงทุนรวม 42,750 ล้านบาท โดยใช้จากเงินกู้ในประเทศ จำนวน 23,000 ล้านบาท และเงินรายได้  จำนวน 19,750 ล้านบาท ระยะเวลาดำเนินการ 7 ปี (พ.ศ. 2559 - 2565) เนื่องจากโครงการฯ จะช่วยเพิ่มประสิทธิภาพของระบบประปาให้สามารถรองรับความต้องการใช้น้ำที่มีแนวโน้มเพิ่มขึ้นได้อย่างเพียงพอและครอบคลุมพื้นที่บริการ รวมทั้งเสริมสร้างความมั่นคงของระบบประปาให้สามารถบริการผู้ใช้น้ำทั้งในเชิงปริมาณและคุณภาพได้อย่างต่อเนื่อง เพื่อยกระดับคุณภาพชีวิตของประชาชนให้ดีขึ้นและสนับสนุนการพัฒนาเศรษฐกิจในพื้นที่  6.2 เพื่อให้การดำเนินโครงการเป็นไปตามเป้าหมายอย่างมีประสิทธิภาพ เห็นควรให้ กปน. พิจารณาดำเนินการ ดังนี้  6.2.1 เร่งดำเนินโครงการลงทุนที่ได้รับอนุมัติจาก ครม. ซึ่งอยู่ระหว่างการก่อสร้างให้แล้วเสร็จโดยเร็ว รวมทั้งพิจารณาแนวทางแก้ไขปัญหาที่เป็นอุปสรรคต่อการดำเนินงานในช่วงที่ผ่านมาซึ่งทำให้โครงการมีความล่าช้า เพื่อให้สามารถรองรับความต้องการใช้น้ำที่จะเพิ่มขึ้นได้อย่างมีประสิทธิภาพและสามารถวางแผนการลงทุนในอนาคตได้อย่างเหมาะสม  6.2.2 ประสานงานการขอใช้พื้นที่เพื่อให้การดำเนินงานของหน่วยงานสาธารณูปโภคและหน่วยงานเจ้าของพื้นที่มีการดำเนินงานสอดคล้องกันและสามารถดำเนินการได้ตามแผนงานที่กำหนด  6.2.3 ติดตามและตรวจสอบการดำเนินงานของผู้รับจ้างให้ปฏิบัติตามมาตรการป้องกันและแก้ไขผลกระทบสิ่งแวดล้อมอย่างเคร่งครัด เพื่อลดผลกระทบต่อคุณภาพชีวิตของชุมชนและสังคมให้น้อยที่สุด  6.2.4 เห็นควรให้ กปน. ศึกษาความเหมาะสมการปรับโครงสร้างอัตราค่าน้ำสำหรับกลุ่มผู้ใช้น้ำประเภทต่าง ๆ ได้แก่ ภาคครัวเรือน ภาคธุรกิจ และภาคอุตสาหกรรมเพื่อใช้กลไกราคาเป็นเครื่องมือในการสร้างจิตสำนึกและปรับเปลี่ยนพฤติกรรมให้ทุกภาคส่วนมีการใช้น้ำอย่างมีประสิทธิภาพ สนับสนุนให้มีการนำเทคโนโลยีสมัยใหม่มาช่วยพัฒนาอุปกรณ์ที่ช่วยประหยัดน้ำทั้งในภาคครัวเรือน ภาคธุรกิจ และภาคอุตสาหกรรม โดยคำนึงถึงผลกระทบต่อผู้บริโภคภาคครัวเรือนในการเข้าถึงบริการขั้นพื้นฐานจากรัฐ  6.2.5 เห็นควรให้ กปน. เร่งรัดการดำเนินงานตามแผนการบริหารจัดการน้ำสูญเสียปี 2559 – 2570 ขององค์กรให้เป็นไปตามเป้าหมาย และกำหนดดัชนีชี้วัดการลดน้ำสูญเสีย ที่เกิดจากการดำเนินโครงการเพิ่มเติมให้ชัดเจน เพื่อใช้ติดตามและประเมินผลความสำเร็จการลดน้ำสูญเสียที่เกิดจากการดำเนินโครงการได้อย่างเป็นรูปธรรมต่อไป  6.3 เห็นควรให้ มท. พิจารณาดำเนินการ ดังนี้  6.3.1 พิจารณาความเหมาะสมของกฎหมายควบคุมอาคารที่เกี่ยวข้องกับการใช้ทรัพยากรน้ำเพื่อเพิ่มประสิทธิภาพในการใช้น้ำของอาคาร ตามหลักการ 3R (Reduce Reuse Recycle) เช่น การใช้สุขภัณฑ์ประหยัดน้ำ  การกำหนดให้มีแหล่งกักเก็บน้ำฝน การกำหนดให้มีการบำบัดน้ำเสียเพื่อนำกลับมาใช้ใหม่ในบางกิจกรรมของอาคาร (Recycle Water) และการให้น้ำสนามหญ้าผ่านระบบท่อใต้ดิน เป็นต้น  6.3.2 กำกับหน่วยงานที่เกี่ยวข้องในการควบคุมการก่อสร้างอาคารให้มีการบำบัดน้ำเสียของโครงการที่ได้มาตรฐานอย่างเข้มงวด รวมทั้งเร่งรัดการบริหารจัดการน้ำเสียรวมให้มีประสิทธิภาพ เนื่องจากปัจจุบันระบบบำบัดน้ำเสียรวมในพื้นที่กรุงเทพมหานคร นนทบุรี และสมุทรปราการ สามารถรวบรวมน้ำเสียในพื้นที่ได้เพียง 251 ตารางกิโลเมตร หรือคิดเป็นประมาณร้อยละ 10 ของพื้นที่ นอกจากนี้ควรหารือกับหน่วยงานที่เกี่ยวข้องในการพิจารณากำหนดอัตราและแนวทางการจัดเก็บค่าบำบัดน้ำเสียตามหลักการผู้ก่อมลพิษเป็นผู้จ่าย (Polluter Pay Principle) เพื่อกระตุ้นให้ผู้ใช้น้ำตระหนักถึงความรับผิดชอบในการบำบัดน้ำเสียและการรักษาสิ่งแวดล้อม  7. **สำนักงบประมาณ** พิจารณาแล้วเห็นชอบตามที่ มท. เสนอ และมีข้อเสนอแนะเพิ่มเติมว่า เนื่องจากเป็นการดำเนินโครงการที่มีวงเงินสูง กปน. ควรเร่งรัดการจัดทำแผนการบริหารจัดการน้ำสูญเสียขององค์กรให้เป็นไปตามเป้าหมาย ควรบริหารความเสี่ยงและควบคุมการดำเนินงานให้เป็นไปตามแผนที่กำหนดไว้ รวมถึงให้ความสำคัญต่อการวางแผนการเตรียมความพร้อมในขั้นตอนของแผนการปฏิบัติงานและแผนการใช้จ่ายเงินที่ชัดเจน ตลอดจนมีการติดตามประเมินผลการดำเนินโครงการอย่างต่อเนื่อง เพื่อจะได้นำผลดังกล่าวมาปรับปรุงและพัฒนาโครงการให้มีประสิทธิภาพยิ่งขึ้น  **มติ ครม. :** 1. เห็นชอบทั้ง 2 ข้อ ตามที่ มท. เสนอ โดยให้การประปานครหลวงปรับระยะเวลาของโครงการปรับปรุงกิจการประปาแผนหลัก ครั้งที่ 9 ให้สอดคล้องกับการดำเนินการจริงที่จะสามารถเริ่มได้ในปีงบประมาณ พ.ศ. 2560 ทั้งนี้ ให้ มท. และการประปานครหลวงรับความเห็นของ กค. กษ. สงป. (หนังสือสำนักงบประมาณที่ นร 0715/25461 ลงวันที่ 11 สิงหาคม 2559) และคณะกรรมการพัฒนาการเศรษฐกิจและสังคมแห่งชาติ (หนังสือสำนักงานคณะกรรมการพัฒนาการเศรษฐกิจและสังคมแห่งชาติ ที่ นร 1101/2803 ลงวันที่ 12 พฤษภาคม 2559) ไปพิจารณาดำเนินการในส่วนที่เกี่ยวข้องต่อไปด้วย  2. ให้ ทส. ร่วมกับ กษ. มท. และหน่วยงานที่เกี่ยวข้องสร้างการรับรู้และการมีส่วนร่วมให้กับทุกภาคส่วน ทั้งภาครัฐ ภาคเอกชน และประชาชน เกี่ยวกับการใช้ทรัพยากรน้ำให้เกิดประโยชน์สูงสุด เช่น แนวทางการลดน้ำสูญเสียการบำบัดน้ำเพื่อนำกลับมาใช้ใหม่ | **หน่วยงานที่รับผิดชอบ** : มท./กษ. (ชป.)  **ประโยชน์ที่ได้รับ :**  เพื่อให้การดำเนินโครงการปรับปรุงกิจการประปาแผนหลัก  ครั้งที่ 9 (ปี 2559 – 2565) เป็นไปตามแผนงานและงบประมาณ ที่กำหนดไว้ รวมถึงการพัฒนาโครงสร้างพื้นฐานระบบประปาของ กปน. ให้เกิดประสิทธิภาพสูงสุด  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** ขอผ่อนผันการใช้พื้นที่ลุ่มน้ำชั้นที่ 1 เอ 1 บี 1 เอเอ็ม และ 1 บีเอ็ม เพื่อทำเหมืองแร่ ของบริษัท ทีพีไอ โพลีน จำกัด (มหาชน) ที่จังหวัดสระบุรี  **สารัตถะ :** อก. เสนอ ครม. พิจารณา ดังนี้  1. อนุมัติการขอผ่อนผันการใช้พื้นที่ลุ่มน้ำชั้นที่ 1 เอ 1 บี 1 เอเอ็ม และ 1 บีเอ็ม เพื่อทำเหมืองแร่ของบริษัททีพีไอ โพลีน จำกัด (มหาชน) ที่จังหวัดสระบุรี ตามคำขอประธานบัตรที่ 15-17/2552 ตามมติ ครม. เมื่อวันที่ 15 พ.ค. 2533 วันที่ 21 ก.พ. 2538 และวันที่ 6 ก.พ. 2544  2. ให้ความเห็นชอบหลักเกณฑ์สำหรับโครงการที่จะขออนุมัติผ่อนผันการใช้พื้นที่ลุ่มน้ำชั้นที่ 1 เพื่อการทำเหมืองและเพื่อการต่ออายุประทานบัตรทำเหมืองแร่ โดยจะต้องเป็นโครงการที่ดำเนินการในพื้นที่เดิมที่มีการทำเหมืองมาก่อน มีความจำเป็นทางด้านเศรษฐกิจ มีความคุ้มค่าและความเหมาะสมทางด้านเศรษฐกิจและสังคมเมื่อเปรียบเทียบกับผลกระทบสิ่งแวดล้อมที่อาจเกิดขึ้น รวมทั้งต้องเป็นไปตามมติ ครม. ที่เกี่ยวข้อง (ตามข้อ 7)  โดยมีรายละเอียดสรุปได้ ดังนี้  1. อก. รายงานว่า บริษัท ทีพีไอ โพลีน จำกัด (มหาชน) (เดิมชื่อ บริษัท ทีพีไอ โพลีน จำกัด) เป็นผู้ถือประทานบัตรที่ 27340/14390 ที่ 27341/14391 และที่ 27348/14392 ชนิดแร่หินอุตสาหกรรมชนิดหินปูน  (เพื่ออุตสาหกรรมปูนซีเมนต์) ที่ตำบลมิตรภาพ อำเภอมวกเหล็ก และตำบลทับกวาง อำเภอแก่งคอย จังหวัดสระบุรี  ซึ่งประทานบัตรที่ 27340/14390 มีอายุ 23 ปี ตั้งแต่วันที่ 30 เม.ย. 2534 ถึงวันที่ 29 เม.ย. 2557 ประทานบัตรที่ 27341/14391 และที่ 27348/14392 มีอายุ 25 ปี ตั้งแต่วันที่ 30 เม.ย. 2534 ถึงวันที่ 29 เม.ย. 2559  2.บริษัทฯ ได้ยื่นคำขอประทานบัตรที่ 15-17/2552 รวม 3 แปลง ชนิดแร่หินอุตสาหกรรมชนิดหินปูน  (เพื่ออุตสาหกรรมปูนซีเมนต์) ที่ตำบลมิตรภาพ อำเภอมวกเหล็ก และตำบลทับกวาง อำเภอแก่งคอย จังหวัดสระบุรี  เนื้อที่รวม 895 ไร่ 1 งาน 21 ตารางวา (พื้นที่ประทานบัตรเดิม ตามข้อ 1) ซึ่งอยู่ในพื้นที่ลุ่มน้ำชั้นที่ 1 เอ 1 บี 1 เอเอ็ม และ 1 บีเอ็ม ของลุ่มน้ำป่าสัก ตามมติ ครม. เมื่อวันที่ 21 ก.พ. 2538 พื้นที่คำขอเป็นที่ป่าตามมาตรา 4 (1)  แห่งพระราชบัญญัติป่าไม้ พ.ศ. 2484 ซึ่งกรมป่าไม้ไม่ขัดข้องในการเข้าทำประโยชน์ในพื้นที่ สำนักงานเทศบาล ตำบลทับกวางและองค์การบริหารส่วนตำบลมิตรภาพได้ให้ความเห็นชอบในการขอประทานบัตรแล้ว คณะกรรมการผู้ชำนาญการพิจารณารายงานการวิเคราะห์ผลกระทบสิ่งแวดล้อมด้านเหมืองแร่และอุตสาหกรรมถลุงหรือแต่งแร่ได้ให้ความเห็นชอบกับรายงานการวิเคราะห์ผลกระทบสิ่งแวดล้อม และคณะกรรมการสิ่งแวดล้อมแห่งชาติ ได้ให้ความเห็นชอบกับรายงานการวิเคราะห์ผลกระทบสิ่งแวดล้อมแล้วเมื่อวันที่ 18 ธ.ค. 2556 ซึ่งพื้นที่ไม่เป็นแหล่งธรรมชาติอันควรอนุรักษ์ ไม่เป็นพื้นที่ต้องห้ามสำหรับการทำเหมือง ตามระเบียบและกฎหมายของส่วนราชการต่าง ๆ การดำเนินการคำขอเป็นไปตามขั้นตอนของระเบียบและกฎหมายที่เกี่ยวข้อง โดยการปิดประกาศการขอประทานบัตรตามมาตรา 49  แห่งพระราชบัญญัติแร่ พ.ศ. 2510 ไม่มีผู้ร้องเรียนคัดค้านการขอประทานบัตร  3. เมื่อวันที่ 24 ก.ค. 2557 เจ้าหน้าที่จังหวัดสระบุรี พร้อมด้วยเจ้าหน้าที่หน่วยงานภาครัฐอื่น ๆ ได้ตรวจสอบพบว่า บริษัทฯ มีการทำเหมืองออกนอกเขตพื้นที่บริเวณประทานบัตรที่ 27833/14709 (คนละบริเวณกับพื้นที่คำขอทั้ง 3 แปลงดังกล่าว) กรมอุตสาหกรรมพื้นฐานและการเหมืองแร่ได้ดำเนินคดีทั้งทางแพ่งและอาญากับบริษัทฯ  โดยคดีอาญาได้แจ้งความดำเนินคดีกับบริษัทฯ ข้อหาฐานทำเหมืองโดยไม่ได้รับอนุญาตประทานบัตรฯ ตามมาตรา  43 แห่งพระราชบัญญัติแร่ พ.ศ. 2510 กรณีตรวจสอบพบว่าบริษัทฯ มีการทำเหมืองในเขตพื้นที่คำขอประทานบัตรที่ 286/2532 220/2532 และ 32/2542 เป็นคดีอาญาที่ 1/2558 ของกองการกำกับการ 2 กองบังคับ การปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม ส่วนคดีแพ่งได้ฟ้องเรียกค่าเสียหาย จากบริษัทฯ กรณีดังกล่าวคิดเป็นค่าเสียหายจำนวน 4,338,558,231.54 บาท เป็นคดีแพ่งที่ 776/2558  ของศาลจังหวัดสระบุรี ซึ่งปัจจุบันอยู่ระหว่างการพิจารณาคำร้องขอโอนคดีจากศาลจังหวัดสระบุรีไปยังศาลแพ่ง  (แผนกคดีสิ่งแวดล้อม) ของศาลอุทธรณ์  4. ต่อมาปี พ.ศ. 2558 กรมอุตสาหกรรมพื้นฐานและการเหมืองแร่ได้ตรวจพบว่าบริษัทฯ ยังคงมีการกระทำความผิดซ้ำในพื้นที่เดิม โดยมีการทำเหมืองในเขตพื้นที่ห้ามทำเหมือง (Buffer Zone) ในเขตประทานบัตรที่ 27833/14709 ของบริษัทฯ จึงได้แจ้งความดำเนินคดีอาญากับบริษัทฯ อีก 1 คดี และดำเนินคดีทางแพ่งเพิ่มอีก  2 คดี โดยคดีอาญาได้แจ้งความดำเนินคดีข้อหาฐานทำเหมืองโดยไม่ได้รับอนุญาตประทานบัตร ตามมาตรา 43 แห่ง พระราชบัญญัติแร่ พ.ศ. 2510 กรณีตรวจสอบพบว่า บริษัทฯ ยังมีการทำเหมืองในเขตพื้นที่คำขอประทานบัตรที่ 286/2532 ของบริษัทฯ ซึ่งเป็นพื้นที่เดิมที่ได้แจ้งความดำเนินคดีกับบริษัทฯ ไว้แล้ว เป็นคดีอาญาเพิ่มเติมที่ 1/2559 ของกองบังคับการปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำหรับคดีแพ่งเพิ่มอีกจำนวน 2 คดี ได้ฟ้องคดีเพื่อเรียกค่าเสียหายกับบริษัทฯ คิดเป็นค่าเสียหาย จำนวน 327,680,219.25 บาท  เป็นคดีแพ่งที่ 283/2559 ของศาลจังหวัดสระบุรี คิดเป็นค่าเสียหาย จำนวน 1,671,128,829.14 บาท เป็นคดีแพ่งที่ 288/2559 ของศาลจังหวัดสระบุรี  ทั้งนี้ ปัจจุบันกรมอุตสาหกรรมพื้นฐานและการเหมืองแร่มีการดำเนินคดีทั้งทางแพ่งและทางอาญากับบริษัทฯ รวม 5 คดี โดยคดีอาญาทั้ง 2 คดี อยู่ในระหว่างขั้นตอนการรวบรวมพยานหลักฐานของพนักงานสอบสวนเพื่อสรุปสำนวนความเห็นเสนอต่อพนักงานอัยการ ส่วนคดีแพ่งทั้ง 3 คดี ได้มีการฟ้องเรียกค่าเสียหายกับบริษัทฯ คิดเป็นค่าเสียหาย รวม 6,337,367,279.45 บาท ขณะนี้คดีอยู่ในระหว่างขั้นตอนการพิจารณาคดีในชั้นศาล  5. กฎกระทรวงฉบับที่ 19 (พ.ศ. 2516) แก้ไขเพิ่มเติมโดยกฎกระทรวงฉบับที่ 64 (พ.ศ. 2530) ออกตามความในพระราชบัญญัติแร่ พ.ศ. 2510 กำหนดคุณสมบัติของผู้ยื่นคำขอประทานบัตรไว้โดยจะต้องไม่เคยต้องโทษ ตามมาตรา 43 แห่งพระราชบัญญัติแร่ พ.ศ. 2510 คือทำเหมืองโดยไม่ได้รับอนุญาต เว้นแต่พ้นโทษมาแล้วเกิน สิบสองเดือน กรณีบริษัทฯ เรื่องอยู่ระหว่างเจ้าพนักงานสืบสวนสอบสวนดำเนินการรวบรวมพยานหลักฐาน  เพื่อประกอบการพิจารณาสั่งฟ้องหรือไม่ฟ้อง ซึ่งยังมิได้มีคำพิพากษาถึงที่สุด จึงทำให้บริษัทฯ ยังมีคุณสมบัติในการเป็น ผู้ยื่นคำขอประทานบัตร  6. **การดำเนินโครงการเหมืองแร่**  6.1 **เทคนิคและวิธีการทำเหมือง** การออกแบบการทำเหมืองตามแผนผังโครงการทำเหมืองสำหรับคำขอประทานบัตรทั้ง 3 แปลง เป็นการทำเหมืองเปิดแบบขั้นบันไดในพื้นที่การทำเหมืองเดิมของบริษัทฯ โดยมีปริมาณสำรองแร่ที่สามารถทำเหมืองได้ประมาณ 10.37 ล้านเมตริกตัน คิดเป็นมูลค่าประมาณ 2,592.50 ล้านบาท ซึ่งในการทำเหมืองจะร่วมแผนผังโครงการทำเหมืองเดียวกันกับประทานบัตรจำนวน 6 แปลง ของผู้ขอเอง ซึ่งประเมินปริมาณแร่สำรองที่สามารถทำเหมืองได้ของโครงการ ประมาณ 78.31 ล้านเมตริกตัน คิดเป็นมูลค่าประมาณ 19,577.50  ล้านบาท  6.2 **ประโยชน์ทางด้านเศรษฐกิจ** แหล่งหินปูนของจังหวัดสระบุรีเป็นแหล่งที่สำคัญของประเทศ พื้นที่โครงการเป็นแหล่งหินปูนที่มีคุณสมบัติเหมาะสมทั้งทางเคมีและกายภาพในการใช้เป็นวัตถุดิบในการผลิตปูนซีเมนต์เพื่อป้อนโรงงานของบริษัทฯ จำนวน 4 โรงงาน ปัจจุบันบริษัทฯ ได้รับอนุญาตประทานบัตร จำนวน 28 แปลง แบ่งเป็นพื้นที่การผลิต 3 พื้นที่ คิดเป็นปริมาณสำรองแร่หินปูนทั้งหมดประมาณ 532.39 ล้านเมตริกตัน ทำเหมืองไปแล้วประมาณ 160 ล้านเมตริกตัน คงเหลือปริมาณแร่หินปูนประมาณ 373.39 ล้านเมตริกตัน แบ่งเป็นหินปูนคุณภาพดี 152 ล้านเมตริกตัน และหินปูนคุณภาพต่ำ 220.39 ล้านเมตริกตัน โดยหินปูนคุณภาพดีใช้เป็นวัตถุดิบหลักเพื่อป้อนโรงงานผลิตปูนซีเมนต์ของบริษัทฯ เอง ซึ่งมีอัตราการผลิตปูนซีเมนต์เป็นอันดับ 2 ของประเทศ โดยมีความต้องการใช้หินปูนประมาณ 24.35 ล้านเมตริกตันต่อปี แบ่งเป็นหินปูนคุณภาพดี 17.06 ล้านเมตริกตัน และหินปูนคุณภาพต่ำ 7.29 ล้านเมตริกตันต่อปี **ปริมาณแร่สำรองดังกล่าวสามารถรองรับการผลิตปูนซีเมนต์ได้เพียง 9 ปี** นอกจากนี้หินปูนคุณภาพต่ำยังสามารถนำไปใช้ในอุตสาหกรรมต่อเนื่องอื่น ๆ ผลประโยชน์ทางตรงและทางอ้อมที่ภาครัฐจะได้รับ ได้แก่ ผลประโยชน์พิเศษเพื่อประโยชน์แก่รัฐเพื่อตอบแทนการออกประทานบัตร ค่าภาคหลวงแร่ ภาษี การจ้างงาน การกระจายรายได้สู่ท้องถิ่น รวมถึงผลประโยชน์ทางเศรษฐกิจทั้งทางตรงและทางอ้อมที่ได้จากอุตสาหกรรมต่อเนื่องอื่น ๆ ของโครงการ เช่น อุตสาหกรรมปูนซีเมนต์ อุตสาหกรรมก่อสร้าง  6.3 **การจัดการด้านสิ่งแวดล้อม**  6.3.1 การทำเหมืองที่ผ่านมาผู้ถือประทานบัตรได้ปฏิบัติตามมาตรการป้องกันและแก้ไขผลกระทบสิ่งแวดล้อมและมาตรการติดตามตรวจสอบคุณภาพสิ่งแวดล้อมที่กำหนดไว้ในรายงานการวิเคราะห์ผลกระทบสิ่งแวดล้อมอย่างครบถ้วน โดยมีการติดตามตรวจสอบผลกระทบทั้งทางด้านฝุ่น เสียง และแรงสั่นสะเทือน พบว่าอยู่ในเกณฑ์มาตรฐานที่กำหนดไว้ โดยการทำเหมืองที่ผ่านมาไม่พบปัญหาเรื่องการร้องเรียนคัดค้าน  6.3.2 การทำเหมืองต่อไปจะมีลักษณะของกิจกรรม เช่นเดียวกับที่ได้ดำเนินการมาแล้ว จึงไม่ก่อให้เกิดผลกระทบสิ่งแวดล้อมที่แตกต่างไปจากเดิมอย่างมีนัยสำคัญ โดยได้มีการกำหนดมาตรการป้องกันและแก้ไขผลกระทบสิ่งแวดล้อมอย่างเข้มงวด ตามที่ได้เสนอไว้ในรายงานการวิเคราะห์ผลกระทบสิ่งแวดล้อม ทั้งในเรื่องคุณค่าต่อคุณภาพชีวิต สุขภาพอนามัย ความปลอดภัยของประชาชน การมีส่วนร่วม การจ้างแรงงาน การป้องกันฝุ่นละออง ระดับเสียง และแรงสั่นสะเทือน ซึ่งสามารถควบคุมผลกระทบด้านสิ่งแวดล้อมให้อยู่ในเกณฑ์มาตรฐานและมีการติดตามตรวจสอบคุณภาพสิ่งแวดล้อม รวมถึงรายงานผลให้หน่วยงานที่เกี่ยวข้องทราบ  6.3.3 การฟื้นฟูพื้นที่ทำเหมืองได้กำหนดให้ดำเนินการสอดคล้องกับแผนผังโครงการทำเหมือง โดยการฟื้นฟูพื้นที่ในช่วงที่ผ่านมาบริษัทฯ ได้ฟื้นฟูสภาพพื้นที่โครงการโดยปลูกต้นไม้ตามแนวเส้นทางขนส่งแร่ บริเวณขั้นบันไดหน้าเหมืองและบริเวณสันคันทำนบดิน ตลอดจนปลูกต้นไม้เสริมเพิ่มเติม รวมทั้งดูแลรักษาสภาพป่าไม้เดิมบริเวณพื้นที่ที่ไม่เกี่ยวข้องกับกิจกรรมการทำเหมือง และในช่วงการทำเหมืองต่อไปได้วางแผนฟื้นฟูและปรับปรุงสภาพพื้นที่ควบคู่ไปพร้อมกับการทำเหมืองในแต่ละช่วง โดยจะทำการปลูกต้นไม้และพืชคลุมดินบริเวณขั้นบันได บ่อเหมือง เส้นทางขนส่งแร่ รอบอาคารสำนักงาน และบริเวณพื้นที่ที่ไม่เกี่ยวข้องกับกิจกรรมการทำเหมือง และจะดูแลต้นไม้ที่ปลูกอยู่เดิมให้เจริญเติบโตอย่างต่อเนื่อง มีการจัดตั้งกองทุนตามเงื่อนไขที่กำหนดไว้ในรายงานการวิเคราะห์ผลกระทบสิ่งแวดล้อมเพื่อดำเนินกิจกรรมที่เป็นประโยชน์ต่อชุมชนและท้องถิ่นที่ตั้งโครงการ รวมทั้งผู้ขอได้เสนอปรับเพิ่มวงเงินกองทุนตามที่ อก. กำหนด โดยปรับเพิ่มเติมจากเงื่อนไขที่กำหนดไว้ในรายงานการวิเคราะห์ผลกระทบสิ่งแวดล้อม ดังนี้  (1) กองทุนเฝ้าระวังสุขภาพ กำหนดจากอัตราการผลิตแร่ในแต่ละปี ในอัตรา 0.50 บาทต่อเมตริกตัน แต่ต้องไม่น้อยกว่า 200,000 บาทต่อปี ตลอดอายุประทานบัตร  (2) กองทุนพัฒนาหมู่บ้านรอบพื้นที่เหมืองแร่ กำหนดจากอัตราการผลิตแร่ในแต่ละปี ในอัตรา 1 บาทต่อเมตริกตัน แต่ต้องไม่น้อยกว่า 500,000 บาทต่อปี ตลอดอายุประทานบัตร  การบริหารกองทุนโดยมีการจัดตั้งคณะกรรมการมวลชนสัมพันธ์ในลักษณะไตรภาคี ซึ่งมีผู้แทนจากส่วนราชการ ผู้ประกอบการ ชุมชน รวมถึงเจ้าหน้าที่สาธารณสุข ผู้แทนสถานศึกษาและวัดในพื้นที่เข้าร่วมในคณะกรรมการทำหน้าที่บริหารจัดการกองทุนต่าง ๆ เพื่อดำเนินงานสนับสนุนกิจกรรมทางด้านสังคมและการพัฒนาท้องถิ่น โดยผู้ขอต้องรายงานผลการดำเนินงานและสถานะทางการเงินของกองทุนฯ ให้หน่วยงานที่เกี่ยวข้องทราบเป็นระยะ ๆ ตลอดระยะเวลาการดำเนินโครงการ  6.4 **การตรวจสอบพื้นที่** กรมอุตสาหกรรมพื้นฐานและการเหมืองแร่ได้ตรวจสอบพื้นที่คำขอประทานบัตรทั้ง 3 แปลงดังกล่าวร่วมกับกรมป่าไม้และสำนักงานนโยบายและแผนทรัพยากรธรรมชาติและสิ่งแวดล้อมแล้วปรากฏว่า สภาพพื้นที่คำขอและการใช้ประโยชน์ในพื้นที่ไม่มีการเปลี่ยนแปลงไปจากรายงานการวิเคราะห์ผลกระทบสิ่งแวดล้อม ไม่มีปัญหาการร้องเรียนคัดค้านเกี่ยวกับคำขอประทานบัตร การเข้าใช้ประโยชน์ในพื้นที่ไม่ก่อให้เกิดมลภาวะหรือสร้างความขัดแย้งรับราษฎรในพื้นที่แต่อย่างใด  7. การนำเสนอ ครม. เพื่อขออนุมัติการขอผ่อนผันการใช้พื้นที่ลุ่มน้ำชั้นที่ 1 เพื่อการทำเหมืองและต่ออายุประทานบัตรทำเหมืองแร่ สมควรคำนึงถึงผลกระทบต่อสิ่งแวดล้อมที่เกิดขึ้น ผลประโยชน์ทางด้านเศรษฐกิจ การป้องกันและแก้ไขผลกระทบต่อสิ่งแวดล้อม การฟื้นฟูพื้นที่ภายหลังสิ้นสุดการทำเหมือง รวมถึงมาตรการการใช้ที่ดินตามมติ ครม. ที่กำหนดสำหรับพื้นที่ลุ่มน้ำนั้น ๆ กล่าวคือ โครงการที่จะนำเสนอเพื่อขออนุมัติการขอผ่อนผันการใช้พื้นที่ลุ่มน้ำชั้นที่ 1 สมควรเป็นโครงการที่ดำเนินการในพื้นที่เดิมที่มีการทำเหมืองมาก่อน มีความจำเป็นทางด้านเศรษฐกิจ มีความคุ้มค่าและความเหมาะสมทางด้านเศรษฐกิจและสังคมเมื่อเปรียบเทียบกับผลกระทบสิ่งแวดล้อมที่อาจเกิดขึ้น รวมทั้งต้องเป็นไปตามมติ ครม. ที่เกี่ยวข้อง  ความเห็นของ กษ  กษ. พิจารณาแล้ว เห็นด้วยกับหลักการ เนื่องจากเรื่องดังกล่าวผ่านการพิจารณาของคณะกรรมการสิ่งแวดล้อมแห่งชาติแล้ว และเห็นควรให้ อก. กำกับดูแลให้ผู้ถือประทานบัตร ปฏิบัติตามมาตรการป้องกันและแก้ไขผลกระทบสิ่งแวดล้อมและมาตรการติดตามตรวจสอบผลกระทบสิ่งแวดล้อมตามที่ได้กำหนดไว้ในรายงานการวิเคราะห์ผลกระทบสิ่งแวดล้อมอย่างเคร่งครัดด้วย  **มติ ครม. :** 1. อนุมัติและเห็นชอบทั้ง 2 ข้อ ตามที่ อก. เสนอ และให้ อก. รับความเห็นของ กษ. และ ทส. ไปพิจารณาดำเนินการต่อไป  2. ให้ อก. ติดตามกรณีคดีความกับบริษัท ทีพีไอ โพลีน จำกัด (มหาชน) กรณีการทำเหมืองนอกเขตพื้นที่ประทานบัตรและทำเหมืองในพื้นที่ห้ามทำเหมือง (Buffer Zone) หากคดีถึงที่สุดแล้วให้พิจารณาดำเนินการ ตามระเบียบและข้อกฎหมายที่เกี่ยวข้องต่อไป | **หน่วยงานที่รับผิดชอบ** : อก./กษ. (สกม./พด./ส.ป.ก./ชป.)  **ประโยชน์ที่ได้รับ :**  เพื่อการทำเหมืองและเพื่อการต่ออายุประทานบัตรทำเหมืองแร่ของบริษัท ทีพีไอ โพลีน จำกัด (มหาชน) ที่จังหวัดสระบุรี  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** ขออนุมัติการจัดทำและลงนามร่างความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐสังคมนิยมเวียดนามว่าด้วยความร่วมมือด้านวิทยาศาสตร์ เทคโนโลยีและนวัตกรรม  **สารัตถะ :** วท. เสนอ ครม. พิจารณา ดังนี้  1) ให้ความเห็นชอบและอนุมัติให้มีการลงนามในร่างความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐสังคมนิยมเวียดนามว่าด้วยความร่วมมือด้านวิทยาศาสตร์ เทคโนโลยีและนวัตกรรม ทั้งนี้ หากมีความจำเป็นต้องแก้ไขปรับปรุงถ้อยคำของร่างความตกลงฯ ในส่วนที่มิใช่สาระสำคัญ เพื่อให้สอดคล้องกับผลประโยชน์และนโยบายของไทย ขอให้กระทรวงวิทยาศาสตร์และเทคโนโลยีหารือร่วมกับกรมสนธิสัญญาและกฎหมาย กระทรวงการต่างประเทศ (กต.) เพื่อพิจารณาดำเนินการในเรื่องนั้น ๆ แทนคณะรัฐมนตรี โดยไม่ต้องนำเสนอคณะรัฐมนตรีเพื่อพิจารณาอีกครั้ง  2) อนุมัติให้รัฐมนตรีว่าการกระทรวงวิทยาศาสตร์และเทคโนโลยี หรือผู้ที่ได้รับมอบหมายเป็นผู้ลงนามในร่างความตกลงฯ  3) มอบหมายให้ กต. จัดทำหนังสือมอบอำนาจเต็ม (Full Powers) ให้แก่ผู้ลงนามในข้อ 2)  โดยมีรายละเอียดสรุปได้ ดังนี้  1. ครม. มีมติเมื่อวันที่ 11 มี.ค. 2540 เห็นชอบร่างความตกลงว่าด้วยความร่วมมือทางวิทยาศาสตร์ เทคโนโลยีและสิ่งแวดล้อมระหว่างไทยกับเวียดนาม ซึ่งเกี่ยวข้องกับการส่งเสริมความร่วมมือทางวิทยาศาสตร์ เทคโนโลยีและสิ่งแวดล้อมระหว่างกันตามกฎหมาย และข้อบังคับของตนในด้านที่เป็นผลประโยชน์ร่วมกัน และการแลกเปลี่ยนข้อสนเทศ ความรู้ ประสบการณ์ ตลอดจนการแลกเปลี่ยนบุคลากรด้านวิชาการเพื่อการศึกษา การสังเกตการณ์ การวิจัย และการฝึกอบรม รวมทั้งรูปแบบอื่น ๆ ของความร่วมมือในด้านวิทยาศาสตร์ เทคโนโลยีและสิ่งแวดล้อม ซึ่งภาคีคู่สัญญาอาจตกลงร่วมกัน ตามที่ กต. เสนอ  2. ครม. มีมติเมื่อวันที่ 27 พ.ค. 2540 รับทราบร่างประกาศการมีผลใช้บังคับของความตกลงว่าด้วยความร่วมมือด้านวิทยาศาสตร์ เทคโนโลยีและสิ่งแวดล้อมระหว่างราชอาณาจักรไทยและสาธารณรัฐสังคมนิยมเวียดนาม  ตามที่ กต. เสนอ ซึ่งได้มีการประกาศในราชกิจจานุเบกษาแล้ว เมื่อวันที่ 8 ก.ค. 2540  3. ครม. มีมติเมื่อวันที่ 28 ก.ค. 2558 รับทราบผลการเยือนไทยอย่างเป็นทางการของนายกรัฐมนตรีสาธารณรัฐสังคมนิยมเวียดนามและการประชุมร่วมนายกรัฐมนตรีและรัฐมนตรีอย่างไม่เป็นทางการ ไทย – เวียดนาม ครั้งที่ 3  (The Third Thailand – Viet Nam Joint Cabinet Retreat : JCR) เมื่อวันที่ 23 ก.ค. 2558 และมอบหมายให้ ส่วนราชการที่เกี่ยวข้องเร่งรัดปฏิบัติตามผลการเยือนฯ ต่อไป โดยในส่วนของความร่วมมือด้านสังคม วัฒนธรรม และการศึกษา นั้น ทั้งสองฝ่ายเห็นชอบที่จะให้มีการจัดการประชุมระดับรัฐมนตรีว่าด้วยความร่วมมือด้านวิทยาศาสตร์และเทคโนโลยี ครั้ง 7 ในปี ค.ศ. 2015 และ**สนับสนุนการบรรลุข้อสรุปของความตกลงว่าด้วยความร่วมมือด้านวิทยาศาสตร์และเทคโนโลยีระหว่างไทยกับเวียดนาม ฉบับใหม่ ในปี ค.ศ. 2016** เพื่อยกระดับประสิทธิภาพของความสัมพันธ์ทวิภาคีในสาขาอื่นที่เกี่ยวข้องภายใต้ความเป็นหุ้นส่วนทางยุทธศาสตร์  4. ร่างความตกลงฯ ฉบับที่ วท. เสนอในครั้งนี้ เป็นการดำเนินการต่อเนื่องจากผลการประชุมตามข้อ 3 **โดยได้จัดทำความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐสังคมนิยมเวียดนามว่าด้วยความร่วมมือด้านวิทยาศาสตร์ เทคโนโลยีและนวัตกรรม ฉบับใหม่ ในปี 2559 แทนความตกลงฉบับเดิม** (ความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐสังคมนิยมเวียดนามว่าด้วยความร่วมมือด้านวิทยาศาสตร์ เทคโนโลยีและสิ่งแวดล้อม ซึ่งลงนามเมื่อวันที่ 12 มี.ค. 2540)  5. **ฝ่ายไทยจึงได้ดำเนินการยกร่างความตกลง**ระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐสังคมนิยมเวียดนามว่าด้วยความร่วมมือด้านวิทยาศาสตร์ เทคโนโลยีและนวัตกรรม **ให้ฝ่ายเวียดนามพิจารณา**  โดยครอบคลุมสาขาความร่วมมือที่ทั้งสองฝ่ายมีการดำเนินความร่วมมือและมีความสนใจร่วมกัน และ**ทั้งสองฝ่ายได้มี การประสานปรับแก้สาระของร่างความตกลงฯ จนเห็นชอบร่วมกัน** ซึ่ง วท. ได้ส่งร่างความตกลงฯ ให้ กต. พิจารณา ให้ความเห็นด้วยแล้ว  6. โดยที่**ประเทศไทยจะเป็นเจ้าภาพจัดประชุมสุดยอดกรอบความร่วมมือเอเชีย** (Asia Cooperation Dialogue - ACD) ครั้งที่ 2 **ระหว่างวันที่ 8 – 10 ตุลาคม 2559** ณ กรุงเทพมหานคร ซึ่งจะมีประธานาธิบดี นายกรัฐมนตรี และรัฐมนตรีต่างประเทศจาก 33 ประเทศ ทั่วทวีปเอเชีย รวมทั้งสาธารณรัฐสังคมนิยมเวียดนามเข้า ร่วมประชุม **ทั้งสองฝ่ายจึงประสงค์จะให้มีการลงนามในช่วงระหว่างการประชุมสุดยอด ACD** ซึ่งหากสามารถลงนามในร่างความตกลงฯ ในช่วงการประชุมดังกล่าว ก็จะเป็นประโยชน์อย่างยิ่งในการส่งเสริมและผลักดันความร่วมมือ ด้านวิทยาศาสตร์ เทคโนโลยีและนวัตกรรมระหว่างไทย – เวียดนามให้เข้มแข็งและเกิดประโยชน์ร่วมกันมากขึ้นต่อไป  7. สาระสำคัญของร่างความตกลงฯ สรุปสาระสำคัญได้ ดังนี้  7.1 ภาคีคู่สัญญาจะส่งเสริมและสนับสนุนความร่วมมือในสาขาวิทยาศาสตร์ เทคโนโลยีและนวัตกรรม ระหว่างสองประเทศบนพื้นฐานของความเสมอภาคและผลประโยชน์ร่วมกัน ตามกฎหมายและกฎระเบียบที่มีอยู่ของ แต่ละประเทศ เกี่ยวกับ  7.1.1 **สาขาความร่วมมือ** ครอบคลุม 17 สาขา ได้แก่ 1) ดาราศาสตร์ 2) เทคโนโลยีชีวภาพ  3) เทคโนโลยีอิเล็กทรอนิกส์และคอมพิวเตอร์ 4) ความมั่นคงด้านอาหาร น้ำและพลังงาน 5) ภูมิสารสนเทศและเทคโนโลยีอวกาศ 6) ชีววิทยาศาสตร์ 7) วัสดุศาสตร์และนาโนเทคโนโลยี 8) การมาตรฐานและมาตรวิทยา  9) เทคโนโลยีนิวเคลียร์และกฎระเบียบ 10) การสื่อสารวิทยาศาสตร์ 11) นโยบายวิทยาศาสตร์ เทคโนโลยีและนวัตกรรม 12) เทคโนโลยีแสงซินโครตรอน 13) การจัดการน้ำ 14) เทคโนโลยีด้านอุตสาหกรรมแสง 15) วิทยาศาสตร์การเกษตร 16) วิทยาศาสตร์สิ่งแวดล้อม และ 17) สาขาอื่น ๆ ของความร่วมมือ ซึ่งอาจเห็นพ้องร่วมกัน  7.1.2 **รูปแบบความร่วมมือ** ครอบคลุม 6 กิจกรรม ได้แก่ 1) โครงการการวิจัยและพัฒนาร่วม 2)  การแลกเปลี่ยนนักวิทยาศาสตร์ และนักวิจัย 3) การจัดการประชุมทางวิชาการ การสัมมนา การฝึกอบรม และการจัดนิทรรศการ 4) การแลกเปลี่ยนข้อมูลและเอกสารทางวิทยาศาสตร์และเทคโนโลยี 5) การถ่ายทอดเทคโนโลยี และ  6) รูปแบบความร่วมมืออื่น ๆ ซึ่งอาจเห็นพ้องร่วมกัน  7.2 การจัดตั้งคณะกรรมการร่วม โดยมีภารกิจ ดังนี้  7.2.1 กำหนดสาขาโครงการวิจัยและพัฒนาร่วมที่สนใจร่วมกัน  7.2.2 สร้างสภาวการณ์ที่เหมาะสมสำหรับการดำเนินการตามความตกลงฉบับนี้  7.2.3 อำนวยความสะดวกในการดำเนินการตามแบบแผนและโครงการร่วม  7.2.4 แลกเปลี่ยนประสบการณ์ ซึ่งเกิดจากความร่วมมือและการตรวจสอบข้อเสนอสำหรับการพัฒนาต่อไป  7.3 สิทธิในทรัพย์สินทางปัญญา  7.3.1 สิทธิในทรัพย์สินทางปัญญาใด ๆ ที่อาจเกิดจากการดำเนินกิจกรรมความร่วมมือภายใต้ความ ตกลงฉบับนี้ จะได้รับการปกป้องตามกฎหมายและกฎระเบียบที่เกี่ยวข้องในแต่ละประเทศของตน และความตกลงระหว่างประเทศเกี่ยวกับสิทธิในทรัพย์สินทางปัญญา ซึ่งภาคีคู่สัญญาทั้งสองเป็นภาคี  7.3.2 การจัดสรรสิทธิในทรัพย์สินทางปัญญาโดยสถาบันที่เข้าร่วมซึ่งได้รับมาจากผลของกิจกรรม ความร่วมมือด้านวิทยาศาสตร์และเทคโนโลยีภายใต้ความตกลงฉบับนี้จะพิจารณาถึงการสนับสนุนและความสนใจของ แต่ละสถาบันที่เข้าร่วม ซึ่งเห็นพ้องเฉพาะโดยทั้งสองฝ่าย เว้นเสียแต่จะมีการตกลงและจัดทำเงื่อนไขเฉพาะเป็น ลายลักษณ์อักษรแยกต่างหาก  7.3.3 ผลงานด้านวิทยาศาสตร์และเทคโนโลยี และข้อมูลข่าวสารอื่นใด ที่ได้รับจากกิจกรรมความร่วมมือภายใต้ความตกลงฉบับนี้ จะได้รับการเผยแพร่จัดพิมพ์ หรือใช้ประโยชน์ในเชิงพาณิชย์ด้วยความยินยอมของ ภาคีทั้งสอง  7.4 ข้อพิพาทใด ๆ ที่เกี่ยวข้องกับการตีความหรือการดำเนินการตามความตกลงฉบับนี้ ให้ระงับอย่าง ฉันท์มิตรด้วยการปรึกษาหารือระหว่างภาคีคู่สัญญาโดยไม่มีการอ้างถึงภาคีที่สาม  7.5 ข้อกำหนดและเงื่อนไข รวมถึงค่าใช้จ่ายที่เกิดขึ้นจะได้รับการยอมรับจากภาคีคู่สัญญาในส่วนที่เกี่ยวข้องกับแต่ละแผนงาน โครงการ หรือกิจกรรมที่ดำเนินการตามความตกลงฉบับนี้  7.6 ความตกลงฉบับนี้จะมีผลใช้บังคับเป็นระยะเวลาห้าปีและจะได้รับการต่ออายุโดยอัตโนมัติเป็นเวลา อีกห้าปี เว้นเสียแต่สิ้นสุดโดยภาคีฝ่ายหนึ่งฝ่ายใดแจ้งเป็นลายลักษณ์อักษรเป็นเวลาเก้าสิบวันก่อนการสิ้นสุด ให้ภาคี อีกฝ่ายหนึ่งทราบผ่านช่องทางการทูต  8. วท. ได้ขอให้ กต. ให้ความเห็นเกี่ยวกับเรื่องนี้ โดย **กต. เห็นว่า**  8.1 ร่างความตกลงฯ เป็นกรอบความร่วมมือที่มีประโยชน์ในการส่งเสริมความร่วมมือในการวิจัยและ การแลกเปลี่ยนความรู้ด้านวิทยาการเทคโนโลยีและนวัตกรรมระหว่างกัน และเป็นการต่อยอดผลการประชุม JCR  ครั้งที่ 3 อย่างเป็นรูปธรรม ซึ่งหากมีการลงนามได้ภายในปีนี้ ก็จะเป็นผลดีต่อการกระชับความสัมพันธ์ไทย – เวียดนาม ให้ใกล้ชิดยิ่งขึ้นในโอกาสเฉลิมฉลองครบรอบ 40 ปี ความสัมพันธ์ทางการทูตไทย – เวียดนาม ในปี 2559  8.2 **ไม่มีข้อขัดข้องในสารัตถะ**และถ้อยคำโดยรวมของร่างความตกลงฯ และที่แก้ไขเพิ่มเติมในร่างความตกลงฯ หากหน่วยงานเจ้าของเรื่องและส่วนราชการที่เกี่ยวข้องพิจารณาแล้วเห็นว่า เหมาะสม สอดคล้องกับนโยบายและผลประโยชน์ของประเทศไทยสามารถปฏิบัติได้ภายใต้อำนาจหน้าที่ตามกฎหมาย ระเบียบ และข้อบังคับที่มีอยู่ในปัจจุบัน รวมทั้งได้จัดสรรงบประมาณไว้เพื่อการนี้แล้ว อย่างไรก็ดี เห็นควรเพิ่มถ้อยคำในข้อ 9 ว่า “Without reference to any third party.” ต่อท้ายประโยคเพื่อให้รัดกุมมากขึ้น  8.3 สำหรับประเด็นมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557  ร่างความตกลงฯ เป็นข้อตกลงระหว่างรัฐบาลไทยกับรัฐบาลเวียดนาม เพื่อส่งเสริมความร่วมมือที่เกี่ยวกับวิทยาศาสตร์ เทคโนโลยีและนวัตกรรม ซึ่งก่อให้เกิดพันธกรณีภายใต้บังคับของกฎหมายระหว่างประเทศ ดังนั้น จึง**เป็นหนังสือสัญญาตามมาตรา 23 ของรัฐธรรมนูญฯ** ซึ่งจะต้องได้รับความเห็นชอบจากคณะรัฐมนตรีก่อนการลงนาม **แต่ไม่เป็นหนังสือสัญญาตามมาตรา 23 วรรคสอง หากส่วนราชการที่เกี่ยวข้องสามารถปฏิบัติตามพันธกรณีในร่างความตกลงฯ  โดยไม่ต้องมีการออกพระราชบัญญัติ**เพื่อให้การเป็นไปตามหนังสือสัญญา  **มติ ครม. :** เห็นชอบและอนุมัติทั้ง 3 ข้อ ตามที่ วท. เสนอ และให้ วท. รับความเห็นของ สศช. ไปประกอบการพิจารณาดำเนินการต่อไปด้วย ทั้งนี้ หากมีความจำเป็นต้องแก้ไขปรับปรุงร่างความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐสังคมนิยมเวียดนามว่าด้วยความร่วมมือด้านวิทยาศาสตร์เทคโนโลยีและนวัตกรรม ในส่วนที่ไม่ใช่สาระสำคัญและไม่ขัดกับหลักการที่ ครม. ได้ให้ความเห็นชอบไว้ ให้ วท. ดำเนินการได้โดยให้นำเสนอ ครม. ทราบภายหลังพร้อมทั้งชี้แจงประโยชน์ที่ประเทศไทยได้รับจากการปรับเปลี่ยนดังกล่าว ตามหลักเกณฑ์ของมติ ครม. เมื่อวันที่ 30 มิ.ย. 2558 (เรื่อง การจัดทำหนังสือสัญญาที่เกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย | **หน่วยงานที่รับผิดชอบ** : วท./กษ. (สกต./วก./สวก./ชป./มกอช.)  **ประโยชน์ที่ได้รับ :**  เพื่อส่งเสริมความร่วมมือที่เกี่ยวกับวิทยาศาสตร์ เทคโนโลยีและนวัตกรรม ซึ่งก่อให้เกิดพันธกรณีภายใต้บังคับของกฎหมายระหว่างประเทศ  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อพิจารณาจร (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** ขออนุมัติการจัดทำและลงนามบันทึกความเข้าใจว่าด้วยความร่วมมือในสาขาทรัพยากรน้ำระหว่างกระทรวงทรัพยากรธรรมชาติและสิ่งแวดล้อมแห่งราชอาณาจักรไทย และกระทรวงที่ดิน โครงสร้างพื้นฐาน และคมนาคมแห่งสาธารณรัฐเกาหลี  **สารัตถะ :** ทส. เสนอ ครม. พิจารณา ดังนี้  1. ให้ความเห็นชอบและอนุมัติการจัดทำร่างบันทึกความเข้าใจว่าด้วยความร่วมมือในสาขาทรัพยากรน้ำระหว่างกระทรวงทรัพยากรธรรมชาติและสิ่งแวดล้อมแห่งราชอาณาจักรไทย และกระทรวงที่ดิน โครงสร้างพื้นฐาน และคมนาคมแห่งสาธารณรัฐเกาหลี ทั้งนี้ หากมีความจำเป็นต้องแก้ไขถ้อยคำในร่างบันทึกความเข้าใจฯ ในส่วนที่ไม่ใช่สาระสำคัญและไม่ขัดกับผลประโยชน์ของไทย ขอให้ ทส. พิจารณาดำเนินการโดยไม่ต้องเสนอ ครม. พิจารณาอีก  2. เห็นชอบให้ รมว.ทส. เป็นผู้ลงนามร่างบันทึกความเข้าใจฯ  โดยมีรายละเอียดสรุปได้ ดังนี้  1. ในการประชุมคณะกรรมการว่าด้วยความร่วมมือทางเศรษฐกิจสาธารณรัฐเกาหลี-ไทย ครั้งที่ 1 เมื่อวันที่  22 มี.ค. 2559 ณ สาธารณรัฐเกาหลี รองนายกรัฐมนตรี (นายสมคิด จาตุศรีพิทักษ์) และนายยู อิล โฮ  รองนายกรัฐมนตรีและรัฐมนตรีว่าการกระทรวงยุทธศาสตร์และการคลังแห่งสาธารณรัฐเกาหลีได้เป็นประธานร่วม ในการประชุม ซึ่งทั้งสองฝ่ายเห็นชอบให้มีการจัดทำแผนปฏิบัติการเพื่อดำเนินความร่วมมือที่ประกอบด้วยยุทธศาสตร์ความร่วมมือ 3 สาขา ได้แก่ 1) โครงการพัฒนาโครงสร้างพื้นฐานของไทย ซึ่งรวมถึงการบริหารจัดการน้ำ 2) การส่งเสริมการค้า และ 3) วัฒนธรรม การท่องเที่ยว และการแลกเปลี่ยนระดับประชาชนต่อประชาชน โดยรองนายกรัฐมนตรีได้เชิญชวนให้สาธารณรัฐเกาหลีร่วมประกวดราคาและเสนอความร่วมมือแบบรัฐต่อรัฐ (G to G) ในโครงการห้วยหลวง  จังหวัดหนองคาย  2. เมื่อวันที่ 13 พ.ค. 2559 นายคิม คยอน ฮวาน ผู้ช่วยรัฐมนตรีว่าการกระทรวงที่ดิน โครงสร้างพื้นฐาน และคมนาคมแห่งสาธารณรัฐเกาหลี ได้เข้าพบหารือกับอธิบดีกรมทรัพยากรน้ำเพื่อประสานติดตามผลการดำเนินงานภายหลังการเยือนสาธารณรัฐเกาหลีของรองนายกรัฐมนตรี (นายสมคิด จาตุศรีพิทักษ์) และหารือประเด็นความร่วมมืออื่นๆ  โดยสาธารณรัฐเกาหลีแจ้งว่ามีความสนใจเข้าร่วมดำเนินงานกับประเทศไทยใน 3 ลักษณะ คือ การลงทุนร่วม  (Joint Venture) ความร่วมมือแบบรัฐต่อรัฐ (G to G) และโครงการนำร่อง (Pilot Project) สำหรับโครงการห้วยหลวง ได้ส่งผู้แทนเข้าร่วมหารือกับกรมชลประทานแล้ว ปัจจุบันสาธารณรัฐเกาหลีได้มีการนำเทคโนโลยีการผลิตน้ำจืด จากน้ำทะเล (Desalination) โดยวิธี Reverse Osmosis (RO) มาใช้ ซึ่งเป็นหนึ่งใน 7 โครงการขนาดใหญ่ที่สาธารณรัฐเกาหลีกำลังพัฒนาให้มีความเหมาะสมเพื่อส่งออกไปใช้ยังต่างประเทศ และประเทศไทยสามารถนำมาปรับใช้กับพื้นที่ ที่เป็นเกาะหรือจังหวัดที่อยู่ติดทะเลได้ ซึ่งฝ่ายไทยได้ให้ความสนใจที่จะดำเนินความร่วมมือกับไทย ในด้านทรัพยากรธรรมชาติและพลังงานทดแทน เช่น พลังงานน้ำ พลังงานแสงอาทิตย์ และพลังงานลม ส่วนประเด็น ที่ทั้งสองฝ่ายให้ความสนใจในการศึกษาวิจัยและพัฒนาเทคโนโลยีที่เหมาะสมกับประเทศไทยร่วมกันในอนาคต ได้แก่  การฟื้นฟูแหล่งน้ำ เช่น คลองผดุงกรุงเกษม ตามแนวทางการพัฒนาคลองชองเกชอน (Cheonggyecheon)  ของสาธารณรัฐเกาหลี การปรับปรุงคุณภาพน้ำทิ้งเพื่อนำกลับมาใช้ประโยชน์ และเทคโนโลยีป้องกันการกัดเซาะ ชายฝั่งทะเล โดยทั้งสองฝ่ายเห็นชอบให้มีคณะทำงานร่วมเพื่อประสานความร่วมมือต่อไป  3. เพื่อให้ความร่วมมือด้านทรัพยากรน้ำระหว่างไทยและสาธารณรัฐเกาหลีมีความเป็นรูปธรรมมากขึ้น  กระทรวงที่ดิน โครงสร้างพื้นฐาน และคมนาคมแห่งสาธารณรัฐเกาหลี จึงได้เชิญผู้แทนกรมทรัพยากรน้ำเข้าร่วมหารือกรอบความร่วมมือด้านการบริหารจัดการน้ำของทั้งสองประเทศ ระหว่างวันที่ 27-30 มิ.ย. 2559 โดยทั้งสองฝ่ายเห็นพ้องให้มีการจัดทำบันทึกความเข้าใจ (MOU) ระหว่างกระทรวงทรัพยากรธรรมชาติและสิ่งแวดล้อมของไทย และกระทรวงที่ดิน โครงสร้างพื้นฐาน และคมนาคมแห่งสาธารณรัฐเกาหลี ซึ่งต่อมาได้มีการยกร่างบันทึกความเข้าใจดังกล่าว และมีการพิจารณาปรับปรุงแก้ไขมาเป็นลำดับ  4. กระทรวงการต่างประเทศได้มีหนังสือ ด่วนที่สุด ที่ กต 1305/ว 2386 ลงวันที่ 19 กันยายน 2559 แจ้งว่า นายฮวาง คโย-อัน นายกรัฐมนตรีสาธารณรัฐเกาหลี จะเดินทางมาเยือนประเทศไทยเพื่อเข้าร่วมการประชุมสุดยอดกรอบความร่วมมือเอเชีย ครั้งที่ 2 (2nd Asia Cooperation Dialogue: ACD Summit) ระหว่างวันที่ 8-10 ต.ค. 2559 และได้ขอพบหารือทวิภาคีกับนายกรัฐมนตรี ในวันที่ 11 ต.ค. 2559 โดยทั้งสองฝ่ายอยู่ระหว่างการหารือถึงความเป็นไปได้ ที่จะจัดให้มีพิธีลงนามเอกสารความตกลง 4 ฉบับ ในวันดังกล่าวซึ่งรวมถึงบันทึกความเข้าใจว่าด้วยความร่วมมือด้านทรัพยากรน้ำด้วย  5. ร่างบันทึกความเข้าใจว่าด้วยความร่วมมือในสาขาทรัพยากรน้ำระหว่างกระทรวงทรัพยากรธรรมชาติและสิ่งแวดล้อมแห่งราชอาณาจักรไทย และกระทรวงที่ดิน โครงสร้างพื้นฐาน และคมนาคมแห่งสาธารณรัฐเกาหลี  มีวัตถุประสงค์เพื่อแบ่งปันประสบการณ์และความเชี่ยวชาญเกี่ยวกับนโยบายด้านน้ำ กฎหมายและองค์กร เทคโนโลยี และการพัฒนาอย่างยั่งยืนและการดำเนินงานในสาขาทรัพยากรน้ำของทั้งสองประเทศ รวมถึงการเสริมสร้างความร่วมมือในระดับทวิภาคี โดยเน้นย้ำความร่วมมือในสาขาดังต่อไปนี้  1) การพัฒนานโยบายด้านน้ำเพื่อเพิ่มประสิทธิภาพการใช้น้ำและการบริหารจัดการน้ำ  2) การออกแบบและการพัฒนาระบบบริหารจัดการน้ำอัจฉริยะ (Smart Water Management System) โดยการประยุกต์ใช้เทคโนโลยีสารสนเทศและการสื่อสารเพื่อพัฒนาระบบข้อมูลด้านน้ำแบบบูรณาการ  3) การพัฒนาและบริหารจัดการทรัพยากรน้ำโดยใช้ระบบการผลิตน้ำประปาและการผลิตน้ำจืดจากน้ำทะเล (Desalination)  4) เทคโนโลยีการบริหารจัดการน้ำขั้นสูงและการพัฒนาพลังงานหมุนเวียน  5) การศึกษาหรือการวิจัยร่วม และการประยุกต์ใช้เทคโนโลยีและนวัตกรรมด้านการบริหารจัดการทรัพยากรน้ำ  6) ความร่วมมือด้านอื่นๆ ที่ได้มีการตกลงร่วมกัน  ซึ่งจะดำเนินความร่วมมือในรูปแบบของการแลกเปลี่ยนข้อมูล ความรู้ ความเชี่ยวชาญ ประสบการณ์ การศึกษาดูงาน  การวิจัยและพัฒนาร่วม การจัดประชุมและสัมมนาร่วม และความร่วมมือในรูปแบบอื่นที่ทั้งสองฝ่ายเห็นชอบร่วมกัน  โดยฝ่ายไทยมีกรมทรัพยากรน้ำ กระทรวงทรัพยากรธรรมชาติและสิ่งแวดล้อมเป็นหน่วยงานรับผิดชอบ และ ฝ่ายสาธารณรัฐเกาหลีมีสำนักนโยบายทรัพยากรน้ำ กระทรวงที่ดิน โครงสร้างพื้นฐาน และคมนาคมแห่งสาธารณรัฐเกาหลี เป็นหน่วยงานรับผิดชอบ ซึ่งบันทึกความเข้าใจฯ จะมีผลบังคับใช้เป็นระยะเวลา 5 ปี และจะขยายเวลาออกไปโดยอนุมัติทุก 5 ปี  **มติ ครม. :** 1. เห็นชอบและอนุมัติทั้ง 2 ข้อ ตามที่ ทส. เสนอ ทั้งนี้ หากมีความจำเป็นต้องแก้ไขปรับปรุงร่างบันทึกความเข้าใจ ว่าด้วยความร่วมมือในสาขาทรัพยากรน้ำระหว่างกระทรวงทรัพยากรธรรมชาติและสิ่งแวดล้อมแห่งราชอาณาจักรไทย และกระทรวงที่ดิน โครงสร้างพื้นฐาน และคมนาคมแห่งสาธารณรัฐเกาหลี ในส่วนที่ไม่ใช่สาระสำคัญและไม่ขัดกับหลักการที่ ครม. ได้ให้ความเห็นชอบไว้ ให้ ทส. ดำเนินการได้โดยนำเสนอ ครม. ทราบภายหลังพร้อมทั้งชี้แจงประโยชน์ ที่ประเทศไทยได้รับจากการปรับเปลี่ยนดังกล่าว ตามหลักเกณฑ์ของมติ ครม. เมื่อวันที่ 30 มิ.ย. 2558 (เรื่อง การจัดทำหนังสือสัญญาที่เกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย  2. ให้ ทส. ได้รับการยกเว้นการปฏิบัติตามมติ ครม. เมื่อวันที่ 24 พ.ย. 2558 (เรื่อง การเสนอเรื่องเร่งด่วนต่อคณะรัฐมนตรี) ในการเสนอเรื่องนี้ | **หน่วยงานที่รับผิดชอบ** : ทส./กษ. (ชป.)  **ประโยชน์ที่ได้รับ :**  เพื่อแบ่งปันประสบการณ์และความเชี่ยวชาญเกี่ยวกับนโยบายด้านน้ำ กฎหมายและองค์กร เทคโนโลยี และการพัฒนาอย่างยั่งยืนและการดำเนินงานในสาขาทรัพยากรน้ำของทั้งสองประเทศ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อพิจารณาจร (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** เอกสารผลลัพธ์การประชุมสุดยอดกรอบความร่วมมือเอเชีย ครั้งที่ 2  **สารัตถะ :** กต. เสนอ ครม. พิจารณา ดังนี้  1. ให้ความเห็นชอบในหลักการต่อร่างเอกสารผลลัพธ์ทั้ง 3 ฉบับ หากมีความจำเป็นต้องปรับปรุงแก้ไข ร่างถ้อยแถลงดังกล่าวที่ไม่ใช่สาระสำคัญหรือไม่ขัดต่อผลประโยชน์ของไทย ขอให้ กต. ดำเนินการได้ โดยไม่ต้องเสนอ ครม. เพื่อพิจารณาอีกครั้ง  2. อนุมัติให้นายกรัฐมนตรี หรือผู้ได้รับมอบหมายให้เป็นหัวหน้าคณะผู้แทนไทยเข้าร่วมการประชุมสุดยอดกรอบความร่วมมือเอเชีย ครั้งที่ 2 ร่วมรับรองร่างเอกสารผลลัพธ์ทั้ง 3 ฉบับ  โดยมีรายละเอียดสรุปได้ ดังนี้  1. ครม. ได้มีมติเมื่อวันที่ 29 ธ.ค. 2558 เห็นชอบการเป็นเจ้าภาพจัดการประชุมรัฐมนตรีกรอบความร่วมมือเอเชีย ครั้งที่ 14 และให้ความเห็นชอบในหลักการกับการเป็นเจ้าภาพจัดการประชุมสุดยอดกรอบความร่วมมือเอเชีย ครั้งที่ 2 และการประชุมที่เกี่ยวข้อง ที่กรุงเทพฯ  2. ไทยกำหนดจะเป็นเจ้าภาพจัดการประชุมสุดยอดกรอบความร่วมมือเอเชีย ครั้งที่ 2 และการประชุมที่เกี่ยวข้อง ระหว่างวันที่ 8 – 10 ต.ค. 2559 ที่กรุงเทพฯ โดยการประชุมผู้นำจะจัดขึ้น ในวันที่ 10 ต.ค. 2559 ณ กระทรวงการต่างประเทศ โดยนายกรัฐมนตรีเป็นประธานการประชุม และมีผู้นำและผู้แทนระดับสูงจากประเทศสมาชิก ACD  33 ประเทศ เข้าร่วมการประชุมฯ  3. ที่ประชุมสุดยอดกรอบความร่วมมือเอเชีย ครั้งที่ 2 จะให้การรับรองเอกสาร 3 ฉบับ เพื่อเป็นผลลัพธ์ ของการประชุมฯ ได้แก่  3.1 **วิสัยทัศน์ความร่วมมือเอเชีย ค.ศ. 2030** (ACD Vision For Asia Cooperation 2030) สะท้อนปณิธานและเจตนารมณ์ทางการเมืองของประเทศสมาชิก ACD สำหรับความร่วมมือเพื่อพัฒนาภูมิภาคเอเชียในอนาคต โดยมีเนื้อหาสำคัญ ได้แก่ (1) ยึดมั่นในหลักการของ ACD ที่เป็นเวทีการหารือระดับสูงและครอบคลุมทั้งเอเชีย (Asia-wide forum)  ที่สนับสนุนการพัฒนาที่ยั่งยืนและนำไปสู่การสร้างประชาคมเอเชียในอนาคต (2) ทิศทางในอนาคตของเอเชียในการเป็นภูมิภาคที่มีความเจริญ มั่นคง สันติภาพ โดยมีเป้าหมายเพื่อการพัฒนาที่ครอบคลุมและยั่งยืนโดยมีประชาชน เป็นศูนย์กลาง การลดความเหลื่อมล้ำ ความเชื่อมโยงอย่างไร้รอยต่อ การพัฒนาทุนมนุษย์ วิทยาศาสตร์เทคโนโลยีและนวัตกรรม การวิจัยและพัฒนา การแลกเปลี่ยนความรู้เพื่อการพัฒนา และการรับมือกับประเด็นความท้าทายและ การพัฒนาต่างๆ (3) แสดงเจตนารมณ์ที่จะเสริมสร้างความร่วมมือใน 6 เสาหลัก ซึ่งสอดคล้องกับการบรรลุเป้าหมาย การพัฒนาที่ยั่งยืนของสหประชาชาติ ค.ศ. 2030 ได้แก่ ความมั่นคงทางอาหาร พลังงานและน้ำ ความเชื่อมโยง วิทยาศาสตร์และเทคโนโลยีและนวัตกรรม การศึกษาและการพัฒนาทรัพยากรมนุษย์ วัฒนธรรมและการท่องเที่ยว และการส่งเสริมแนวทางสู่การพัฒนาที่ทั่วถึงและยั่งยืน (4) ขยายบทบาทของภาคเอกชนใน ACD โดยใช้เวทีการหารือภาคธุรกิจเป็นกลไกขับเคลื่อนความร่วมมือในภาคธุรกิจสำคัญ รวมทั้งสนับสนุนการหารืออย่างครอบคลุมในทุกภาคส่วนทั้งในภูมิภาคและระหว่างประเทศ และเน้นการสร้างความเป็นหุ้นส่วนระหว่างรัฐบาล เอกชน และประชาชน (4Ps)  3.2 **ร่างปฏิญญากรุงเทพฯ** (Bangkok Declaration) มีเนื้อหาสำคัญ ได้แก่ (1) การนำวิสัยทัศน์ไปสู่ การปฏิบัติ โดยคำนึงถึงข้อเสนอแนะเพื่อใช้เป็นแนวทางการดำเนินการในพิมพ์เขียวระยะ 5 ปี (ค.ศ. 2017 – 2021) ตามที่ปรากฏในภาคผนวกของร่างปฏิญญาฯ (2) ผลักดันบทบาทของประเทศขับเคลื่อนหลัก (Prime Mover)  ใน 6 เสาหลักความร่วมมือ โดยไทยรับเป็นประเทศผู้ขับเคลื่อนหลักในสาขาการส่งเสริมแนวทางการพัฒนาที่ครอบคลุมและยั่งยืน โดยนำเสนอหลักปรัชญาเศรษฐกิจพอเพียงเป็นตัวอย่างในการสร้างความเข้มแข็งจากภายใน และมีประเทศสมาชิกที่เสนอตัวเป็นประเทศขับเคลื่อนหลัก (Prime Mover) ได้แก่ จีนและยูเออี (ความมั่นคงทางอาหาร น้ำ และพลังงาน) ปากีสถาน (ความเชื่อมโยง) เกาหลีใต้ (วิทยาศาสตร์ เทคโนโลยี และนวัตกรรม) อิหร่าน (วัฒนธรรมและการท่องเที่ยว) (3) สนับสนุนการจัดเวทีหารือภาคธุรกิจ ACD Connect Business Forum เป็นครั้งแรก เพื่อส่งเสริมโอกาสในการพัฒนาความเชื่อมโยงทางการเงินในภูมิภาคและการเข้าถึงแหล่งเงินทุนเพื่อพัฒนาโครงสร้างพื้นฐานในเอเชีย  (4) ส่งเสริมการมีส่วนร่วมของภาคเอกชนใน ACD ผ่านกลไกการหารือของภาคธุรกิจ ACD Connect เพื่อขับเคลื่อนภาคธุรกิจต่างๆ ของ ACD ต่อไปในอนาคต (5) การจัดตั้งสำนักเลขาธิการ ACD ณ คูเวต โดยรัฐบาลคูเวตจะสนับสนุนค่าใช้จ่ายต่อไปและจะมีการพิจารณาสถานะทางกฎหมายที่เหมาะสม (6) ส่งเสริมการมีส่วนร่วมของทุกภาคส่วนทั้งภาครัฐ เอกชน และประชาชน ในการดำเนินความร่วมมือในกรอบ ACD (7) สนับสนุนการเป็นเจ้าภาพจัดการประชุมรัฐมนตรีท่องเที่ยว ACD ครั้งแรกของอิหร่าน และการเป็นประธาน ACD วาระ 2559 – 2560 และการเป็นเจ้าภาพจัดการประชุมรัฐมนตรี ACD ครั้งที่ 15 ของยูเออี  3.3 **เอกสารแถลงการณ์ ACD เกี่ยวกับบทบาทของเอเชียในการกระตุ้นการเติบโตผ่านความเป็นหุ้นส่วนเพื่อความเชื่อมโยง** (ACD Statement on Reigniting Growth through Partnership for Connectivity) เป็นการย้ำความสำคัญของบทบาทและความร่วมมือระหว่างภาครัฐและภาคเอกชนของประเทศสมาชิก ACD เพื่อเร่งพลวัต การเติบโตทางเศรษฐกิจของเอเชียและของโลก โดยใช้ศักยภาพของเงินทุนในเอเชียที่มีอยู่ให้เกิดประโยชน์ในการพัฒนาความเชื่อมโยงและโครงสร้างพื้นฐานในภูมิภาค โดยเสนอแนวทางและบทบาทของ AD ดังนี้ (1) กระตุ้นให้มีการลงทุนเพื่อพัฒนาโครงสร้างพื้นฐานที่มีคุณภาพในเอเชียผ่านความร่วมมือกับภาคเอกชนและธนาคารเพื่อการพัฒนาระหว่างประเทศ (2) ส่งเสริมความร่วมมือของทุกภาคส่วนในการพัฒนาความเชื่อมโยงทุกมิติ อาทิ การเงิน การคมนาคมขนส่ง เทคโนโลยีและนวัตกรรม อาหาร น้ำ และพลังงาน (3) ส่งเสริมบทบาทที่สำคัญของภาคเอกชนผ่านกลไก ACD Connect (4) พัฒนาสภาพแวดล้อมที่เอื้อต่อความเป็นหุ้นส่วนเพื่อความเชื่อมโยง และส่งเสริมการรวมตัวทางเศรษฐกิจ (5) ส่งเสริมการถ่ายทอดและแลกเปลี่ยนความรู้ ความเชี่ยวชาญและเทคโนโลยี การขับเคลื่อนเศรษฐกิจด้วยนวัตกรรม และความเป็นหุ้นส่วนด้านวิทยาศาสตร์ เทคโนโลยี และนวัตกรรมในระยะยาว  **มติ ครม. :** 1. เห็นชอบและอนุมัติทั้ง 2 ข้อ ตามที่ กต. เสนอ ทั้งนี้ หากมีความจำเป็นต้องแก้ไขปรับปรุงร่างเอกสารผลลัพธ์การประชุม สุดยอดกรอบความร่วมมือเอเชีย ครั้งที่ 2 ในส่วนที่ไม่ใช่สาระสำคัญและไม่ขัดกับหลักการที่ ครม. ได้ให้ความเห็นชอบไว้ ให้ กต. ดำเนินการได้โดยให้นำเสนอ ครม. ทราบภายหลัง พร้อมทั้งชี้แจงเหตุผลและประโยชน์ที่ประเทศไทยจะได้รับจากการปรับเปลี่ยนดังกล่าวด้วย  2. ให้ กต. จัดทำกรบระยะเวลาการดำเนินการตามผลลัพธ์การประชุมสุดยอดกรอบความร่วมมือเอเชีย  ครั้งที่ 2 ให้ชัดเจนว่ากิจกรรมใดจะต้องดำเนินการภายในช่วงการบริหารราชการแผ่นดินของรัฐบาล (ภายในเดือนกรกฎาคม 2560) และกิจกรรมใดจะต้องส่งต่อให้รัฐบาลชุดต่อไป โดยให้นำเสนอนายกรัฐมนตรีต่อไป ทั้งนี้ ตามนัยข้อสั่งการของนายกรัฐมนตรีเมื่อวันที่ 26 เมษายน 2559 (ด้านต่างประเทศ)  3. ให้ กต. ได้รับการยกเว้นการปฏิบัติตามมติ ครม. เมื่อวันที่ 24 พ.ย. 2558 (เรื่อง การเสนอเรื่องเร่งด่วนต่อคณะรัฐมนตรี) ในการเสนอเรื่องนี้ | **หน่วยงานที่รับผิดชอบ** : กต./กษ. (สกต.)  **ประโยชน์ที่ได้รับ :**  เพื่อวางกรอบแนวทางการดำเนินความร่วมมือในอนาคตของกรอบ ACD โดยเป้าหมายเพื่อการพัฒนาที่ครอบคลุมและยั่งยืนที่สอคล้องกับวาระการพัฒนาที่ยั่งยืนของสหประชาชาติ ค.ศ. 2030  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** ร่างระเบียบสำนักนายกรัฐมนตรีว่าด้วยคณะกรรมการนโยบายบริหารจัดการทรัพยากรแร่แห่งชาติ พ.ศ. ....  **สารัตถะ :** ทส. เสนอ ครม. พิจารณาให้ความเห็นชอบในหลักการร่างระเบียบสำนักนายกรัฐมนตรีว่าด้วยคณะกรรมการนโยบายบริหารจัดการทรัพยากรแร่แห่งชาติ พ.ศ. .... ซึ่งมีสาระสำคัญเป็นการกำหนดให้มีคณะกรรมการนโยบายบริหารจัดการทรัพยากรแร่แห่งชาติโดยมีอำนาจหน้าที่ในการกำหนดยุทธศาสตร์ นโยบาย และแผนการบริหารจัดการทรัพยากรแร่ของประเทศในภาพรวมที่เหมาะสม ที่มีประสิทธิภาพ ประสิทธิผลและประโยชน์ของประเทศ  โดยมีรายละเอียดสรุปได้ ดังนี้  1. ทส. เสนอว่า ที่ประชุมคณะกรรมการขับเคลื่อนและปฏิรูปการบริหารราชการแผ่นดิน คณะที่ 5 คณะกรรมการขับเคลื่อนและปฏิรูปด้านความมั่นคง ลดความเหลื่อมล้ำ การเกษตร ทรัพยากรธรรมชาติและสิ่งแวดล้อม โดยมีรองนายกรัฐมนตรี (พลเอก ประวิตร วงษ์สุวรรณ) เป็นประธาน เมื่อวันที่ 30 มี.ค. 2559 รับทราบผล การดำเนินงานของคณะอนุกรรมการขับเคลื่อนและปฏิรูปด้านทรัพยากรธรรมชาติและสิ่งแวดล้อม การจัดการภัยพิบัติ และสภาวะโลกร้อน ซึ่งได้รายงานผลการประชุมของคณะทำงานขับเคลื่อนและปฏิรูปด้านทรัพยากรธรรมชาติ ได้กำหนดประเด็นขับเคลื่อนและปฏิรูปด้านทรัพยากรธรรมชาติแบ่งออกเป็น 7 ด้าน และวางเป้าหมายการดำเนินงานออกเป็น  2 ระยะ คือ ระยะสั่น (เร่งด่วน : ปี 2559 – 2560) เพื่อสร้างกระบวนการพัฒนาให้เข้มแข็งและระยะยาว (20 ปี : ปี 2560 – 2579) โดยประเด็นขับเคลื่อนและปฏิรูปทรัพยากรธรรมชาติด้านทรัพยากรธรณี มอบหมายให้กรมทรัพยากรธรณีเป็นหน่วยงานหลักในการจัดทำแผนงาน กำหนดเป้าหมาย ระยะเวลาในการดำเนินงาน ในประเด็นการจัดทำยุทธศาสตร์การบริหารจัดการทรัพยากรแร่ของประเทศในระยะยาว 20 ปี และการวางแผนการใช้ทรัพยากรแร่เพื่อการพัฒนาเศรษฐกิจอย่างสมดุลและยั่งยืน และมีมติเห็นชอบประเด็นปฏิรูปเร่งด่วนตามที่เสนอและให้จัดส่งประเด็นปฏิรูปเร่งด่วนให้ฝ่ายเลขานุการเพื่อจะได้นำเสนอ ครม. ต่อไป  2. การบริหารจัดการทรัพยากรแร่ของประเทศยังไม่มีนโยบายหรือแนวทางการบริหารที่ชัดเจน จึงส่งผลให้ขาดเอกภาพและการบริหารจัดการทรัพยากรแร่ไม่เป็นไปในทิศทางเดียวกัน ประกอบกับปัจจุบันสภานิติบัญญัติแห่งชาติ อยู่ระหว่างการพิจารณาร่างพระราชบัญญัติแร่ พ.ศ. .... โดยประเด็นสาระสำคัญที่แตกต่างจากพระราชบัญญัติแร่  พ.ศ. 2510 ที่บังคับใช้อยู่ในปัจจุบันค่อนข้างมาก โดยร่างพระราชบัญญัติดังกล่าววางหลักการที่คำนึงถึงปัจจุบัน ทางด้านเศรษฐกิจ สังคม และสิ่งแวดล้อม รวมทั้งการมีส่วนร่วมของผู้มีส่วนได้เสียแต่ยังมิได้กำหนดให้มีคณะกรรมการนโยบายบริหารจัดการทรัพยากรแร่แห่งชาติเพื่อกำหนดยุทธศาสตร์ นโยบาย และแผนการบริหารจัดการทรัพยากรแร่ของประเทศในภาพรวมที่เหมาะสม มีประสิทธิภาพ ประสิทธิผล และประโยชน์ของประเทศ โดยความใน ร่างพระราชบัญญัติฯ “หมวด 1 นโยบายการบริหารจัดการแร่” ได้กำหนดให้ ทส. และ อก. ร่วมกันจัดทำแผนแม่บทบริหารจัดการทรัพยากรแร่เท่านั้น ทั้งนี้ ทส. จะได้นำประเด็นเรื่องคณะกรรมการนโยบายบริหารจัดการทรัพยากรแร่แห่งชาติเสนอต่อคณะกรรมาธิการวิสามัญพิจารณาร่างพระราชบัญญัติแร่ พ.ศ. .... เพื่อผลักดันให้มีคณะกรรมการนโยบายบริหารจัดการทรัพยากรแร่แห่งชาติในร่างพระราชบัญญัติแร่ พ.ศ. .... ที่อยู่ระหว่างการพิจารณาของสภานิติบัญญัติแห่งชาติต่อไป  ความเห็นของ กษ.  กษ. ได้พิจารณาแล้วเห็นว่า ปัจจุบันนี้ยุทธศาสตร์ นโยบาย และแผนการบริหารจัดการทรัพยากรแร่ยังไม่มีความชัดเจน ดังนั้น จึงเห็นชอบกับร่างระเบียบสำนักนายกรัฐมนตรีว่าด้วยคณะกรรมการนโยบายบริหารจัดการทรัพยากรแร่แห่งชาติ พ.ศ. .... เพื่อให้การบริหารจัดการทรัพยากรแร่เป็นไปอย่างมีเอกภาพ นอกจากนี้ยังเห็นควรให้มีการปรับองค์ประกอบคณะกรรมการ โดยเพิ่ม รมว.กษ. เข้าร่วมเป็นคณะกรรมการนโยบายแร่แห่งชาติด้วย เนื่องจาก พื้นที่ที่เกษตรกร ใช้ประกอบเกษตรกรรมบางพื้นที่อาจได้รับผลกระทบจากการใช้ทรัพยากรแร่ หรือเป็นพื้นที่ที่มีศักยภาพทางแร่ด้วย  **มติ ครม. :** 1. เห็นชอบในหลักการร่างระเบียบสำนักนายกรัฐมนตรีว่าด้วยคณะกรรมการนโยบายบริหารจัดการทรัพยากรแร่แห่งชาติ พ.ศ. .... ตามที่ ทส. เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอ ครม.  ตรวจพิจารณา โดยรับความเห็นของ กษ. อก. สศช. และ สงป. ไปประกอบการพิจารณาด้วย แล้วดำเนินการต่อไปได้  2. มอบหมายให้ ทส. อก. และ สคก. ร่วมพิจารณาเพื่อให้ได้ข้อยุติเกี่ยวกับการนำหลักการให้มีคณะกรรมการนโยบายบริหารจัดการทรัพยากรแร่แห่งชาติ ไปกำหนดไว้ในร่างพระราชบัญญัติแร่ พ.ศ. .... ที่อยู่ระหว่างการพิจารณาของสภานิติบัญญัติแห่งชาติ แล้วเสนอ ครม. ต่อไป | **หน่วยงานที่รับผิดชอบ** : ทส./กษ. (ส.ป.ก.)  **ประโยชน์ที่ได้รับ :**  เพื่อให้การบริหารจัดการทรัพยากรแร่เป็นไปอย่างมีประสิทธิภาพ เกิดประโยชน์สูงสุดแก่ประเทศชาติและประชาชนอย่างยั่งยืน ภายใต้ดุลยภาพในการพัฒนาเศรษฐกิจ สังคม และผลกระทบต่อสุขภาพและสิ่งแวดล้อมอย่างรอบด้าน  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** **:** ร่างกฎกระทรวงการอนุญาตให้ศึกษาวิจัยหรือส่งออกสมุนไพรควบคุมหรือจำหน่ายหรือแปรรูปสมุนไพรควบคุมเพื่อการค้า พ.ศ. ....  **สารัตถะ :** สธ. เสนอ ครม. พิจารณาให้ความเห็นชอบร่างกฎกระทรวงการอนุญาตให้ศึกษาวิจัยหรือส่งออกสมุนไพรควบคุมหรือจำหน่ายหรือแปรรูปสมุนไพรควบคุมเพื่อการค้า พ.ศ. .... ที่ สคก. ตรวจพิจารณาแล้ว ซึ่งมีสาระสำคัญเป็นการกำหนดหลักเกณฑ์ วิธีการ และเงื่อนไขการขอรับใบอนุญาตและการออกใบอนุญาต การขอต่ออายุใบอนุญาตและ การอนุญาตให้ต่อใบอนุญาต และการขอและการออกใบแทนใบอนุญาตให้ศึกษาวิจัยหรือส่งออกสมุนไพรควบคุม หรือจำหน่าย หรือแปรรูปสมุนไพรควบคุมเพื่อการค้า  โดยมีรายละเอียดสรุปได้ ดังนี้  1. สธ. ได้เสนอร่างกฎกระทรวงว่าด้วยการศึกษาวิจัย หรือส่งออกสมุนไพรควบคุมหรือจำหน่ายหรือแปรรูปสมุนไพรควบคุมเพื่อการค้า พ.ศ. .... มาเพื่อดำเนินการ  2. คณะกรรมการกลั่นกรองเรื่องเสนอ ครม. คณะที่ 6 (ฝ่ายสาธารณสุขการเกษตร ทรัพยากรธรรมชาติและสิ่งแวดล้อม) ได้มีมติเมื่อวันที่ 12 ก.ย. 2548 อนุมัติหลักการร่างกฎกระทรวงตามข้อ 1. และส่งให้ สคก. ตรวจพิจารณา โดยให้รับประเด็นอภิปรายของคณะกรรมการกลั่นกรองฯ ไปประกอบพิจารณาด้วย แล้วดำเนินการต่อไปได้ ทั้งนี้  ตามมาตรา 4 (5) แห่งพระราชกฤษฎีกาว่าด้วยการเสนอเรื่องและการประชุม ครม. พ.ศ. 2548 และมติ ครม. เมื่อวันที่15 มี.ค. 2548 ที่เห็นชอบให้นำร่างกฎกระทรวงว่าด้วยการกำหนดแบบใบอนุญาต การต่ออายุใบอนุญาต หรือหลักเกณฑ์เกี่ยวกับใบอนุญาต การกำหนดค่าธรรมเนียมต่างๆ ตามกฎหมายแม่บทที่ให้อำนาจกำหนดเสนอคณะกรรมการกลั่นกรองเรื่องเสนอ ครม. ที่เกี่ยวข้องพิจารณาและให้ดำเนินการตามมติคณะกรรมการกลั่นกรองเรื่องเสนอ ครม. หรือคำสั่งนายกรัฐมนตรีแล้วแต่กรณี และให้ สศก. ตรวจพิจารณาร่างกฎกระทรวงทุกฉบับก่อนที่จะประกาศใช้บังคับ  3. สคก. ได้ตรวจพิจารณาร่างกฎกระทรวงตามข้อ 2. เสร็จแล้ว ได้แก้ไขชื่อร่างเป็น “ร่างกฎกระทรวงการขอรับใบอนุญาตและการออกใบอนุญาต การขอต่ออายุใบอนุญาตและการอนุญาตให้ต่ออายุใบอนุญาต และการขอและ การออกใบแทนใบอนุญาตให้ศึกษาวิจัยหรือส่งออกสมุนไพรควบคุมหรือจำหน่าย หรือแปรรูปสมุนไพรควบคุมเพื่อการค้า พ.ศ. ....” และได้แก้ไขสาระสำคัญของร่างกฎกระทรวงฯ หลายประการ  4. ครม. ได้มีมติเมื่อวันที่ 26 มี.ค. 2556 เห็นชอบร่างกฎกระทรวงการขอรับใบอนุญาตการออกใบอนุญาต การขอต่ออายุใบอนุญาตและการอนุญาตให้ต่ออายุใบอนุญาตและการขอและการออกใบแทนใบอนุญาตให้ศึกษาวิจัยหรือส่งออกสมุนไพรควบคุม หรือจำหน่ายหรือแปรรูปสมุนไพรควบคุมเพื่อการค้า พ.ศ. .... ที่ สคก. ตรวจพิจารณาแล้ว และให้ส่ง สคก. ตรวจพิจารณาอีกครั้งหนึ่ง โดยให้รับความเห็นของ ทส. ไปประกอบการพิจารณาด้วย แล้วให้ดำเนินการต่อไปได้  5. สคก. ได้ตรวจพิจารณาร่างกฎกระรวงตามข้อ 4. เสร็จแล้ว มีการแก้ไขเพิ่มเติมเล็กน้อย โดยได้แก้ไขชื่อร่างเป็น “ร่างกฎกระทรวงการอนุญาตให้ศึกษาวิจัยหรือส่งออกสมุนไพรควบคุม หรือจำหน่าย หรือแปรรูปสมุนไพรควบคุมเพื่อการค้า พ.ศ. ....” และตัดบทจำกัดสิทธิและเสรีภาพของบุคคลออก เพื่อให้สอดคล้องกับรัฐธรรมนูญแห่งราชอาณาจักรไทย (ฉบับชั่วคราว) พุทธศักราช 2557 สำหรับข้อสังเกตของ ทส. นั้น คณะกรรมการกฤษฎีกา (คณะที่ 5) เห็นว่า แม้ในร่างกฎกระทรวงฉบับนี้จะมิได้กำหนดเรื่องการดำเนินการขออนุญาตตามกฎหมายอื่นตามข้อสังเกตของ ทส. ก็มิได้ทำให้ผู้ขอรับใบอนุญาตตามร่างกฎกระทรวงฯ ไม่มีหน้าที่หรือได้รับยกเว้นการปฏิบัติการตามกฎหมายอื่นแต่อย่างใด กรณีจึงไม่มีความจำเป็นต้องแก้ไขเพิ่มเติมร่างกฎกระทรวงฯ ตามข้อสังเกตฯ แต่อย่างใด  6. สลค. ได้ส่งร่างกฎกระทรวงตามข้อ 5. ไปเพื่อ สธ. พิจารณาอีกครั้งหนึ่ง  7. สธ. เสนอว่า ได้พิจารณาร่างกฎกระทรวงตามข้อ 5. แล้ว ยืนยันให้ดำเนินการร่างกฎกระทรวงดังกล่าว  ที่ สคก. ตรวจพิจารณาแล้วต่อไป  ความเห็นของ กษ.  กษ. พิจารณาแล้ว เห็นว่าร่างกฎกระทรวงการอนุญาตให้ศึกษาวิจัยหรือส่งออกสมุนไพรควบคุม หรือจำหน่ายหรือแปรรูปสมุนไพรควบคุมเพื่อการค้า พ.ศ. .... มีวัตถุประสงค์เพื่อเป็นการกำหนดหลักเกณฑ์ วิธีการและเงื่อนไขการขอรับใบอนุญาตและการออกใบอนุญาต การขอต่ออายุใบอนุญาตและการอนุญาตให้ต่ออายุใบอนุญาต และการขอและ การออกใบอนุญาตให้ศึกษาวิจัยหรือส่งออกสมุนไพรควบคุม หรือจำหน่าย หรือแปรรูปสมุนไพรควบคุมเพื่อการค้า ซึ่งจะทำให้การคุ้มครองและการบริหารจัดการทรัพยากรสมุนไพรเป็นไปอย่างมีประสิทธิภาพ และไม่มีผลกระทบต่อภารกิจของ กษ. แต่อย่างใด ในการนี้ จึงเห็นชอบด้วยในหลักการของร่างกฎกระทรวงฉบับดังกล่าว  **มติ ครม. :** เห็นชอบร่างกฎกระทรวงการอนุญาตให้ศึกษาวิจัยหรือส่งออกสมุนไพรควบคุมหรือจำหน่ายหรือแปรรูปสมุนไพรควบคุมเพื่อการค้า พ.ศ. .... ที่ สคก. ตรวจพิจารณาแล้ว ตามที่ สธ. เสนอ และให้ดำเนินการต่อไปได้ | **หน่วยงานที่รับผิดชอบ** : สธ./กษ. (สกม.)  **ประโยชน์ที่ได้รับ :**  เพื่อเป็นการกำหนดหลักเกณฑ์ วิธีการและเงื่อนไขการขอรับใบอนุญาตและการออกใบอนุญาต การขอต่ออายุใบอนุญาตและ การอนุญาตให้ต่ออายุใบอนุญาต และการขอและการออกใบอนุญาต ให้ศึกษาวิจัยหรือส่งออกสมุนไพรควบคุม หรือจำหน่าย หรือแปรรูปสมุนไพรควบคุมเพื่อการค้า ซึ่งจะทำให้การคุ้มครองและการบริหารจัดการทรัพยากรสมุนไพรเป็นไปอย่างมีประสิทธิภาพ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 39/2559 วันอังคารที่ 4 ตุลาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **041059**  **เรื่อง** : (ร่าง) แผนพัฒนาการท่องเที่ยวแห่งชาติ ฉบับที่ 2 (พ.ศ. 2560 – 2564)  **สารัตถะ :** กก. เสนอ ครม. พิจารณาให้ความเห็นชอบ (ร่าง) แผนพัฒนาการท่องเที่ยวแห่งชาติ ฉบับที่ 2 (พ.ศ. 2560 – 2564)  โดยมีรายละเอียดสรุปได้  ๑. (ร่าง) แผนพัฒนาการท่องเที่ยวแห่งชาติ ฉบับที่ ๒ (พ.ศ. ๒๕๖๐ - ๒๕๖๔) ได้กำหนดวิสัยทัศน์ไว้ว่า “ประเทศไทยเป็นแหล่งท่องเที่ยวคุณภาพชั้นนำของโลกที่เติบโตอย่างมีดุลยภาพบนพื้นฐานความเป็นไทย เพื่อส่งเสริมการพัฒนาเศรษฐกิจ สังคม และกระจายรายได้สู่ประชาชนทุกภาคส่วนอย่างยั่งยืน” ประกอบด้วย ๕ ยุทธศาสตร์ ดังนี้  ๑) **การพัฒนาคุณภาพแหล่งท่องเที่ยว สินค้า และบริการด้านการท่องเที่ยวให้เกิดความสมดุลและยั่งยืน**  ๒) **การพัฒนาโครงสร้างพื้นฐานและสิ่งอำนวยความสะดวกเพื่อรองรับการขยายตัวของการท่องเที่ยว**  ๓) **การพัฒนาบุคลากรด้านการท่องเที่ยว และสนับสนุนการมีส่วนร่วมของประชาชนในการพัฒนาการท่องเที่ยว**  ๔) **การสร้างความสมดุลให้กับการท่องเที่ยวไทย ผ่านการตลาดเฉพาะกลุ่ม การส่งเสริมวิถีไทย และการสร้างความเชื่อมั่นของนักท่องเที่ยว**  ๕) **การบูรณาการการบริหารจัดการการท่องเที่ยว และการส่งเสริมความร่วมมือระหว่างประเทศ**  ๒. เมื่อพิจารณาตัวชี้วัดของ (ร่าง) แผนพัฒนาการท่องเที่ยวแห่งชาติดังกล่าวปรากฏว่ามี ๒ ตัวชี้วัดที่เกี่ยวข้องกับภาคการเกษตร ดังนี้ ๑) ตัวชี้วัดที่ ๓ ความเชื่อมั่นในสินค้าและบริการด้านการท่องเที่ยวของไทยที่มีคุณภาพได้มาตรฐาน มีร้อยละความเชื่อมั่นไม่น้อยกว่า ๙๐ และ ๒) ตัวชี้วัดที่ ๘ ดัชนีการรับรู้และเข้าใจในเอกลักษณ์ความเป็นไทย ของนักท่องเที่ยวชาวต่างชาติและนักท่องเที่ยวชาวไทย เพิ่มสูงขึ้นอย่างต่อเนื่องทุกปี  ๓. กระทรวงเกษตรและสหกรณ์ ได้มีการลงนามความร่วมมือระหว่างกระทรวงเกษตรและสหกรณ์ กับการท่องเที่ยวแห่งประเทศไทย (ททท.) เมื่อวันที่ ๑๐ สิงหาคม ๒๕๕๘ ในเรื่อง **“การท่องเที่ยววิถีเกษตรและการกระจายรายได้ไปสู่ ภาคการเกษตร”** ซึ่งมีวัตถุประสงค์เพื่อส่งเสริมการท่องเที่ยววิถีเกษตร สำรวจพื้นที่ จัดระดับศักยภาพแหล่งท่องเที่ยว เชิงเกษตร ส่งเสริมมาตรฐานการท่องเที่ยว กำหนดกรอบหรือเกณฑ์มาตรฐานคุณภาพแหล่งท่องเที่ยวเชิงเกษตรที่ชัดเจน  ร่วมมือพัฒนาแหล่งท่องเที่ยวและประชาสัมพันธ์ในรูปแบบกลุ่มสถานที่ท่องเที่ยวโฮมสเตย์ และรูปแบบ One Day Trip รวมทั้งผลิตสินค้าคุณภาพและผลิตสินค้าแปรรูป OTOP ซึ่งได้กำหนดแนวทางดำเนินการร่วมกันระหว่างปี ๒๕๕๘ - ๒๕๖๐  **มติ ครม.** : เห็นชอบตามที่ กก. เสนอ และให้ กก. รับความเห็นของ กต. คค. สงป. และ สศช. ไปพิจารณาประกอบการดำเนินการต่อไปด้วย | **หน่วยงานที่รับผิดชอบ** : กก./กษ. (สศก.)  **ประโยชน์ที่ได้รับ :**  เพื่อทำหน้าที่ในการจัดทำแผนพัฒนาการท่องเที่ยวแห่งชาติดังกล่าวและใช้เป็นกรอบแนวทางในการพัฒนาการท่องเที่ยวของประเทศในระยะ  5 ปี โดยมุ่งเน้นการวางรากฐานและแก้ไขปัญหาพื้นฐานด้านการท่องเที่ยวของประเทศ  **กำหนดรายงานผลการปฏิบัติเพื่อเสนอ ครม.** :  - |